டெங்கு காய்ச்சலை ஒழிக்கும் மரபணு மாற்ற நுளம்பு


மலேரியா, யானைக் கால் நோய், மூளைக்சாய்ச்சல் உள்ளிட்ட பல நோய்கள் உருவாகக் காரணமானவை நுளம்புகள்.
நுளம்புகளால் உண்டாகும் ஆபத்தான நோய்களுள் முக்கியமானது டெங்கு காய்ச்சல். வருடம் ஒன்றுக்கு 5 கோடி முதல் 10 கோடி மக்கள் வரை டெங்கு காய்ச்சலால் பலியாகிறார்கள் என்று அதிர்ச்சியூட்டுகிறது சமீபத்திய புள்ளி விபரம். ஆனால் டெங்கு காய்ச்சலுக்கு தடுப்பூசியோ அல்லது மருந்தோ இன்னும் கண்டுபிடிக்கப்படவில்லை என்பது மேலும் அதிர்ச்சியான செய்தி.
டெங்கு காய்ச்சலுக்கு பலியாகாமல் தப்பித்துக் கொள்ள தற்போது இருக்கும் ஒரே வழி இதற்கு காரணமான நுளம்புகளை ஒழித்துக்கட்டுவது.
நுளம்புகள் பரப்பும் உயிர்க்கொல்லி நோய்களை குணப்படுத்துவதா, அல்லது இந்த நோய்களை பரப்பும் அந்த நுளம்புகளை ஒழித்துக்கட்டுவதா என்று விழிபிதுங்கிக் கொண்டிருக்கிறார் கள் ஆய்வாளர்களும் மருத்துவர்களும், இப்படிப்பட்ட சூழலில் தான், நுளம்பு களை ஒழித்துக்கட்ட ஒரு புதிய மரபணு மாற்ற யுக்தியை கண்டுபிடித்துவிட்டோம் என்று நம்பிக்கை தெரிவிக்கிறார்கள் இங்கிலாந்து நாட்டின் ஆக்சிடெக் என்னும் நிறுவன ஆய்வாளர்கள்.
‘தன் கைகளைக் கொண்டு தன் கண்களையே குத்திக் கொள்வது போல’ என்றொரு பழமொழி உண்டு. நுளம்புகளை அழிக்க புதிய மரபணு மாற்ற யுக்தியில் இந்த பழமொழி தான் உண்மையாகி இருக்கிறது. அதாவது ஒரு குறிப்பிட்ட இரசாயனப் பொருளை உணவாக கொடுக்காவிட்டால் இறந்து போகும் வண்ணம் நுளம்புகளில் மரபணு மாற்றம் செய்து, மரபணு மாற்ற நுளம்புகள் உருவாக்கப்பட்டன.
இந்த நுளம்புகள் புழுவாக இருக்கும் வரை, குறிப்பிட்ட அந்த இரசாயன பொருள் உணவாக கொடுக்கப்பட்டு சோதனைக் கூடத்தில் வளர்க்கப்படும். வளர்ந்த பின்னர், மரபணு மாற்றம் செய்யப்பட்ட ஆண் நுளம்புகள் சுற்றுச் சூழலுக்குள் விடப்படும். 
இவ் நுளம்புகள் சுற்றுச் சூழலிலுள்ள சாதாரண பெண் நுளம்புகளுடன் சேர்ந்து இனப் பெருக்கம் செய்து, அதனால் உருவாகும் சந்ததிகள் எல்லாம், குறிப்பிட்ட அந்த இரசாயன பொருள் உணவு இல்லாமல் இறந்து போகும். 
இதனால் காலப் போக்கில் கொசுக்களின் எண்ணிக்கை வெகுவாக குறைந்து போகும். இந்த ஆய்வு தொடர்பான சோதனையில் சுமார் 33 இலட்சம் நுளம்புகள் சுற்றுச் சூழலுக்கு விடப்பட்டபோது, மொத்த நுளம்புகளின் எண்ணிக்கையில் 80 சதவீதம் குறைந்து போயின. ஆனால், நுளம்புகளை ஒழித்துக்கட்ட மேற்கொள்ளப்பட்ட இதற்கு முந்தைய பல முயற்சிகள் பலனளிக்கவில்லை என்பது குறிப்பிடத்தக்கது.
உதாரணமாக காய்கறி மற்றும் பழங்களை சேதம் செய்யும் பழப்பூச்சி களை கட்டுப்படுத்த, அந்த பூச்சிகளி லுள்ள ஆண்களின் இனப் பெருக்க உறுப்புகள் செயலிழக்கம் செய்யப்பட்டு சுற்றுச் சூழலுக்கு விடப்பட்டன. 
இதனால் அவற்றின் இனப் பெருக்கம் பாதிக்கப்பட்டு அவை அழிந்து போயின. ஆனால் இதே யுக்தியை நுளம்புகளுக்கு பயன்படுத்தியபோது தோல்வி தான் கிட்டியது. காரணம் இனப்பெருக்க உறுப்புகள் செயலிழக்கம் செய்யப்பட்ட ஆண் நுளம்புகள் எல்லாம் உடல் பலவீனப்பட்டு, சாதாரண நுளம்புகளுடன் இணைந்து இனப் பெருக்கம் செய்ய முடியாமல் போனது, இதனால் நுளம்புகளின் எண்ணிக்கையில் எந்த மாற்றமுமில்லை.
நுளம்புகளைக் கொண்டே நுளம்பு இனத்தை அழிக்க உதவும் இந்த மரபணு மாற்ற யுக்தி, டெங்குவால் பாதிக்கப்படும் கோடிக்கணக்கான மக்களுக்கு ஒரு மகிழ்ச்சியான செய்தி.
