‘டிசைனர் பேபி’ ; செயற்கைகருக்கட்டலில் புதிய நகர்வு


புடவைகளில் தான் டிசைனர் புடவை உள்ளது என்று நீங்கள் நினைத்தால் அது தவறு. தனக்கு பிறக்கப் போகும் குழந்தை ஆணா, பெண்ணா என்பது மட்டுமல்ல, எப்படிப்பட்ட குணங்கள், நோயற்ற தன்மை கொண்டிருக்க வேண்டும் என்பதையும் முடிவுசெய்யலாம். செயற்கை கருவூட்டல் தொழில்நுட்பத்தின் அடுத்த கட்டம் இது.
அமெரிக்கா போன்ற நாடுகளில் இந்த புதிய தொழில் நுட்பத்துக்கு கதவு திறக்கப்பட்டுவிட்டது. எந்த நேரத்திலும் இந்தியாவில் நுழையும் நிலையில்தான் உள்ளது.
இது நல்லதுதான். நோயற்ற, நல்ல குணத்துடன் கூடிய குழந்தையை பெற ஒருவரின் உரிமைக்கு உதவலாம். என்பது நிபுணர்களில் புதுமை விரும்பும் ஒரு சாரார் கருத்து. ‘என்ன இருந்தாலும் நம்மால் இயற்கையை வெல்ல முடியாது. அதற்கு நெருங்கித்தான் போகலாம். அதை நாம் உணர வேண்டும். 
கருத்தரிப்பு என்பது இயற்கை வரம். அது முடியாதவர்களுக்கு நாம் உதவலாமே தவிர, அதையே உருமாற்றி, இயற்கைக்கு போட்டியாக நடந்துகொள்ளக்கூடாது. இது விபரீதத்தில் கொண்டு விடவும் வாய்ப்புள்ளது’ என்பது நிபுணர்களில் இன்னொரு சாராரின் கருத்து.
பிறக்கப் போகும் குழந்தை ஆணா, பெண்ணா என்று தெரிந்துகொள்ள இப்போது மருத்துவத்தில் வழிகள் உள்ளன. இதை அறிந்துகொண்டுதான் பெண் என்று தெரிந்தால் கருவை கலைப்பது நடக்கிறது.
செயற்கை கருவூட்டல் முறை, குழந்தை பெற முடியாத தம்பதிகளுக்கு உதவத்தான் முதலில் மேற்கொள்ளப்பட்டு வந்தது. இப்போது வெளிநாடுகளில் செயற்கை கருவூட்டலில் ஏகப்பட்ட விரிவாக்கம் வந்துவிட்டது. அதன் லேட்டஸ்ட் தொழில் நுட்பம் தான். 
‘ப்ரி இம்ப்ளான் டேஷன் ஜெனடிக் டயாக் னோஸ்டிக்ஸ்’ (பி. ஜி. டி.) முறை. கருப்பையில் உருவாகி, முதிராத கருவாக உள்ள நிலையில் உள்ள முட்டைக்கருவுயிரில் சில மாற்றங்களை செய்ய இந்த தொழில்நுட்பம் உதவுகிறது. இந்த தொழில்நுட்பம் மூலம். நோயற்ற, எதிர்பார்த்த குணத்துடன் கூடிய கருவுயிராக மாற்றி அமைக்கப்படும். இதுதான் ‘டிசைனர் பேபி’ என்று அழைக்கப்படுகிறது.
மரபணுவில் மாற்றம், பி. பி. சர்க்கரை நோய் போன்றவை எல்லாருக்கும் வருவதில்லை. உணவு முறை, வாழ்க்கை முறையால் சிலருக்கு தான் இந்த நோய் வருகிறது. பெரும்பாலோருக்கு பரம்பரையாக தொடர்கிறது. 
இப்படி பரம்பரையாக தொடரும் நோய்களை தடுக்க இந்த புதிய தொழில் நுட்பம் உதவும் என்பதுதான் நிபுணர்களின் வாதம். கருப்பையில் வளரும் போது, முதிராத கருவுயிரில் உள்ள ஏழெட்டு செல்களில் ஒன்றை மட்டும் இந்த தொழில்நுட்ப ஆய்வுக்கு எடுத்துக்கொள்கின்றனர் நிபுணர்கள். அதில் தான் மாற்றங்கள் ஏற்படுத்தப்படுகின்றன.
இந்த தொழில் நுட்பத்தின் மூலம் செல்லில் சில மாற்றங்கள் செய்தால் குழந்தைப் பருவத்தில் வரக்கூடிய ‘டவுண் சிண்ட்ரோம்’ போன்றவை வராமல் தடுக்கப்படும். ஆணாக இருந்தால் பெண்ணாக மாற்ற முடியும். எந்த ஒரு மரபு நோயும் வராமல் தடுக்கப்படும். மேலும் வலுவான குறிப்பிட்ட நல்ல குணங்களுடன் கூடியதாகவும் அமைய வாய்ப்புண்டு உடற்கூறு ரீதியான எல்லா குறைபாடுகளும் நீக்கப்படும்.
அமெரிக்காவில் கடந்த ஜனவரி மாதம், உலகின் முதல் மார்பக புற்று நோய் மரபணு நீக்கப்பட்ட குழந்தை, செயற்கை கருவூட்டல் மூலம் பிறந்தது. ஒரு மாதத்துக்கு பின் லொஸ்ஏஞ்சலஸ் நகரில் உள்ள ஒரு தனியார் மருத்துவமனை ‘டிசைனர் பேபி வேண்டுமா எங்களின் பி. ஜி. டி. தொழில்நுட்பத்தின் மூலம் செயற்கை கருவூட்டல் செய்ய வாருங்கள்’ என்று அழைப்பு விடுத்துள்ளது. 
செயற்கை கருவூட்டல் முறையில் இப்போது டெல்லி மும்பை போன்ற நகரங்களில் லேசான விரிவாக்கத்துடன் சில தொழில்நுட்பங்கள் பின்பற்றப்படுகின்றன. கருவுயிரில், ‘க்யுமுலஸ் எய்டட் டிரான்ஸ்பர் என்ற (சி. ஏ. டி) என்ற தொழில் நுட்பம் பின்பற்றப்படுகிறது. இதன் அடுத்த கட்டம்தான் ‘டிசைனர் பேபி’ என்பது தான் சில நிபுணர்களின் கருத்து.
சாதாரணம் பேர்கர் முதல் பல விஷயங்களிலும் நாம் மேற்கத்திய பாணியை பின்பற்ற துவங்கிவிட்டோம். பிறக்கப்போகும் குழந்தை எப்படி அமைய வேண்டும் என்று விரும்பும் இளைய தலைமுறையினரும் அதிகரித்துதான் வருகின்றனர். 
இந்த நிலையில் எதிர்கால செயற்கை கருவூட்டலாக ‘டிசைனர் பேபி’ தொழில்நுட்பம் அமையக் கூடும். எதிலும் செயற்கை முறைகள் அதிகரித்து வருகின்றன. இதன் விளைவுகளை பார்க்கும்போது அடுத்த சில ஆண்டுகளில் ‘டிசைனர் பேபி மோகம், தம்பதிகளிடம் கொடிகட்டிப் பறக்கத்தான் போகிறது. 
கருவை பாதுகாக்கும் வகையில் இப்போது செயல்பூர்வமான எந்த சட்டமும் நடைமுறையில் இல்லை என்பதால், இளைய தலைமுறையினரிடையே இந்த புது செயற்கை கருவூட்டல் பரவி விடும் ஆபத்து உண்டு.
