கடற்கொள்ளையர்களிடம் சிக்கிய 64 இந்தியர்களை மீட்க நடவடிக்கை


சோமாலியா கொள்ளையர்களால் பணய கைதிகளாக உள்ள 64 இந்தியர்கள் பத்திரமாக மீட்கப்படுவார்கள் என்று மத்திய கப்பல் துறை அமைச்சர் ஜி. கே. வாசன் கூறியுள்ளார்.
எகிப்து சரக்கு கப்பலில் பயணம் செய்த 6 மாலுமிகள் உட்பட 64 இந்தியர்களை கடந்த ஆகஸ்ட் மாதம் சோமாலியா கொள்ளையர்கள் பணய கைதிகளாக பிடித்து வைத்துள்ளனர்.
அவர்கள் கேட்கும் பணய தொகையை கப்பல் நிறுவனம் செலுத்தாததால் கடந்த 200 நாட்களுக்கு மேலாக அவர்கள் பணய கைதிகளாக இருந்து வருகிறார்கள்.
இந்த நிலையில் பணய கைதிகளாக உள்ள 6 மாலுமிகளின் குடும்பத்தினர் மத்திய கப்பல் துறை அமைச்சர் ஜி. கே. வாசனை சந்தித்து கொள்ளையர்களிடம் சிக்கியவர்களை பத்திரமாக மீட்க உதவும்படி கோரிக்கை விடுத்தனர்.
பின்னர் செய்தியாளர்களிடம் பேசிய அமைச்சர் ஜி. கே. வாசன், இந்திய பணய கைதிகள் பத்திரமாக மீட்கப்படுவார்கள் என்றும், அதற்கான நடவடிக்கைகள் மேற்கொள்ளப்பட்டு வருவதாகவும் கூறினார்.
