விவாகரத்து செய்யாமல் மறுமணம்செய்த பெண் எம்.எல்.ஏ மீது தாக்குதல்


அசாம் மாநிலத்தில், பாரக் பள்ளத்தாக் கில் உள்ள போர்கோலா தொகுதியில் இருந்து எம்.எல்.ஏ. ஆக தேர்ந்து எடுக்கப்பட்டவர் ரூமி நாத் (வயது 33) காங்கிரஸ் கட்சி சார்பில் வெற்றி பெற்ற இவருக்கு ராகேஷ் சிங் என்ற கணவரும், 2 வயதில் பெண் குழந்தையும் உள்ளனர்.
கணவருடன் ஒன்றாக வசித்து வந்த ரூமி நாத் “பேஸ் புக்” இணைய தளத்தில் அடிக்கடி உரையாடுவார். பலருடன் பல்வேறு கருத்துக்களை பகிர்ந்து கொள்வார். அப்படி இணைய தளத்தில் பலருடன் பழகி வந்த ரூமி நாத்துக்கு, ஜகி ஜாகீர் என்பவருடன் நெருங்கிய பழக்கம் ஏற்பட்டது. இது அவர்களுக்குள் காதலாக மலர்ந்தது.
இந்த காதல் திருமணம் செய்யும் வரை நீண்டது. இதில் வேடிக்கை என்னவென்றால், ஜாகீர் வேறு மதத்தை சேர்ந்தவர். ரூமிநாத்தை விட ஜாகீர் 5 வயது இளையவரும் கூட, ஜாகீரால் ஈர்க்கப்பட்ட ரூமி நாத், வீட்டை விட்டு வெளியேறி, முஸ்லிம் மதத்துக்கு மாறினார்.
பின்னர், கடந்த மாதம் அவர் ஜாகீரை திருமணம் செய்து கொண்டார். ஆனால் முதல் கணவரை விவகாரத்து செய்யவில்லை. தற்போது ரூமி நாத் கர்ப்பமாக உள்ளார். இவர்களது திருமணம் அசாம் மாநிலத்தில் பெரும் சர்ச்சையை கிளப்பியது.
இதற்கிடையே, தனது மனைவியை காணவில்லை என்று ரூமி நாத்தின் முதல் கணவர் ராகேஷ் சிங் பொலிஸில் புகார் செய்தார். கடந்த வெள்ளிக்கிழமை ரூமி நாத் தனது 2 வது கணவருடன் கரீம் கஞ்ச் நகரில் உள்ள ஒரு ஹோட்டலில் தங்கி இருந்தார். அவர் அங்கு தங்கி இருப்பதை அறிந்த 200க்கும் மேற்பட்டோர் இரவில் அங்கு திரண்டு வந்தனர். 
அவர்களின் அறைக்குள் புகுந்த கும்பல், ரூமி நாத்தையும், ஜாகீரையும் சரமாரியாக அடித்து, உதைத்து பின்னர் அவர்கள் அங்கிருந்து ஓடி விட்டனர். ரூமி நாத் 2 வது திருணம் செய்து கொண்டதையும், குறிப்பாக இந்துவான அவர் முஸ்லிம் மதத்துக்கு மாறியதையும் பொறுக்க முடியாத கும்பல்தான் அவர்களை தாக்கியதாக பொலிஸ் தரப்பில் கூறப் படுகிறது.
