மூவொரு இறைவனின் அன்பை குடும்ப வாழ்வில் முன்மாதிரியாக்குவோம்

தமதிரித்துவப் பெருவிழா ஜூன் 19ல்!
மனித அடிப்படைத் தேவைகளில் ஒன்று உறவு. உறவு உறுதியாக இருக்கும் போது வாழ்வின் மேடுபள்ளங்களை எளிதில் கடக்கலாம் என்பது நமது அனுபவம். மனித உறவுகளுக்கு எல்லாம் அடிப்படையாக அடித்தளமாக அமைவது இறை உறவு.
தந்தை, மகன், தூய ஆவி இம்மூவரும் மூன்று ஆட்கள் ஆனால் ஒரே கடவுள் இது ஒரு புரியாத புதிராகப் பலருக்குத் தோன்றுகிறது. ஆனால் இது ஒரு மறை உண்மை. நமது அறிவால் புரிந்துகொள்ளச் சற்று கடினமாக இருப்பது இந்த மூவொரு கடவுள் மறையுண்மை நாம் எந்தச் செயலைச் செய்யத் துவங்கும் முன்னதாக அல்லது ஒரு செபத்தை செய்யத் துவங்கும் முன்பாக தந்தை, மகன், தூய ஆவியின் பெயராலே என்று சொல்கிறோம். சிலுவை அடையாளம் வரையும் போதெல்லாம் இந்த மறையுண்மையை நினைவு கூர்கிறோம். இந்த மறைண்மையை புரிந்துகொள்ள சற்றுக் கடினமாக இருப்பதால் கடவுள் புரிந்துகொள்ளப்பட முடியாதவர் அறிந்து கொள்ளப்பட முடியாதவள் என்று எண்ணிவிடக் கூடாது.
மாறாக இதுபோன்ற மறையுண்மைகள் நம் விசுவாச வாழ்விற்கு வளமை சேர்க்கின்றன. இறைவன் முற்றிலும் புரிந்துகொள்ள முடியாதவரல்லர் ஏனெனில் ஆதியிலே உலகைப் படைத்த போதும் சரித்திரத்திலே இஸ்ராயேல் மக்களை அடிமைத் தளையிலிருந்து மீட்ட போதும் மேகத் தூணாக இருந்து வழிநடத்திய போதும் தந்தையாகவும் மண்ணுலகில் மனிதனாகப் பிறந்து நம் பாவங்களுக்காக சிலுவையில் மரித்த போது மகனாகவும், உயர்த்தபின் நம்முன்னிருந்து ஆற்றுப்படுத்துகின்ற தூய ஆவியானவராகவும் இறைவன் இருக்கின்றார்.
இறைவன் தம்மை ஒரு கடவுளாகவும் மூன்று மனித குணங்களுக்குள் பொருந்தி மக்களை வழிநடத்துகிறார் என்பதும் கிறிஸ்தவர்களின் ஆழமான விசுவாசம் இந்த விசுவாசத்தின் விழா தான் மூவொருகடவுள் பெருவிழா ஆகும். கடவுள் அனைத்தையும் கடந்து அனைவருக்குள்ளும் வாழ்பவராக இருந்தாலும் மனிதத் தன்மையில் தன்னை மூன்று நபராக வெளிப்படுத்துகின்றார்.
திருவிலியத்தைப் புரட்டிப் பார்த்தால் மூவொரு கடவுளின் வெளிப்பாடு நமக்குத் தெள்ளத் தெளிவாகப் புரியும். தொடக்க நூல் 1 : 1 இல் கடவுள் என்ற வார்த்தை கொடிக்கப்பட்டிருக்கிறது. இது எபிரேய மொழியில் ‘எலோகிம்’ என்று அழைக்கப்படுகின்றது. இந்த எலோகிம் என்ற வார்த்தை பன்மையில் உள்ளது. அதாவது இரண்டிற்கு மேற்பட்ட நபரைக் குறிப்பதாக உள்ளது. இதனால்தான் பின்னர் மனிதனை கடவுள் படைக்கும் பொழுது தமது சாயலில் படைப்போம் (தொ. நூ 1 : 26) நம்மைப்போல என்று பன்மையில் குறிப்பிடப்படுகிறது.
புதிய ஏற்பாட்டில் மூவொரு கடவுளைப் பற்றிய குறிப்புக்கள் தெளிவாக வெளிப்படையாக உள்ளன. குறிப்பாக இயேசுவின் திருமுழுக்கின்போது தந்தையின் குரல் ‘இவரே என் அன்பார்ந்த மகன் இவரில் நான் பூரிப்படைகிறேன்’ என்பதிலிருந்தும் புறா வடிவில் ஆவியின் பிரசன்னமும் மனித உருவ இயேசுவின் சாயலும் தமதிருத்துவத்தை வெளிப்படுத்துகின்றன. (மத் 3 : 13) மேலும் ஆண்டவர் இயேசுவின் உருமாற்ற நிகழ்விலும் (மாற் 9 : 2 – 8) யேசுவின் கடைசிப் பிரியாவிடையிலும் (யோவா 16 : 13 – 25) தமத்திருத்துவம் வெளிப்படுத்தப்பட்டுள்ளது.
மேலும் விவிலியம் கடவுளை செயலாற்றுபவராக வழிநடத்துபவராக கண்டித்து திருத்துபவராக விடுதலை வாழ்விற்கு வித்திட்டவராக காட்டுகின்றது. மின்சாரம் என்பது ஒரே சக்திதான் ஆனால் அது விளக்கை எரிய வைக்கிறது. மோட்டாரை இயக்குகிறது. வண்டியை ஓட வைக்கிறது. இவ்வாறு சக்தி ஒன்று இயக்கங்கள் பல மூன்று ஆட்கள் ஆனால் ஒரே இறைவனாக அன்புறவோடு வாழ்கின்றார் என்பது இயேசுவின் வாழ்வில் வெளிப்படுகிறது. பிதா சுதம் தூய ஆவி ஆகிய மூன்று ஆட்களுக்கும் ஆள்த்தன்மை கொடுப்பது அவர்களுக்கு இடையே உள்ள அன்புறவுதான். பகிர்ந்து கொள்ள முடியாத விதத்தில் மூன்று ஆட்களிடமும் இறையன்பு செயல்படுகிறது அன்புறவில் வாழும் இறைவனை அன்பினால் மட்டுமே புரியமுடியும்.
இறை மகன் இயேசு தனது வாழ்வில் தன் தந்தையிடமிருந்து வந்ததாகவும் தந்தையிடம் திரும்பிச் செல்வதாகவும் தூய ஆவியை அளிப்பதாகவும் கூறியுள்ளார். ‘நான் தந்தையிடமிருந்து வந்தேன் தந்தையிடமே மீண்டும் போகிறேன் துணையாளராகிய தூய ஆவியை உங்களுக்கு அனுப்புவேன்’ யோவா 14 : 16 – 17) ‘நீங்கள் சென்று எல்லா இனத்தாரையும் சீடராக்குங்கள் தந்தை மகன் தூய ஆவியின் பெயரால் திருமுழுக்குக் கொடுங்கள் (மத். 28 : 19) என்று மூவொரு இறைவனின் மறைபொருளை இயேசுவே வெளிப்படுத்தியுள்ளார். தந்தைக்கும் தனக்கும் உள்ள நெருங்கிய உறவைக் கூட வெளிப்படுத்தியிருக்கின்றார்’ தந்தையும் நானும் ஒன்றே நான் தந்தையுள் இருக்கிறேன் தந்தை என்னுள் இருக்கிறார் (யோவா 14 : 11)’ தந்தையை நானறிவேன் தந்தையும் எஎன்னை அறிவார்’ என்று தூய ஆவியுடன் உள்ள நட்புறவை’ எனக்குப் பின் துணையாளர் ஒருவரை அனுப்புவேன்’ என்று இறைமகன் வெளிப்படுத்தியுள்ளார்.
தந்தை, மகன், தூய ஆவி மூவரும் ஒரே அன்பில் இணைந்து ஒன்றித்திருப்பது போல நாம் ஒவ்வொருவரும் உறவில் வாழ மூவொரு இறைவன்அழைப்பு விடுக்கிறார். ‘தந்தையே நீர் என்னுள்ளும் நான் உம்முள்ளுன் இருப்பது போல அவர்களும் நம்முள் ஒன்றாய் இருக்கும்படி மன்றாடுகிறேன்’ (யோவா 17 : 21)
எனவே கடவுளைப் பற்றி வேண்டாத விவாதம் செய்யாது செபம், தவம், தியானம் இறைவார்த்தை வழியாக இறைவனால் ஆட்கொள்ளப்படும் போது இறைவனை முழுமையாக நாம் உணர முடியும் அந்த மூவொரு இறைவனை நமது வாழ்வில் மையப்படுத்தி எல்லா செயற்பாடிற்கும் துவக்கமும் முடிவுமாக மூவொரு இறைவனைப் போற்றி வாழ்வோம். கடவுள் தம்மை மூவர் அடங்கிய குடும்பமாக வெளிப்படுத்தியுள்ளார். ஒரே திருச்சபையாக ஒரே குடும்பமாக வாழ முற்படுவோமாக....!

