போதைப் பொருள் பாவனையற்ற சமுதாயத்தை கட்டியெழுப்பும் ஜனாதிபதியின் முயற்சிக்கு பாராட்டு



நாட்டின் நலன் கருதி இன்றைய இளைஞர் சமுதாயத்தை போதைப் பொருள் பாவனையற்ற, நற்பழக்கமுள்ள, உடலாரோக்கியமுள்ள சிறப்பான சமுதாயத்தினைக் கட்டியெழுப்பும் எமது ஜனாதிபதி கெளரவ மஹிந்த ராஜபக்ஷ அவர்களின் தூரசிந்தனைமிக்க செயற்பாட்டு முயற்சிக்கு ஒரு சபாஷ். 
நாட்டின் உயர்வுக்காக பல்வேறு சிந்தனை சிதறல்களை வெளிக்கொணர்ந்து செயல்வடிவம் கொடுத்து வருகின்ற இவ்வேளையில் இதுபோன்ற சமுதாய சீர்திருத்தங்களின் மீதும் கரிசனை காட்டுவது சாலப் பொருத்தமானது எனலாம்.
1977ஆம் ஆண்டின் திறந்த பொருளாதார கொள்கை காரணமாக அனைத்து வகையான இறக்குமதிப் பொருட்களும் தாராள மயமாக்கப்பட்டதன் விளைவுகளாக வெளிநாட்டு உல்லாசப் பயணிகளும், வெளிநாட்டுப் பொருட்களும் பொருளாதாரத்தில் பாரிய விளைவுகளை ஏற்படுத்த ஏதுவானபோதுதான் இத்தகைய போதைப் பொருள்களும் எம்மைநாடி வரலாயின. 
அதாவது உல்லாசப் பயணிகளின் வருகையினால் அந்நியச் செலாவணிகளும் எம்மை வந்தடைந்தபோது போதைப் பொருட்கள் அவர்களால் இலகுவாகவே உள்வாங்கப்படலாயின. 
இதன் விளைவு இளைஞர்களையும், ஏன் மூத்தோர், சிறியோர் என அனைவரையும் மிகவும் கவர்ந்தன் மூலமாக, அவையனைத்தும் கேடுவிளைவிக்கும் சமுதாயத்தையே தோற்றுவித்தன என்றால் அது மிகையாகாது.
அழகிய எமது சின்னஞ்சிறு தேசமாகிய எம் தாய் திருநாட்டிலே அபின், ஹரோயின் போன்ற வஸ்துகள் பாவனையில் வந்தமையினால் கொலைகள், கொள்ளைகள் போன்ற பஞ்சமாக பாதகச் செயல்கள் அதிகம் நடைபெறுவதற்கு இப்போதையூட்டிகளின் செயற்பாடுகள் காரணியாய் அமைந்துவிட்டன. 
சும்மாவா சொன்னார்கள் ‘குடி குடியைக் கெடுக்கும்’ என்று போதைக்கு அடிமையாகிய ஒருவன் எதையும் செய்யத் துணிவான். ஆகேவேதான் நாட்டின் நலன் கருதி இவ்வாறான கஞ்சா, விஸ்கி, கள், சாராயம் போன்ற அனைத்துவகை போதைப் பொருள்களுக்கும் முற்றுப் புள்ளிவகைக்கும் எண்ணத்தை தன் பேச்சில், தனது மூச்சில், தனது சிந்தனை வடிவில் நிறைந்து காணப்படும் இன்றைய ஜனாதிபதி அவர்களின் செயல் வடிவம் முழுமைபெற உதவுவதும் நமது கடமைதானே?
ஒரு காலத்தில் எமது நாட்டின் கடுமையாக வேலை செய்வோர் தமது வேலையின் உடல் சோர்வை போக்கிக் கொள்வதற்காக குறித்த ஒரு தொகுதி வயதில் (முதியோர்கள்) மாத்திரம் உள்நாட்டு உற்பத்திகளான பீடி, சுருட்டு, கள் போன்றவைகளை பாவித்தனர். 
ஆனால் இதனைப் பாவித்தவர்களால் பெரியளவில் சமுதாயத்திற்கோ, இளைஞர்களுக்கோ பாதிப்புகள் அன்றைய காலகட்டங்களில் ஏற்படவில்லை என்றே கூறலாம். வெளிநாட்டு வரவுகளுக்கான கதவுகள் திறக்கப்பட்டதன் பிற்பாடு அந்நியச்செலாவணியை உழைக்கும் நோக்குடன் இவற்றுடன் சேர்ந்து நவீன முறையில் அமைந்த போதைப் பொருள்களும் நாட்டுக்குள் வருவது தவிர்க்க முடியாததொன்றாகியது. 
அது இன்று நாட்டின் அனைத்து பிரிவினவரையும் ஆட்டிப்படைக்கும் ஒரு மாயத்தையும், சமுதாய வீழ்ச்சியையும் ஏற்படுத்தி விட்டுள்ளதென்பதை உணர்ந்த அரசின் தலைவர் இதனை தடைசெய்யும் நோக்குடன் சிந்திப்பது மிகவும் மகிழ்ச்சிக்குரிய விடயமாகவே கருதலாம்.
மேலைத்தேய நாடுகளில் சர்வ சாதாரணமாக காணப்படுகின்ற இப்போதைவஸ்துகள் நமது இளைஞர்களிடம் நவநாகரீகம் என்ற போர்வையில் பாவிப்பது ஒரு ‘ஸ்டைல்’ என்று கூறுமளவுக்கு தலைக்கேரியுள்ளது.
‘உடலுக்கும், மூளைக்கும் சுறுசுறுப்பை தருகின்றது’ என்று சிலர் கூறுவதை நாம் கேட்கும் போது எமக்கு விசித்திரமாகவே உள்ளது. போதைப்பொருள் என்பது மதியை மயக்குகின்றதும் மனிதரின் மெய்யை இழக்கச் செய்கின்ற அனைத்துவகையும் போதைப் பொருள்கள் என்றே கூறலாம்.
சிலர் கூறுவார்கள் வாழ்வில் ஏற்படுகின்ற துன்பங்களுக்கும், உச்ச இன்பங்களுக்கும் இதனை பாவிப்பதால் இன்பம் அனுபவிக்கின்றோம் என்று, இன்பம் அனுபவிக்கும் இப்போதைப் பொருள்களை சமயங்கள் வெறுகின்றனவே? குறிப்பாக இஸ்லாமிய மார்க்கத்தில் முற்றாகவே தடைசெய்யப்பட்டுள்ளது. 
அவ்வாறு சுகம் இருக்கும் என்று இஸ்லாத்தை தோற்றுவித்த நபிகள்நாயகம் (ஸல்) அவர்கள் கூறவில்லையே அதிலுள்ள பாதகங்களைப் பற்றியல்லவா கூறியுள்ளார்கள். அதில் இன்பம் உள்ளது என்று கூறுபவர்களை என்னவென்று சொல்வது?
ஒளவையார் ‘அரிது அரிது மானிடராதல ரிது’ என்று கூறியுள்ளார். அதாவது மனிதப் பிறவியின் உயர் இலட்சியத்தை எடுத்தியம்புகின்றனர். இவ்வாறான பகுத்தறிவுள்ள மானிடனோ கேவலம், மிருகத்தைவிட மோசமாக குடித்துவிட்டு வீதியில் விழுந்து தலையில் உடலில் இரத்தக் காயங்களுடன், ஆடைகள் அலங்கோல நிலையில் வீணே காலத்தைக் கழிக்கின்ற பலரை தினந்தோறும்தான் பார்க்கின்றோமே. இதுவா இன்பம்.
அண்மையில் போதைப் பொருளை விற்பனை செய்த பெண் ஒருவருக்கு பல்லாண்டுகள் சிறைவாசம். உள்நாட்டிலும் வெளிநாடுகளிலும் சட்டவிரோத போதைப் பொருள் பாவனையாளர்களுக்கும், விற்பனை மற்றும் உற்பத்தியாளர்களுக்கும் உச்ச பட்ச தண்டனையாக மரண தண்டனைகள் வழங்கப்படுகின்ற செய்திகள் தெரிவிக்கின்ற அதேவேளை இதன் பாதிப்புகளோ மிகவும் அதிகம், அதிகம். 
நமது நாட்டு ஓட்ட வீராங்கனை சுசந்திகா 2000ஆம் ஆண்டில் சிட்னி ஒம்பிக்கின் போது வெண்கலப் பதக்கம் வென்றார். தற்போது வெள்ளிப் பதக்கம் வழங்கப்பட்டுள்ளது. ஏனென்றால் இரண்டாமிடத்தைப் பெற்றவர் போதைப்பொருள் பாவித்தே ஓடியுள்ளமை தெரியவந்தது. இன்று பொழுது போக்குக்காக விளையாடிய விளையாட்டிலும் போதை ஏறியுள்ளது.
நமது நாட்டில் 1984ம் ஆண்டில்தான் போதைப் பொருள் கட்டுப்பாட்டுச் சபை ஸ்தாபிக்கப்பட்டது. அன்று தொட்டு இன்றுவரையிலும் அவர்களது பணியில் மண் தூவிவிட்டு சட்டவிரோத முறையில் போதைப் பொருள்களை உற்பத்திசெய்வதும் விற்பதிலுமே பலர் கோடிகளை உழைத்துள்ளனர். 
இவர்களை சமூகம் இனங்காட்டிக் கொடுக்கவேண்டும். நாட்டின் முதன் மகன் நமது இன்றைய ஜனாதிபதி கூறியபடி போதையை ஒழித்துக்கட்ட திடசங்கற்பம் பூண்டுள்ள நிலையில் நாமும் ஒத்துழைப்பு நல்குதல் கடமைதானே.
போதைப் பொருள் பாவனையானது இன்று பாடசாலை செல்லும் மாணவர்களை யும் விட்டுவைக்கவில்லை. மாணவர்கள் பலர் இதற்கு அடிமையாகியுள்ளமை பற்றி பத்திரிகைகள் வாயிலாக அறிகின்றோம். அதற்கு காரணம் பலவாறாக கூறப்படினும் வீட்டின் தகப்பன் தனது தனயனுக்கு முன்பாக அருந்துவதையும், புகைப்பதையும் பழக்கப்படுத்தியதால்தான் பிள்ளைகளும் பழக்கத்திற்கு கொண்டு வந்துள்ளார்கள். இது தவிர்க்கப்படுதல் வேண்டும். வீடானது நற்செயலின் முதற்படியாக அமைதல் வேண்டும்.
போதையின் ஒரு வடிவமே புகைத்தலாகும். ‘மது அருந்துபவன் தன்னை அழிக்கின்றான் ஆனால் புகைப்பிடிப்பவன் &gt;}(யிஹிu அழித்து, சமூகத்தையும் அழிக்கின்றான்’ என்று ஒரு அறிஞர் கூறியுள்ளார். அப்படியானால் புகைத்தல் எவ்வளவு தீங்கானது என்பதை இதிலிருந்து அறியலாம். 
சுமார் 23 வீதமான ஆண்களிடமும், ஒரு வீதமான பெண்களிடமும் நமது நாட்டில் புகைப்பதில் ஈடுபடுவதாக அறிக்கைகள் கூறுகின்றன. ‘புகைத்தல் உடலுக்கு கேடு’ என்று விளம்பரப்படுத்தியும் நாளுக்குநாள் புகைத்தலின் பயன்பாடு அதிகரித்துக் கொண்டே தான் செல்கிறது.
உலக சுகாதார ஸ்தாபனத்தினது அறிக்கையின் படி உலகில் புகைத்தலால் வருடந்தோறும் சுமார் 5 மில்லியன் மக்கள் இறப்பதாகவும், இத்தொகையானது 2030ஆம் ஆண்டாகும் போது சுமார் 8 மில்லியனாக அதிகரிக்கும் எனவும் கூறியுள்ள அதேவேளை மற்றவர் புகைக்கையில் வெளியேறும் புகையை சுவாசிப்பதன் மூலம் வருடாந்தம் சுமார் 6 இலட்சம் பேர் பலியாவதாகவும் இவ்வமைப்பு சுட்டிக்காட்டுகின்றது. 
இவ்வாறு மக்களின் சீரழிவுக்கு புகைத்தல் எனும் கொடிய அரக்கனின் பாதிப்பிலிருந்து நமது எதிர்கால சந்ததிகளை காப்பதற்கு ஜனாதிபதி அவர்கள் எடுக்கின்ற முயற்சிக்கு நாம் பாராட்டத்தானே வேண்டும்.
சர்வதேச ரீதியில் தற்போது 17 நாடுகளில் பரந்தளவிலான தடையினை புகைத்தலுக்கு ஏற்படுத்தியுள்ளது. அந்த வகையில் நமது நாட்டில் இன்றைய அரசு பொதுவான இடங்களில், மக்கள் நடமாட்டமுள்ள இடங்களில் புகைத்தல், மது அருந்துதல் போன்றன. 
குற்றச் செயல்களாக கருதப்பட்டு நடவடிக்கை எடுக்கப்பட்டு வருகின்றன. ‘நாட்டை உலுக்கிய பயங்கரவாதத்தையே முறியடித்த தலைமைத்துவம் போதைக்கெதிரான யுத்தத்தை செய்ய வேண்டும்’ என கூறியுள்ளமை போதையற்ற நற்சமூகம் நிறைந்த நாட்டைக் கட்டியெழுப்பும் சீர்மிகு சிந்தனையை மேலோங்க செய்வதற்கேயாகும்.
எனவே பல்வேறு நோய்களுக்கு அடிப்படையாக அமைகின்ற போதைப் பொருள்களை முறியடிக்கும் விதத்தில் இவைகளால் ஏற்படும் பாதிப்புக்களை முன்வைப்பதைவிட முற்றாகவோ அல்லது பகுதியாகவோ தடைசெய்வதன் மூலம், தேகாரோக்கியமுள்ள இளஞர் படையொன்றை கட்டியெழுப்பும் தேசியவாதத்திற்கு நாமும் கைகோர்க்க ஒன்றிணைவோம்.
எஸ்.எல். மன்சூர் 
(கி.ரினீ), அட்டாளைச்சேனை
