டிக்கோயா சுதந்திர ஆயுர்வேதமருந்தகம் மூடப்பட்டதில் மக்கள் அவதி


(கொட்டகலை குறூப் நிருபர்)
டிக்கோயா சுதந்திர ஆயுர்வேத மருந்தகத்தை மூடியுள்ளமையால் இப்பிரதேச பொதுமக்கள் பலவகையிலும் அசெளகர்ய நிலையை எதிர்நோக்கி வருகின்றனர்.
ஹட்டன் டிக்கோயா நகர சபையின் கீழ் நிருவகிக்கப்பட்டுவந்த இச்சுதந்திர ஆயுர்வேத மருந்தகத்திற்கென வைத்தியர் ஒருவர் இல்லாமை காரணமாகவே இந்நிலை ஏற்பட்டதுடன் இது சம்பந்தமாக இப்பிரதேச மக்கள் பெரும் கவலையும் அதிர்ச்சியும் தெரிவிக்கின்றனர்.
“இம்மருந்தகம் இவ்வாறு மூடியுள்ளமையால் தமக்கு இலவசமாக பெறக்கூடிய ஆயுர்வேத மருந்து வாங்க முடியாததால் பெரும் அவலநிலைக்குள்ளாகியுள்ளோம்” எனவும் இப்பிரதேச மக்கள் கருத்து தெரிவித்தனர்.
இது சம்பந்தமாக ஹட்டன் டிக்கோயா நகர சபைத் தலைவர் டாக்டர் அளகமுத்து நந்தகுமார் கருத்துதெரிவிக்கையில்:
கடந்த சில வருடகாலமாக இம் மருந்தகத்திற்கென ஆயுர்வேத வைத்தியர் ஒருவர் இல்லாமையே இந்நிலைக்குக் காரணமாகும்.
இது சம்பந்தமாக பலமுறை மத்திய மாகாண சபையின் சம்பந்தப்பட்ட முக்கியஸ்தர்களுக்கு கடிதம் மூலமாகவும் நேரிலும் அறிவித்துள்ளபோதும் இதுவரை வைத்தியர் ஒருவரை அனுப்பிவைக்காமல் உள்ளனர்.
இருந்தபோதிலும் அப்பிரதேச மக்களின் நலன் கருதி கிழமையில் ஒவ்வொரு வெள்ளிக்கிழமையிலும் ஹட்டன் சுதந்திர ஆயுர்வேத மருந்தகத்தை மூடி இங்கு சேவையாற்றிவரும் வைத்தியரை டிக்கோயா மருந்தகத்திற்கு கடமைபுரிய அனுப்பிவைக்க நடவடிக்கை எடுத்துள்ளதாக மேலும் அவர் கருத்து தெரிவித்தார். (ஐ-ஞ)
