அ.தி.மு.க. தொகுதி செயலர்கள் மீது 
ஜெயலலிதா அதிரடி நடவடிக்கை


கலக்கத்தில் கட்சியினர்
தமிழக சட்டசபை தேர்தலை எதிர்கொள்ள வசதியாக அ.தி.மு.க.வில் நியமிக்கப்பட்ட தொகுதி செயலர்கள் தேர்தலில் சரியாக செயல்படாவிட்டால், வேட்பாளர்களிடம் அறிக்கை பெற்று, அவர்கள் மீது கடும் நடவடிக்கை எடுக்க ஜெயலலிதா முடிவு செய்துள்ளார். 
ஆசனம் கிடைக்காத சோகத்தில் தேர்தல் கழத்தில் குதிக்காமல் ஒதுங்கியிருந்த தொகுதி செயலர்கள் பலரும் தற்போது பொறுப்பாக வேட்பாளர்களின் பின்னால் ஓடிக்கொண்டிருக்கின்றனர். 
தமிழகத்தில் சட்டசபைதேர்தல் வருவதற்கு பல மாதங்களுக்கு முன்பே, தேர்தலுக்குத் தயாராவதற்காக, அ.தி.மு.க.வில் தொகுதிச் செயலர் மற்றும் இணைச் செயலர்கள் நியமிக்கப்பட்டனர். 
மாநிலம் முழுவதும், 234 தொகுதிகளுக்கும் நடந்த தொகுதிச் செயல¨ நியமனத்துக்கு மண்டல பொறுப்பாளர்கள் மூலம் இரண்டு இலட்சம் முதல் ஏழுஇலட்சம் ரூபாய்வரை பணம் வசூலிக்கப்பட்டதாக புகார் எழுந்தது.
அப்போதே, தொகுதிச் செயலர்களாக நியமிக்கப்படுபவர்களே வேட்பாளர்களாகவும் நியமிக்கப்படுவர் என்ற வாய்வழி உறுதிமொழியும் மண்டல பொறுப்பாளர்களால் கொடுக்கப்பட்டுள்ளது. இதையடுத்தே, ஒன்றுமில்லாத தொகுதிச்செயலர் பதவியை, வேட்பாளராகிவிடுவோம் என்ற கனவில் பலரும் போட்டி போட்டு இலட்சங்களைக் கொட்டி, பதவியைப் பிடித்தனர்.
அதன்பின், அ.தி.மு.க.வில் நடந்த வேட்பாளர் தேர்வில் பல குளறுபடிகள் நடந்து, தொகுதிச் செயலர்கள் பலருக்கும் வேட்பாளர் வாய்ப்பு கிடைக்கவில்லை. இதனால் இலட்சக்கணக்கில் பணத்தை கொட்டிக் கொடுத்து, “ஒன்றுக்கும் உதவாத தொகுதிச் செயலர் பதவியை வாங்கிவிட்டோமே” என்ற மனவருத்தத்தில், அவர்கள் தேர்தல் பணிகளில் கூட ஈடுபடாமல் முடங்கிக் கிடந்தனர்.
இதனால், அ.தி.மு.க. வேட்பாளர்களின் தேர்தல் பிரசாரம் பல தொகுதிகளில் பாதிக்கப்பட்டது.
இது குறித்து அ.தி.மு.க. பொதுச் செயலர் ஜெயலலிதாவின் கவனத்துக்கு கொண்டு செல்லப்பட்டது. 
அவரும், தேர்தல் பணியில் ஈடுபடாத தொகுதி செயலர்கள் குறித்து வேட்பாளர்கள் வாரம் ஒரு முறை அறிக்கை அளிக்க வேண்டும் என்று உத்தரவிட்டார்.

