மிருகபலி  பூஜைகளைத் தடுப்பதற்கான சட்ட மூலமொன்றை முன்வைக்கவுள்ளது  ஜாதிக ஹெல உறுமய


நாட்டில் மிருகபலி பூஜைகளைத் தடுப்பதற்கான சட்ட மூலமொன்றைப் பாராளுமன்றத்துக்கு முன்வைக்கவுள்ளதாக ஜாதிக ஹெல உறுமய தெரிவித்தது.
முன்னேஸ்வரம் காளி கோவிலில் நடைபெறவிருந்த மிருக பலியை நிறுத்தியமைக்காக ஜனாதிபதிக்கு நன்றி செலுத்துவதாகவும் ஹெல உறுமய தெரிவித்தது.
கொழும்பு தேசிய நூலக ஆவணவாக்கல் கேட்போர் கூடத்தில் நேற்று வியாழக்கிழமை இடம்பெற்ற ஜாதிக ஹெல உறுமயவின் ஊடகவியலாளர் மாநாட்டில் உரையாற்றும்போதே இவ்வாறு தெரிவிக்கப்பட்டது.
இங்கு உரையாற்றிய பாராளுமன்ற உறுப்பினர் அதுருலியே ரத்ன தேரர்.
இந்தியாவைப் போன்று மிருக பலிகளை தடுப்பதற்கான ஆக்கபூர்வமான நடவடிக்கைகளை அரசாங்கம் முன்னெடுக்க வேண்டும்.
மிருகவதை மற்றும் மிருக பலி தொடர்பாக தனி நபர் பிரேரணையொன்றை பாராளுமன்றத்தில் முன்வைத்தேன்.
ஆனால் அது தொடர்பில் எந்தவிதமான முன்னேற்றங்களும் ஏற்படவில்லை. இது வருந்தத்தக்கதாகும்.
மிருகங்களைக்கொன்று அதன் இரத்தத்தால் தெய்வங்களை அபிஷேகம் செய்து பேயாட்டம் ஆடுபவர்களுக்கு இடமளிக்க முடியாது.
ஒழுக்கமான கலாசார விழுமியங்கள் தழைத் தோங்கிவரும் உலகில் இதுபோன்ற காட்டுமிராண்டித் தனங்களுக்கு இடமளிக்க முடியாது.

தற்போது முன்னேஸ்வர காளி கோவில் மிருக பலியை ஜனாதிபதி தடுத்து நிறுத்தியுள்ளார்.
ஆனால் அடுத்த வருடமும் இந்நிலை உருவாகும்.
அதன்போது ஆர்ப்பாட்டங்களையும் ஊடகவியலாளர் மாநாடுகளையும் நடத்தி காலத்தைக் கடத்த முடியாது.
எனவே நிரந்தரமாக இதனை நிறுத்த அரசாங்கம் சட்டங்களைக் கொண்டு வர வேண்டும்.
காட்டுமிராண்டித்தனத்துக்கு இடமளிக்க முடியாதென்றும் அதுருலியே ரத்ன தேரர் தெரிவித்தார்.

