மீண்டும் பலம் பெற்ற சசிகலா; மிரளும் தமிழக அமைச்சர்கள்?

அண்ணா திராவிட முன்னேற்றக் கழகத்தில் உள்ள சிரேஷ்ட தலைவர்கள் எல்லாம் கதிகலங்கிப் போயிருக்கிறார்கள். எந்த நேரத்தில் யார் தலையில் கத்தி விழுமோ என்ற பீதியே அந்த கலக்கத்திற்கு காரணம். கடந்த டிசெம்பர் மாதம் 19ஆம் திகதி நீக்கப்பட்ட சசிகலா மீண்டும் அ.தி.மு.க.வில் மூன்றரை மாதங்களில் சேர்த்துக் கொள்ளப்பட்டார். அதாவது 2012 மார்ச் மாதம் 31ஆம் திகதி சசிகலாவின் விளக்கத்தை ஏற்றுக் கொள்கிறேன் என்று அ.தி.மு.க. பொதுச் செயலாளர் ஜெயலலிதா அறிவிக்க, சசிகலா மீண்டும் அ.தி.மு.க.வில் இணைந்த வைபவம் நடந்து முடிந்தது. அதன் பிறகு சசிகலா - அரசு நிர்வாகத்தில் தலையிடவில்லை. கட்சி நிர்வாகிகளை அழைத்துப் பேசவில்லை. அமைச்சர்களுக்கு உத்தரவு பிறப்பிக்கவில்லை. ஆனால் சசிகலாவின் உறவினர்கள் திவாகரன், இராவணன் போன்றோர் அடுத்தடுத்து ஜாமினில் வெளிவந்தார்கள். சசிகலாவின் கணவர் எம்.நடராஜனும் ஜாமினில் வெளியே வந்தார். இந்த நிகழ்வுகள் கட்சியில் உள்ள சீனியர் நிர்வாகிகள் மத்தியில் ஒருவிதமான "கிலி"யை ஏற்படுத்தியது. ஏனென்றால் சசிகலா நீக்கப்பட்ட காலத்தில் அவருக்கு எதிராக வெளிப்படையாக மேடைகளில் விமர்சித்தவர் முன்னாள் சபாநாயகர் பி.எச்.பாண்டியன். அதேபோல் அக்கட்சியின் பொதுக்குழுவில் சசிகலாவை கடுமையாக விமர்சித்தவர் தமிழக உள்ளாட்சித் துறை அமைச்சராக இருக்கும் கே.பி. முனுசாமி. இன்னும் சில அமைச்சர்கள், "நாங்கள் எல்லாம் அம்மா விசுவாசி" என்றே பிரகடனப்படுத்தினார்கள். இன்னும் சொல்லப்போனால் சசிகலா வெளியேற்றப்பட்டதும் நடைபெற்ற கிறிஸ்துமஸ் கொண்டாட்டத்தில் அனைத்து அ.தி.மு.க. சட்டமன்ற உறுப்பினர்களும் கலந்து கொண்டு, "நாங்கள் எல்லாம் அம்மா பக்கம்" என்று அறிவித்தார்கள்.

ஆனால் இந்த காலகட்டங்களில் அமைதியாக இருந்தவர் கே.ஏ.செங்கோட்டையன். அ.தி.மு.க.வின் தலைமை நிலையச் செயலாளரும், அமைச்சரவையில் வருவாய் துறை அமைச்சராகவும் இருந்தவர். கட்சியின் பொதுச் செயலாளர் தேர்தல் பிரசாரம் போகும் போது இவர்தான் அதற்குரிய வகையில் ரூட் தயார் செய்து கொடுப்பார். அதாவது எந்தெந்த இடங்களில் தேர்தல் பிரசாரக் கூட்டம் பேச வேண்டும், எந்த வழியாகச் சென்று எங்கு பொதுக்கூட்டம் போடுவது போன்ற விடயம் செங்கோட்டையனுக்கு அத்துப்படி என்பதால் இவரை அ.தி.மு.க.வினர் "ரூட் செங்கோட்டையன்" என்றே அழைப்பார்கள். வெளிப்படையாக சசிகலாவை எதிர்த்துப் பேசியவர்கள் இதுவரை எந்த சிக்கலையும் சந்திக்கவில்லை. ஆனால் செங்கோட்டையன் முதல் சோதனையை சந்தித்து விட்டார். அவரது தலைமை நிலையச் செயலாளர் பதவியும், அமைச்சர் பதவியும் சமீபத்தில் பறிக்கப்பட்டது. பறிப்பதற்கு முன்பு முதல்வர் ஜெயலலிதா கொடநாட்டிற்கு பயணமானார். அங்கு ஓய்வு எடுக்கும் நேரத்தில் சசிகலாவும் உடனிருந்தார். அதன் பிறகு குடியரசுத் தலைவர் தேர்தல் வேட்பாளர் சங்மாவை சந்திக்கவும், தேர்தலில் வாக்களிக்கவும் முதல்வர் ஜெயலலிதா வந்த போது சசிகலா கூடவே வந்தார். வழக்கமாக ஒரேநாளில் திரும்பிச் செல்லும் பயணமாக இருந்தால் கொடநாட்டிலிருந்து முதல்வருடன் சசிகலா வரமாட்டார் என்பது அ.தி.மு.க. வட்டாரத்தில் பரபரப்பான பேச்சு. ஆனால் வாக்களித்து விட்டு திரும்பிச் செல்லும் பயணத்துடன் இருந்த முதல்வருடன் சசிகலாவும் சேர்ந்து வந்ததால்தான் செங்கோட்டையன் நீக்கத்தில் அவரது பங்கு இருக்கிறது என்ற சீனியர் அமைச்சர்கள் அச்சத்தில் இருக்கிறார்கள்.

செங்கோட்டையன் நீக்கத்திற்கு சென்னை திருவான்மியூர் அருகில் உள்ள 600 கோடி ரூபாய் மதிப்புள்ள நில விவகாரம் என்றாலும், அதுவே காரணமல்ல என்பதுதான் அ.தி.மு.க. முன்னணித் தலைவர்களின் கருத்து. அது பற்றி நம்மிடம் பேசிய அ.தி.மு.க. முன்னாள் அமைச்சர் ஒருவர், "செங்கோட்டையன் தன் 23 வயதில் கட்சியின் மாவட்டச் செயலாளர் ஆனவர். எம்.ஜி.ஆருக்குப் பிறகு அ.தி.மு.க. "ஜானகி அணி, ஜெயலலிதா அணி" என்று பிரிந்த போது செங்கோட்டையன் அம்மா (முதல்வர் ஜெயலலிதா) பக்கமே நின்றவர். இப்போது கட்சியில் அப்படி இருக்கும் முக்கிய தலைவர்கள் இருவர். ஒருவர் தமிழக சட்டமன்ற சபாநாயகராக இருக்கும் ஜெயக்குமார். இன்னொருவர் செங்கோட்டையன். அது மட்டுமின்றி கட்சியிலிருந்து அடிக்கடி நீக்கப்படும் நிர்வாகிகள், பதவியிழக்கும் அமைச்சர்கள் அனைவரும் செங்கோட்டையனைத் தான் சந்திப்பார்கள். அந்த வகையில் முன்னாள் அமைச்சர் ராஜ கண்ணப்பன், அக்ரி கிருஷ்ணமூர்த்தி ஆகியோர் செங்கோட்டையனை அவ்வப்போது சந்தித்து வந்தார்கள். அதேபோல் பொறுப்பிலிருந்து நீக்கப்படும் மாவட்டச் செயலாளர்கள் செங்கோட்டையனைத் தான் சந்திப்பார்கள். இதையெல்லாம் மனதில் வைத்து கட்சி நிர்வாகிகள் மத்தியில் பிரபலமாக இருக்கும் செங்கோட்டையன் நீக்கப்பட்டுள்ளார். அதற்கு முத்தாய்ப்பாக அமைந்தது தென் மாவட்டங்களுக்கு ரிவியூவ் நடத்துவதற்கு சென்ற செங்கோட்டையன் கார் பின்னால் 160 கார்கள் அணி வகுந்து வந்த காட்சிகள்தான்" என்றவர், "இப்படித்தான் முன்னாள் அமைச்சர் ராஜாராம், அழகு திருநாவுக்கரசு, முத்துச்சாமி, காளிமுத்து ஆகியோர் கட்சி நிர்வாகிகள் மத்தியில் செல்வாக்கு பெற்றபோது நீக்கப்பட்டார்கள். ஏன் சசிகலாவும், நடராஜனும் நீக்கப்பட்டதும், "எங்கள் சமுதாய எம்.எல்.ஏ.க்கள் நிறையப் பேர் அ.தி.மு.க.வில் இருக்கிறார்கள்" என்ற பிரசாரத்தின் பின்னணியில்தானே" என்றார். இந்த மாதிரி நடவடிக்கைகள் அ.தி.மு.க.விற்கு மட்டும் புதிதல்ல. தி.மு.க.வில் முன்பு எம்.ஜி.ஆர் வைகோ ஆகியோர் நீக்கப்பட்டதும் இந்த அடிப்படையில்தான். ஆகவே பிரதான கட்சிகளாக இருக்கும் தி.மு.க.வும், அ.தி.மு.க.வும் தங்கள் தலைமைக்கு அச்சுறுத்தலாக வளரும் எந்த இரண்டாம் மட்டத் தலைவர்களையும் ஒரு கட்டத்திற்கு மேல் கை தூக்கி விடமாட்டாது என்பதே உண்மை.

அ.தி.மு.க. அமைச்சரவையில் முதல்வர் ஜெயலலிதா, நிதி அமைச்சர் ஓ.பன்னீர்செல்வம், வருவாய்த்துறை அமைச்சர் செங்கோட்டையன்- இதுதான் ஒன்று, இரண்டு, மூன்று என்ற வரிசை. ஆனால் இப்போது செங்கோட்டையன் நீக்கப்பட்டதால், மதுவிலக்குத்துறை அமைச்சராக இருக்கும் நத்தம் விஸ்வநாதன் அந்த இடத்திற்கு வந்திருக்கிறார். அதேபோல் கட்சியில் சீனியாரிட்டிப்படி பொதுச் செயலாளர் ஜெயலலிதா, கே.ஏ.செங்கோட்டையன், ஜெயக்குமார் (தற்போது சபாநாயகர்) ஆகியோர்தான் ஒன்று, இரண்டு மற்றும் மூன்றாவது வரிசையில் இருந்தார்கள். அதில் தலைமை நிலையச் செயலாளராக இருந்த செங்கோட்டையன் கழற்றிவிடப்பட்டுள்ளதால் கட்சியில் இரண்டாம் இடத்திற்கு ஜெயக்குமார் வந்திருக்கிறார். எதிர்காலத்தில் அமைச்சவரை மாற்றங்கள் வந்தால், ஜெயக்குமாருக்கு அமைச்சர் பதவி அதிர்ஷ்டம் காத்திருக்கிறது என்பது அ.தி.மு.க. அமைச்சர்கள் மட்டத்திலேயே நிலவும் பேச்சு. செங்கோட்டையன் நீக்கத்தால் அமைச்சர்கள் ஓ.பன்னீர்செல்வம், நத்தம் விஸ்வநாதனும், கட்சி சீனியாரிட்டிக்காக காத்திருக்கும் சபாநாயகர் ஜெயக்குமார் போன்றோரும் சந்தோஷத்தில் இருக்கிறார்கள். ஆனால் அ.தி.மு.க.விற்கு 50இற்கும் மேற்பட்ட சட்டமன்ற உறுப்பினர்களை அள்ளிக் கொடுத்த கொங்கு மண்டல மக்கள் (கோயம்புத்தூர் மற்றும் அதனருகில் உள்ள மாவட்டங்களை உள்ளடக்கியது) செங்கோட்டையன் நீக்கத்தால் மனவருத்தத்தில் இருக்கிறார்கள். நீக்கப்பட்ட பிறகு செங்கோட்டையன் அவரது சொந்த ஊரான கோபியில் தங்கியிருக்கிறார். அங்கு அவரை சாரை சாரையாக வந்து பார்த்தும் ஆறுதல் சொல்லும் தாய்மார்களே அதற்கு சாட்சியாக இருக்கிறது. கட்சிக்குள் எப்போதுமே "அதிரடி நீக்கம்" நடந்து கொண்டிருந்தால், கட்சி நிர்வாகிகள் எப்படித்தான் தேர்தலில் கட்சிக்காக வாக்குச் சேகரிப்பது என்ற கேள்வி அ.தி.மு.க. தொண்டர்கள் மத்தியில் ஏற்பட்டிருக்கிறது.

அ.தி.மு.க.வில் மீண்டும் சசிகலா பலம் பெறத் தொடங்கி விட்டார் என்பதே இன்றைய பேச்சு. கட்சிக்குள் சசிகலாவிற்கு போட்டி அதிகார மையமாக இருந்த செங்கோட்டையன் விலக்கப்பட்டுள்ள நிலையில், இந்த பேச்சு மேலும் பலம் பெறுகிறது. அதனால் சசிகலாவை எதிர்த்துப் பேசிய பி.எச்.பாண்டியன், அமைச்சர் கே.பி.முனுசாமி ஆகியோருக்கு அடுத்த "கல்தா" காத்திருக்கிறது என்று கருத்து அ.தி.மு.க. தலைமைக் கழக வட்டாரத்தில் அடிபடுகிறது. ஓகஸ்ட் இரண்டாவது வாரத்தில் முதல்வர் ஜெயலலிதா கொடநாடு ஓய்வு முடிந்து சென்னை திரும்புகிறார் என்று தகவல். கட்சி நிர்வாகிகள், அமைச்சர்கள் பற்றிய செயல்பாடுகள் பற்றி அங்கிருந்தவாறே உளவுத்துறை மூலம் ரிப்போர்ட்டுகளை கேட்டு வாங்கி வருகிறார் முதல்வர் என்று கூறும் அமைச்சர் ஒருவர், "கொடநாட்டிலிருந்து அம்மா திரும்பிய பிறகு மேலும் அதிரடி நடக்கும். அது வருகின்ற 2014 நாடாளுமன்ற தேர்தலுக்கு உதவியாக இருக்குமா அல்லது அந்த மாற்றங்கள் தேர்தலில் அ.தி.மு.க.விற்கு பிரச்சினையை உருவாக்குமா என்பது போகப் போகத்தான் தெரியும்" என்றார். ஆனால் ஓர் உண்மை என்னவென்றால், கட்சிக்கும், தலைமைக்கும் விசுவாசமாக இருந்த செங்கோட்டையன் போன்றோர் எல்லாம் நீக்கப்பட்டது, கட்சி தொண்டர்களை கடுமையாக சோர்வடைய வைத்துள்ளது. சசிகலா மீண்டும் அ.தி.மு.க.வில் பலம்பெற்றுவிட்டார் என்பதை பறைசாற்றியிருக்கிறது. இவற்றால் ஏற்படும் தாக்கம் வருகின்ற நாடாளுமன்ற தேர்தலில் எதுமாதிரியான சிக்கலை ஏற்படுத்தப் போகிறது? அ.தி.மு.க. தலைமை அதை எப்படி சமாளிக்கப் போகிறது? என்பது புதிராகவே இருக்கிறது.