மலையகத் தோட்டங்களில் மது பாவனைஅதிகரிப்பினால் குடும்பங்களில் சச்சரவுகள்


(கொட்டகலை குறூப் நிருபர்)
பெருந்தோட்டத் துறை தொழிலாளர்களிடையே இன்று அனுமதியற்ற முறையில் மது விநியோகமும் விற்பனையும் நாளுக்கு நாள் மேலோங்கி வருவதால் பெரும் அபாயத்தை எதிர்நோக்க வேண்டிய சூழ்நிலை உருவாகி வருகிறது.
தோட்டங்களில் அனுமதியற்ற முறையில், கசிப்பு, சாராயம் விற்பனையும் பாவனையும் அதிகரித்து வருவதால் குடும்பங்களிடையே அநாவசியமான முறையில் வீண் பிரச்சினைகள் ஏற்பட வழிவகுப்பதாக குடும்பப் பெண்கள் அச்சம் தெரிவிக்கின்றனர்.
காலை நேரத்திலேயே குடிபோதையுடன் பாதசாரிகளும், பயணிகளும் காணப்படுவது சர்வ சாதாரணமாகிவிட்டது.
பஸ் வண்டிகளில் குடிபோதையுடன் வீண் பிரச்சினைகள் ஏற்பட்டு வருவதும் கண்கூடாக இருக்கிறது. தோட்டப் பகுதிகளில் அனுமதியற்ற சாராய விற்பனை பகிரங்கமாகவே எதுவித பயமோ கூச்சமோயின்றி இடம்பெற்று வருவது பெரும் இடையூறாக இருப்பதால் சம்பந்தப்பட்டோர் இது குறித்து ஆவன மேற்கொள்ள வேண்டும் எனவும் இக்குடும்ப பெண்கள் கவலை தெரிவிக்கின்றனர்.
(ஐ - ஞ)
