அருணாசல பிரதேசத்துக்கு புதிய முதலமைச்சர் உடனடியாக பதவி ஏற்பு


அருணாசல பிரதேச முதலமைச்சர் டோர்ஜி காண்டு ஹெலிகொப்டர் விபத்தில் இறந்து விட்டதால் புதிய முதலமைச்சராக ஜர்போம் காம்லின் தேர்ந்து எடுக்கப்பட்டு உடனடியாக பதவி ஏற்றார்.
அருணாசல பிரதேச மாநிலத்தில் டோர்ஜி காண்டு முதலமைச்சராக பதவி வகித்து வந்தார். 56 வயதான அவர் கடந்த வாரம் ஹெலிகொப்டர் விபத்தில் சிக்கினார். 5 நாட்களுக்கு பின் அவரது உடல் கண்டுபிடிக்கப்பட்டது. உடல் அடக்கம் இன்று நடைபெறுகிறது.
இந்த நிலையில் புதிய முதலமைச்சராக தேர்ந்து எடுக்க காங்கிரஸ் எம்.எல்.ஏ.க்கள் கூட்டம் இடா நகரில் நேற்று முன்தினம் இரவு நடந்தது. இந்த கூட்டத்தில் மேலிட பிரதிநிதியாக மத்திய அமைச்சர்கள் பி.கே. ஹண்டிக்யூ, வி. நாராயணசாமி, முகுல்வாஸ்னிக், சல்மான் குர்ஷித் ஆகியோர் கலந்து கொண்டனர். இந்த கூட்டத்தில் புதிய முதலமைச்சராக 50 வயதான ஜர்போம் காம்லின் தேர்ந்து எடுக்கப்பட்டார்.
அவர் உடனடியாக முதலமைச்சராக பதவி ஏற்றுக்கொண்டார். அவருக்கு கவர்னர் ஜே. ஜே. சிங் பதவி பிரமாணம் செய்துவைத்தார். புதிய முதலமைச்சருக்கு காங்கிரஸ் தலைவர்கள் வாழ்த்துத் தெரிவித்தனர்.
புதிய முதலமைச்சராக பதவி ஏற்று இருக்கும் ஜர்போம் காம்லின், இதுவரை டோர்ஜியின் அமைச்சரவையில் மின்சாரத்துறை அமைச்சராக பணியாற்றினார் என்பது குறிப்பிடத்தக்கது.
