நேர்மையான பிரதமர் லோக்பால் விசாரணைக்கு ஏன் பயப்பட வேண்டும்?



மன்மோகன் சிங் போன்ற நேர்மையான பிரதமர், லோக்பால் விசாரணைக்கு ஏன் பயப்பட வேண்டும் என்று சமூக ஆர்வலர் அன்னா ஹசாரே தலைமையிலான குழுவினர் கேள்வி எழுப்பி உள்ளனர். பிரதமர் மற்றும் நீதிபதிகள் மீது ஊழல் குற்றச்சாட்டு கூறப்பட்டால், அதையும் விசாரிக்கும் வகையில், லொக்பால் மசோதா கொண்டு வர வேண்டும் என்று சிவில் சொசைட்டி அமைப்பினர் வலியுறுத்துகின்றனர். 
இந்த விடயத்தில் மத்திய அரசுக்கும் அவர்களுக்கும் கருத்து வேறுபாடு எழுந்துள்ளது. இந்நிலையில், கடந்த வாரம் நடந்த லோக்பால் மசோதா தயாரிப்பு கூட்டுக்குழு கூட்டத்தை ஹசாரே குழுவினர் புறக்கணித்தனர். 2 நாளில் அடுத்த கூட்டம் நடக்க உள்ள நிலையில், அவர்கள் பிரதமர் மன்மோகன் சிங்குக்கு ஒரு கடிதம் அனுப்பியுள்ளனர். 
இது பற்றி குழு உறுப்பினர் அரவிந்த கெஜ்ரிவால் நேற்று முன்தினம் கூறியதாவது:- ஊழல் இல்லாத நாட்டை உருவாக்கும் முயற்சியை மத்திய அரசு கெடுக்க முயற்சிக்கிறது. லோக்பால் மசோதாவில் பிரதமரையும் சேர்க்க, மத்திய அரசு ஏன் தயங்குகிறது? நாட்டில் இதுவரை இருந்த பிரதமர்களில் மதிக்கத்தக்க நேர்மையான பிரதமர் மன்மோகன் ஆனால், காங்கிரஸ் தலைமையிலான அரசே, லோக்பால் மசோதாவில் பிரதமரை சேர்க்கக் கூடாது என்று சொல்வது ஆச்சரியமாக இருக்கிறது மசோதா தயாரிப்பு கூட்டுக் குழுவில் இடம்பெற்றுள்ள 5 அமைச்சர்களில், 3 பேர் பிரதமரையும் சேர்க்க வேண்டும் என்று கூறி வந்தனர். 
இப்போது அவர்கள் 3 பேரும் அதற்கு மாறாக பேசுகின்றனர். கடந்த மார்ச் 11ம் திகதி கூட்டத்துக்குப் பின், மத்திய அரசின் நடவடிக்கைகள் முற்றிலும் மர்மமாக உள்ளது. ஜனாதிபதியை போல பிரதமரும் விசாரணைக்கு அப்பாற்பட்டவர் என்ற நிலையை கொண்டு வர மத்திய அரசு முயற்சிக்கிறது. 
அதற்காக சட்டத் திருத்தம் கொண்டவர திட்டமிட்டுள்ளது. லோக்பால் மசோதாவில் இருந்து பிரதமரை விலக்கி வைக்கும் எந்த நடவடிக்கையும், ஊழலை தடுக்கும் முயற்சியை சீர்குலைப்பதாகவே இருக்கும் கடந்த 2001ல் நாடாளுமன்ற நிலைக்குழு தலைவராக இருந்த பிரணாப் முகர்ஜி, லோக்பால் மசோதாவில் பிரதமரையும் சேர்க்க வேண்டும் என்று பரிந்துரை செய்திருந்தார். அதை அப்போது பிரதமராக இருந்த வாஜ்பாய் ஏற்றுக் கொண்டார். இப்போது திடீரென அதற்கு பிரணாப் எதிர்ப்பு தெரிவிப்பது ஆச்சரியமாக உள்ளது. இவ்வாறு அரவிந்த் கெஜ்ரிவால் கூறினார்.
