ஊழல் புகார் வழக்கில் அன்னா ஹசாரே நீதிமன்றத்தில் ஆஜர்


மகாராஷ்டிராவில் புனேவை சேர்ந்த இலஞ்ச ஒழிப்பு அமைப்பு தலைவர் ஹேமந்த் கோலேகர், கடந்த 2005ம் ஆண்டு அன்னா ஹசாரே மீது நீதிமன்றத்தில் ஊழல் வழக்கு ஒன்று தொடர்ந்தார். அதில் கூறப்பட்டதாவது; ராலேகன் சித்தி பகுதியில் உள்ள, ஹசாரே தொடங்கிய ஹிந்த் ஸ்வராஜ் அறக்கட்டளைக்கு சொந்தமான நிதியில் இருந்து இந்திய ரூபா 2 இலட்சத்தை எடுத்து, 1998 ஜூன் 15ம் திகதி தனது 61வது பிறந்த நாளை ஹசாரே வெகு விமரிசையாக கொண்டாடினார்.
அறக்கட்டளை நிதியை தனிநபர் கொண்டாட்டத்துக்கு பயன்படுத்தியது தவறு. இதுவும் ஒரு வகை ஊழல்தான், எனவே ஹசாரே மீது ஊழல் தடுப்பு சட்டத்தின் கீழ் நடவடிக்கை எடுக்க வேண்டும் இவ்வாறு அதில் தெரிவிக்கப் பட்டிருந்தது.
இந்த வழக்கில் ஹசாரேவுக்கு நீதிமன்றம் அழைப்பாணை அனுப்பி யிருந்தது. இதையடுத்து, கடந்த திங்கட் கிழமை நீதவான் சுசித்ரா கோட்கே முன்பு ஹசாரே ஆஜரானார். பின்னர், ஹசாரே கூறுகையில், ‘நீதித்துறையின் மீது எனக்கு நம்பிக்கை உள்ளது. நிச்சயம் எனக்கு நியாயம் கிடைக்கும்’ என்றார்.
