


இதர குற்றவாளிகளுடன் எனக்கு தொடர்பு இருப்பதற்கு வேறு ஆதாரம் கிடைக்காததால், என் முன்னாள் உதவியாளரை எனக்கு எதிராக பொய் சாட்சி அளிக்க சி.பி.ஜ. நிர்ப்பந்தம் அளித்துள்ளது என்று ஆ. ராசா குற்றம் சாட்டியுள்ளார்.
2-ஜி ஸ்பெக்ட்ரம் ஊழல் வழக்கில், கடந்த நவம்பர் 11ந் திகதியில் இருந்து சாட்சிகள் விசாரணை நடைபெற்று வரு கிறது. முன்னாள் தொலைத் தொடர்புத் துறை மந்திரி ஆ. ராசாவிடம் கூடுதல் தனி செயலாளராக இருந்த ஆசீர்வாதம் ஆச்சாரி, ஆ. ராசாவுக்கு எதிராக சாட்சி அளித்தார். அவரிடம் ஆ. ராசாவின் சட்டத்தரணி சுசில் குமார், கடந்த சில நாட்களாக குறுக்கு விசாரணை செய்து வருகிறார்.
இந்நிலையில், நேற்று முன்தினம் நடைபெற்ற குறுக்கு விசாரணையின்போது ஆசீர்வாதம் ஆச்சாரியிடம் சட்டத்தரணி சுசில் குமார் நேரடியாக குற்றம் சாட்டினார். அவர் ஆச்சாரியை பார்த்து, &#39;ஆ. ராசா அரசியலில் உங்களை கைதூக்கிவிடா ததால்தான், அவருக்கு எதிராக பொய் சாட்சி அளிக்க வந்துவிட்டீர்கள்.
ஆ. ராசாவுக்கும், இதர குற்றவாளிகளுக்கும் இடையிலான தொடர்புக்கு எந்த ஆதாரமும் சி. பி. ஐ.க்கு கிடைக்காததால்தான், உங்களை பொய் சாட்சி ஆக்க சி.பி.ஐ. நிர்ப்பந்தித்தது. இந்த வழக்கில் நீங்களும் குற்றவாளி ஆக்கப்படுவீர்கள் என்று சி.பி.ஐ. கூறியதால்தான் நீங்கள் பொய் சாட்சி ஆகிவிட்டீர்கள் என்று கூறினார்.
அந்த குற்றச்சாட்டுகளை ஆசீர்வாதம் ஆச்சாரி மறுத்தார். அவர் கூறியதாவது; ஆ. ராசா, அரசியலில் என்னை கைதூக்கி விடாததால்தான், நான் அவருக்கு எதிரான சாட்சியம் அளித்தேன் என்று கூறுவது தவறு. இதர குற்றவாளிகளுடன் ஆ. ராசாவுக்கு தொடர்பு இருப்பதற்கான ஆதாரம் கிடைக்காததால்தான், சி.பி.ஐ. நிர்ப்பந்தத்தால் நான் சாட்சி அளிக்கிறேன் என்று கூறுவதும் தவறு.
நான் வருவாய்க்கு மீறி சொத்து குவித்திருப்பதாகவும், அதனால் சி.பி.ஐ.யின் நிர்ப்பந்தத்துக்கு பணிந்துவிட்டதாகவும் கூறப்படுவது தவறு. இந்த காரணங்களுக்காக நான் பொய் சாட்சி அளிக்கிறேன் என்று கூறுவதும் சரியல்ல. இவ்வாறு ஆசீர்வாதம் ஆச்சாரி கூறினார்.
