கொலை சந்தேகநபர்கள் மூவருக்கு விளக்கமறியல்


அக்கரைப்பற்றில் இளைஞர் ஒருவர் கொலை செய்யப்பட்ட சம்பவத்துடன் தொடர்புடைய சந்தேக நபர்கள் மூவரை 14 நாட்கள் விளக்கமறியலில் வைக்குமாறு அக்கரைப்பற்று நீதவான் நீதிமன்ற நீதிபதி ரி.சரவணராஜா உத்தரவிட்டுள்ளார். 
கடந்த மாதம் அக்கரைப்பற்று தென்னந்தோட்டம் ஒன்றில் இளைஞர் ஒருவர் அடிகாயங்களுடன் சடலமாக மீட்கப்பட்டார். இச்சம்பவத்தில் அவ்விளைஞனை கொலை செய்த குற்றச்சாட்டின் பேரில் கைதான மூன்று சந்தேகநபர்களும் நேற்று முன்தினம் திங்கட்கிழமை நீதிமன்றில் ஆஜர்படுத்தப்பட்ட போதே அவர்களை 14 நாட்கள் விளக்கமறியலில் வைக்குமாறு நீதிபதி உத்தரவிட்டார். 
அக்கரைப்பற்று முதலாம் பிரிவு பதூர் நகரைச் சேர்ந்த கே.றியாஸ் (20 வயது) எனும் இளைஞர் கடந்த மாதம் 9 ஆம் திகதி வீட்டில் இருந்து சென்ற நிலையில் அடுத்த நாள் அக்கரைப்பற்று 9 ஆம் பிரிவு சோமர் தென்னந்தோட்டத்தில் அடிகாயங்களுடன் சடலமாக மீட்கப்பட்டார். 
இக்கொலைச் சம்பவம் தொடர்பாக அக்கரைப்பற்று இரகசிய பொலிஸாரின் விசாரணையையடுத்து கொலை தொடர்புடைய அக்கரைப்பற்று பிரதேசத்தைச் சேர்ந்த முச்சக்கர வண்டி உரிமையாளர் ஒருவர் உட்பட மூன்று சந்தேகநபர்களை கடந்த ஞாயிற்றுக்கிழமை அக்கரைப்பற்று பொலிஸார் கைது செய்ததுடன் முச்சக்கர வண்டியொன்றையும் கைப்பற்றியுள்ளனர் 
இக்கொலை சம்பவம் தொடர்பான மேலதிக விசாரணைகளை அக்கரைப்பற்று பொலிஸார் மேற்கொண்டுள்ளனர்.

