இறை அழைத்தலின் மேன்மையை உணர அர்த்தமுள்ள கிறிஸ்தவ வாழ்வு

ழைப்பு பெற்றவர்கள் பலர் ஆனால் தெரிந்தெடுக்கப்பட்டவர்களோ சிலர் என்ற இறை வார்த்தையிலிருந்து அழைக்கப்படுதல் வேறு தெரிந்தெடுக்கப்படுதல் வேறு என்பது தெளிவாகிறது. சிலர் கிறிஸ்தவர்களாக வாழ பிறக்கும் போதே அழைக்கப்படுகின்றனர். உண்மை இறைவனை வழிபட பிறப்பிலிருந்தே வாய்ப்பு பெற்ற இவர்கள் பாக்கியம் பெற்றவர்கள். வேறு சிலர் கிறிஸ்தவ மறையைப் பரப்ப அதாவது இறை பணியாற்ற அழைக்கப்படுகின்றனர். எது எப்படியிருந்தாலும் ஒவ்வொருவரும் ஆண்டவர் அவரவர்க்கு விடுத்த அழைப்பின்படி வாழ வேண்டும் என்று விவிலியம் நமக்குப் போதிக்கின்றது. அழைப்பின் மேன்மையை உணர்ந்து வாழ்ந்தால் மட்டுமே நாம் தெரிந்தெடுக்கப்பட்டு மீட்பின் நாளுக்காய் பரிசுத்த ஆவியால் முத்திரையிடப்பட்டு புதுப்படைப்பின் நாளில் ஆண்டவருடைய அரசாட்சியில் பங்குபெற முடியும்.
பல்வேறு விதங்களில் பல்வேறு காரணங்களுக்காய் பல்வேறு சூழ்நிலைகளில் இறைவனால் அழைக்கப்பெற்ற நாம் அவரால் தெரிந்தெடுக்கப்படவும் வேண்டுமானால் என்ன செய்ய வேண்டும்?
அறம் செயல்களை முன்னிட்டு அல்ல மாறாக தம் இரக்கத்தை முன்னிட்டு புதுப்பிறப்பு அளிக்கும் நீரினாலும் புதுப்பிக்கும் தூய ஆவியாலும் கடவுள் நம்மை மீட்டார். இந்த இரக்கம் யாருக்கு கிடைக்கும்? நற்செயல்கள் பல புரிபவருக்கா? இல்லை செபக் கூட்டங்கள் பல செல்பவருக்கா? இல்லை ஏழைகளுக்கா? உரோமர் 9:15-16இல் யார் யாருக்கு அதிக இரக்கம் காட்ட விரும்புகிறனோ அவர்களுக்கு இரக்கம் சாட்டுவேன் என்று அப்படியெனில் கடவுள் நேர்மையற்றவரா? ஒரு போதும் இல்லை ஆகவே, மனிதர் விரும்புவதாலோ உழைப்பதாலோ எதுவும் ஆவதில்லை கடவுள் இரக்கம் காட்டுவதாலேயே எல்லாம் ஆகிறது. ஆகார், ஏசா தவறிழைக்காத போதும் ஆண்டவரால் ஒதுக்கப்பட்டனர். ஆனால் சாராவும் யாக்கோபும் ஆண்டவரால் நேசிக்கப்பட்டனர். காரணம் ஆண்டவருக்கு மட்டுமே இது தெரியும் என் எண்ணங்கள் உள் எண்ணங்கள் அல்ல என்று எசாயா 55:8ல் அவர் கூறுகிறாரே ஒருவேளை ஆண்டவருக்காக இவர்கள் பல பாடுகளை சுமந்திருக்கலாம் பல அவமானங்களை சந்தித்திருக்கலாம். கடவுள் மனிதரை தெரிந்தெடுத்து தம் திட்டத்தை நிறைவேற்றுகிறார் இத் தெரிந்தெடுத்தல் மனிதர் செய்யும் செயல்களின் படியன்று அழைக்கும் கடவுளுடைய செயல்படியே நிறைவேறுகிறது.
கடவுளின் ஆவியினால் இயக்கப்படுகிறவர்களே கடவுளின் மக்கள் அழைப்பிற்கு முன் இருளாய் இருந்த நாம் இப்போது ஆண்டவரோடு இணைந்து ஒளியாய் இருப்பது அவசியம். நாம் கடவுளை ஏற்றுக்கொண்டுள்ளோம் என்பதை விட அவர் நம்மை ஏற்றுக்கொண்டு அழைப்பைக் கொடுத்தார் என்பதே உண்மை. எனவே மீண்டும் ஊனியல் பின் நாட்டங்களுக்கு அடிமையானால் அவர் நமக்காக பாடுபட்டு உழைத்து வீணாகிவிடுமே! ஆண்டவரால் அழைக்கப்பட்ட நாம் அவரது பங்காளிகள் அவருடைய துன்பங்களிலும் நாம் பங்கு கொண்டால் தான் அவரோடு மாட்சியிலும் பங்குபெறுவோம். கிறிஸ்து இயேசுவோடு இணைந்து இறைப்பற்றுடன் வாழ விரும்புவோர் அனைவரும் இன்னலுறுவர்.
அழைக்கப் பெற்றவர்கள் ஒருவரிடம் மற்றவர் குற்றம் காணலாகாது. மேலும் நாம் மற்ற விசுவாசிகளுக்கு தடைக் கல்லாகவோ இடையூறாகவோ இருப்பதில்லை எனத் தீர்மானித்துக்கொள்ளுங்கள். உங்களுக்கு கடவுளின் வார்த்தையை எடுத்துச் சொன்ன உங்கள் தலைவர்களை நினைவு கூருங்கள். அவர்கள் வழியாக தான் ஆண்டவர் உங்களுக்கு பாடம் புகட்டினார் என்பதை மறக்கலானாது. கடவுளிடமிருந்து வராத அதிகாரம் எதுவுமில்லை. இப்பொழுதுள்ள ஆட்சிப் பொறுப்பாளர்களை ஆண்டவரே ஏற்படுத்தினார். ஆகையால் அதிகாரத்தை எதிர்த்து நிற்போர் கடவுளின் ஏற்பாட்டையே எதிர்த்து நிற்கின்றனர். அவர்கள் உண்மையானவர்கள் தகுதியானவர்கள் என்பதை உணர்ந்தே ஆண்டவர் அதிகாரத்தை அவர்களுக்கு வழங்கினார்.
எல்லோரும் மோசேசாகிவிட முடியாது. ஆரோன், மீரியம் போன்ற அழைப்பே உனக்கு இருக்குமானால் மோசே போன்ற தலைமைக்கு கீழ் படிந்தே ஆக வேண்டும். எல்லாம் எனக்கும் தெரியும் என்று எண்ணலாகாது. பெரியகுரு சொல்லச் சொல்ல மறையுரையை ஆற்ற முடியாது என்று கூறி தான் நினைப்பதையே பேச நினைக்கும் சின்ன குருவானவர்களை பங்குகளில் பார்க்கலாம். அதிகாரத்திற்கு மரியாதை அளிக்காத இவர்கள் ஆண்டவரின் கோபத்திற்கு ஆளாக நேரிடலாம்.
எனவே அர்த்தமுள்ள கிறிஸ்தவ வாழ்வு வாழ வேண்டுமானால் இறைவனின் இரக்கத்தை உணர வேண்டும். இறைவனது திட்டங்களை அறிய வேண்டும். இறை ஆவியால் இயக்கப்பட வேண்டும் துன்பங்களை தாங்கிக்கொள்ள வேண்டும் தடைக் கற்களாய் இல்லாதிருக்க வேண்டும். போதிக்க வேண்டும் அதிகாரத்திற்கு கீழ்படிய வேண்டும். தற்பெருமை கொள்ளாதிருக்க வேண்டும். பாவ மற்றிருக்க வேண்டும். குடும்ப உறவில் நிலைத்திருக்க வேண்டும். தூய ஆவியின் தூண்டுதல்களை உணர வேண்டும் அதுமட்டுமன்றி இயேசுவைப் போல் செவிப்பது அதிகாலையில் செபிப்பது, விழித்திருந்து செபிப்பது, போராடி செபிப்பது ஒற்றுமையாய் ஒன்றுகூடி செபப்பது கிடைத்துவிட்டது என்ற விசுவாசத்தில் செபிப்பது துதித்துப் போற்றி செபிப்பது முழந்தாள் படியிட்டு செபிப்பது, கண்ணீரோடு செபிப்பது தந்தையே என உரிமையோடு செபிப்பது. உபவாசித்து செபிப்பது போன்ற பல்வேறு செப முறைகளை இயேசு அவரது வாழ்வில் கடைப்பிடித்தார். எனவே அழைத்தலை உணரவும் அர்த்தமுள்ள கிறிஸ்தவ வாழ்வு வாழவும் செபத்தில் நிலைத்திருப்போம் நிலை வாழ்வைப் பெறுவோம்.

