காங்கிரசுடன் அணி சேர்ந்தால் மத்திய அமைச்சர் பதவி

சிரஞ்சீவிக்கு காங்கிரஸ் மேலிடம் அழைப்பு
காங்கிரஸ் மேலிடத்தின் அழைப்பை ஏற்று ஆந்திராவில் காங்கிரஸ் கூட்டணியில் சேர நடிகரும் பிரஜா ராஜ்யம் கட்சி தலைவருமான சிரஞ்சீவி திட்டமிட்டுள்ளார். அவருக்கு மத்திய அமைச்சர் பதவி அளிக்க காங்கிரஸ் மேலிடம் முடிவு செய்துள்ளதாக தகவல் வெளியாகியுள்ளது. அந்திராவில் கிரண்குமார் ரெட்டி தலைமையில் காங்கிரஸ் ஆட்சி நடக்கிறது. 
முன்னாள் முதல்வர் ராஜசேகர ரெட்டியின் மகன், ஜெகன் மோகன் ரெட்டியின் ஆதரவாளர்களால் காங்கிரஸ் அரசுக்கு தொடர்ந்து நெருக்கடி ஏற்பட்டு வருகிறது. ஜெகன்மோகன் ரெட்டிக்கு ஆதரவாக 10க்கும் மேற்பட்ட எம்.எல்.ஏ.க்கள் இருப்பதால் ஆட்சிக்கு ஆபத்து ஏற்படுமோ என காங்கிரஸ் மேலிடம் கருதுகிறது.
இதை தடுப்பதற்காக, நடிகர் சிரஞ்சீவியின் பிரஜா ராஜ்யம் கட்சியை கூட்டணியில் சேர்த்து கொள்ளவும், காங்கிரஸ் மேலிடம் விருப்பம் தெரிவித்துள்ளது. 
சிரஞ்சீவியின் கட்சிக்கு 18 எம்.எல்.ஏ.க்கள் இருப்பதால் ஜெகன்மோகன் ரெட்டி ஆதரவு எம்.எல்.ஏ.க்கள் ஆட்சிக்கான ஆதரவை மீளப்பெற்றாலும் சமாளித்து விடலாம் என்பது காங்கிரஸ் கட்சியின் திட்டம். கடந்த வாரம் ஐதராபாத்துக்கு வந்த மத்திய அமைச்சர் அந்தோணி இது தொடர்பாக சிரஞ்சீவியை சந்தித்து பேசினார். இதுகுறித்து மேலும் விரிவாக காங்கிரஸ் தலைவர் சோனியாவுடன் பேசுவதற்கு டில்லிக்கு வரும்படியும் சிரஞ்சீவிக்கு அவர் அழைப்பு விடுத்தார்.
இதுகுறித்து ஆந்திர அரசியல் வட்டாரங்கள் கூறியதாவது, காங்கிரஸ் தலைவர் சோனியாவுடன் பேச்சு நடத்துவதற்கு சிரஞ்சீவி விரைவில் டில்லி செல்ல உள்ளார். அப்போது இரு தலைவர்களுக்கும் இடையே முக்கியமான பேச்சு நடைபெறும் என எதிர்பார்க்கப்படுகிறது. குறிப்பாக கூட்டணியில் சேர்ந்தால் தங்கள் கட்சிக்கு என்ன பயன் கிடைக்கும் என சிரஞ்சீவி கேள்வி எழுப்புவார். அவருக்கு மத்திய அமைச்சர் பதவி தருவதற்கு காங்கிரஸ் மேலிடம் சம்மதிக்கும் என்றும் தெரிய வந்துள்ளது. இவ்வாறு அரசியல் வட்டாரங்கள் தெரிவித்தன.
இதுகுறித்து பிரஜா ராஜ்யம் கட்சியின் மூத்த தலைவர்களில் ஒருவரான ராமச்சந்திரன் கூறுகையில், ‘காங்கிரஸ் கூட்டணியில் சேர எங்களுக்கு அழைப்பு விடுக்கப்பட்டுள்ளது. இருந்தாலும் இந்த விவகாரத்தில் இன்னும் இறுதி முடிவு எடுக்கவில்லை என்றார். ஆந்திர முதல்வர் கிரண்குமார் ரெட்டி கூறுகையில், “இந்த விடயத்தில் நான் எந்த கருத்தும் தெரிவிக்க முடியாது. சோனியாவும், காங்கிரஸ் தலைமையும் என்ன முடிவு எடுத்தாலும் அதற்கு கட்டுப்படுவோம்’ என்றார்.
