அஸ்வர் எம.;பி. உரையாற்ற மேலதிக நேரம் மறுக்கப்பட்டதால் சபையில் சிரிப்பொலி


பொருளாதார மேம்பாடு தொடர்பான சபை ஒத்திவைப்பு பிரேரணையை முன்வைத்து ஆளும் கட்சி எம்.பி.யான ஏ.எம்.அஸ்வர் உரையாற்றுகையில், ஐ.தே.க. அவருக்கு வழங்கிய மேலதிக நேரத்தை அரசாங்கம் ஏற்க மறுத்தமையால் சபை நகைச்சுவைக் கூடமாக மாறியது.
சபையின் இரு பக்கமும் சிரிப்பொலி எழுந்ததுடன் பொருளாதாரப் பண்டிதருக்கு இடமளிக்குமாறும் எதிரணியினர் பிரதி சபாநாயகரிடம் கோரி நின்றனர்.
 ஜனாதிபதியின் பொருளாதார மேம்பாட்டையும் அபிவிருத்தியையும் கண்டு 58ஆவது பொதுநலவாய பாராளுமன்ற மாநாட்டிற்கு வருகை தந்திருந்தவர்கள் வியப்படைந்ததாக சபையில் அஸ்வர் எம்.பி. உரையாற்றிக் கொண்டிருக்கும் போது நேரம் முடிவடைந்ததாக பிரதி சபாநாயகர் அறிவித்தார்.
இதன்போது எழுந்த எதிரணியினர் தமது நேரத்தில் 24 நிமிடங்களை அஸ்வருக்கு வழங்குவதற்கு தயாராக இருப்பதாகத் தெரிவித்தனர். அப்போது திடீரென தனது ஆசனத்திலிருந்து எழுந்த ஆளும் கட்சியின் பிரதம கொறடா தினேஸ் குணவர்தன, 'வேண்டாம் வேண்டாம் மேலதிக நேரம் வேண்டாம்" பிரேரணையை முன் நகர்த்துவதற்கு இடமளிக்குமாறு கூறி சிரித்துக்கொண்டே அமர்ந்து விட்டார்.
இதனைக் கேட்ட எதிர்க்கட்சித் தலைவர் ரணில் உட்பட அனைவரும் சிரித்து விட்டனர்.

