மும்பை தாக்குதல் சந்தேக நபருக்கு மரண தண்டனை ஊர்ஜpதம்


உச்ச நீதிமன்றம் தீர்ப்பு
மும்பை தாக்குதலில் 160 க்கும் மேற்பட்டோரை கொல்ல காரணமாக இருந்த பயங்கரவாதிகளில் ஒருவரான அஜ்மல் கசாப்புக்கு மரணதண்டனை வழங்குவது குறித்து நேற்று உச்ச நீதிமன்றம் இறுதி முடிவு செய்தது.
கசாப் நாட்டுக்கும், மக்களுக்கும் எதிரான போர் செய்துள்ளார் என்பது நிரூபணமாகிறது. இதற்கான போதிய ஆதாரங்கள் உள்ளன. இவரை தூக்கில் விடுவதை தவிர வேறு வழி எதுவும் இல்லை என்று நேற்றைய தீர்ப்பில் நீதிபதிகள் தெரிவித்துள்ளனர். மேலும் மும்பை பயங்கரவாத தாக்குதலின் பின்னணியில் பாகிஸ்தான் இருப்பதற்கான ஆதாரங்கள் உள்ளதாகவும் நீதிபதிகள் தங்களின் தீர்ப்பில் தெரிவித்துள் ளனர்.
2008 நவம்பர் 26ம் திகதி மும்பையில் நட்சத்திர ஹோட்டல் உட்பட முக்கிய இடங்களில் தாக்குலில் ஈடுபட்ட பயங்கரவாதிகள் அனைவரும் பாதுகாப்புப் படையினரால் சுட்டு கொல்லப்பட்டனர். இதில் உயிருடன் பிடிபட்ட ஒரே குற்றவாளி அஜ்மல் கசாப். இவரை பாதுகாப்பதற்கு இதுவரை ரூ. 25 கோடிக்கும் மேலாக செலவிடப் பட்டிருப்பதாக கூறப்படுகிறது. இதில் மும்பை ஜெயில் பாதுகாப்புக்கு மட்டும் ரூ. 5 கோடி செலவாகிறது.
கடந்த 2010 மே மாதம் 6ம் திகதி இவருக்கு மரணதண்டனை விதிக்கப் பட்டது. இதனை எதிர்த்து தொடரப்பட்ட அப்பீல் மனுவையும் மும்பை உயர் நீதிமன்றம் தள்ளுபடி (கடந்த ஆண்டு அக். 10) செய்தது. 
இந்நிலையில் தனது மரணதண்டனை தவறானது என்றும் இது ஆயுள் தண்டனையாக குறைக்கப்பட வேண்டும் என்றும் கோரும் மனு உச்ச நீதி மன்றத்தில் தாக்கல் செய்யப்பட்டது. முழுமையாக விசாரித்த நீதிபதிகள் தீர்ப்பை நேற்று அறிவிப்பதாக கூறி யிருந்தனர்.
இந்தியாவுக்கு எதிரான போர்க்குற்றம் புரிந்தார் என அரசு தரப்பில் வாதிடப்பட்டாலும், இல்லை இவர் போர்க்குற்றம் புரிந்ததற்கான ஆதாரங்கள் எதுவும் இல்லை, இவரது தண்டனை குறைக்கப்பட வேண்டும் என்று இவரது தரப்பில் ஆஜராகும் ராஜூராமச்சந்திரன் வாதிட்டுள்ளார்.
