மும்பை குண்டுவெடிப்பு குற்றவாளிகள் விரைவில் கைதாவர் - பிரதமர் உறுதி



மும்பை குண்டு வெடிப்பு குறித்து ஆய்வு செய்யவும், பாதிக்கப்பட்ட மக்களுக்கு ஆறுதல் கூறவும், பிரதமர் மன்மோகன் சிங்கும், காங்கிரஸ் தலைவர் சோனியாவும் மும்பை வந்தனர், குண்டு வெடிப்பில் காயமடைந்தவர்கள் சிகிச்சை பெற்று வரும் சய்பீ மற்றும் ஜே ஜே மருத்துவமனைகளுக்கு சென்று அவர்களுக்கு ஆறுதல் கூறினர். குண்டு வெடிப்பு பற்றியும், தற்போது எடுக்கப்பட்டு வரும் நடவடிக்கைகள் குறித்தும், மகாராஷ்டிர முதல்வர் பிரித்விராஜ் சவான் மற்றும் உயரதிகாரிகளுடன், பிரதமர் ஆலோசனை நடத்தினார்.
இதன்பின், பிரதமர் கூறியதாவது: இந்த குண்டு வெடிப்பு தாக்குதல், ஒரு காட்டுமிராண்டித்தனமான நடவடிக்கை. இந்தத் தாக்குதல், மும்பை மக்களுக்கு மட்டுமல்லாமல், அனைவருக்கும் அதிர்ச்சியை ஏற்படுத்தியுள்ளது. மும்பை மக்களுக்கு ஏற்பட்டுள்ள வலி, கோபம், ஆகியவற்றை உணர்கிறேன். பாதிக்கப்பட்ட மக்களுக்கு ஆறுதல் கூறுவதற்காகவே, இங்கு வந்துள்ளேன். உயிரிழந்த மக்களுக்கு ஆழ்ந்த இரங்கலை தெரிவித்துக் கொள்கிறேன். இந்த தாக்குதலுக்கு காரணமானவர்களை பிடிப்பதற்கு, தொடர்ந்து ஒருங்கிணைந்து செயல்படும்படி, உள்துறை அமைச்சர் சிதம்பரம், மகாராஷ்டிர முதல்வர் பிரித்விராஜ் சவான் ஆகியோருக்கு அறிவுறுத்தியுள்ளேன்.
சம்பவத்துக்கு காரணமானவர்கள் கண்டுபிடிக்கப்பட்டு, விரைவில் சட்டத்தின் முன் நிறுத்தப்பட்டு, தண்டிக்கப்படுவார்கள். இதற்கு அனைத்து தரப்பினரும் ஒத்துழைக்க வேண்டும். எதிர்காலத்தில் இது போன்ற தாக்குதல்கள் நடக்காமல் இருப்பதற்கு தேவையான, அதிகாரத்துக்கு உட்பட்ட அனைத்து நடவடிக்கைகளையும், அரசு எடுக்கும். நாட்டு மக்களிடம் உள்ள ஒற்றுமையை சீர்குலைக்க முயற்சிப்போரின் நடவடிக்கைகளை தோற்கடிக்க வேண்டும்.
குண்டு வெடிப்பால் பாதிக்கப்பட்டோரின் குடும்பங்களுக்கு தேவையான அனைத்து உதவிகளையும் செய்யும் படி, மாநில அரசுக்கு அறிவுறுத்தப்பட்டுள்ளது இவ்வாறு மன்மோகன் சிங் கூறினார்.
