2 1/2 கிலோ மீட்டர் தூரத்தில் நவீன கடற்கரை மைதானம் உருவாகிறது


கொழும்புக்கு ஒரு காலி முகத்திடல் “GALLE FACE GROUND” போன்று புத்தளம் நகரிலும் ஒரு கொழும்பு முகத்திடல் “COLOMBO FACE GROUND” துரிதமாக உருவாகிக் கொண்டு வருகின்றது.
		புத்தளம் கடற்கரையில் நிர்மாணிக்கப்பட்டு வரும் “கொழும்பு முகத்திடல்” 		(COLOMBO FACE GROUND) கடற்கரையின் நிர்மாணப் பணிகள் துரிதமாக 
		இடம்பெறுவதைப் படத்தில் காண்க.
கொழும்பு வாழ் மக்களின் வாழ்வில் பின்னிப் பிணைந்து விட்ட காலி முகத்திடல் போன்று வெகுவிரைவில் புத்தளம் வாழ் மக்களின் வாழ்வில் கொழும்பு முகத்திடலும் இணைபிரியாத நண்பனாக மாற்றமடையும் என்பதில் எவ்வித சந்தேகமும் இல்லை.
இயந்திரம் போன்று இரவும், பகலும் உழைக்கும் கொழும்பு வாழ் மக்களுக்கு அமைதியையும், ஓய்வையும், பொழுது போக்கையும், சுத்தமான காற்றையும் அள்ளி வழங்கும் கோல் பேஸ் திடல் பல வைபவங்களையும் விளையாட்டுப் போட்டிகளையும் நடத்தவும் பெரும் துணை செய்கின்றது.
அதேபோன்றுதான் புத்தளம் வாழ் மக்களின் பொழுது போக்கு விடயத்தில் இதுவரை காலமும் நிலவி வந்த இடைவெளி கொழும்பு பேஸ் திடல் அமைவதன் மூலம் நிவர்த்தி செய்யப்படும்.
சிறந்ததொரு கடற்கரையை நகரிலேயே வைத்துக் கொண்டு இதுவரை காலமும் அதன் பயனை பெறாமல் போய் விட்டோமே என்ற ஏக்கத்துடன் துணிந்து செயலில் இறங்கி விட்ட தொகுதி சுதந்திரக் கட்சி அமைப்பாளரும் புத்தளம் நகரபிதாவுமான கே.ஏ. பாயிஸ் கொழும்பு பேஸ் திடலை அமைத்தே தீருவேன் என்ற விடாப்பிடியுடன் செயலற்றுகின்றார்.
		சுமார் 2 கிலோ மீற்றர் நீளத்திற்கு புத்தளம் கடற்கரையில் நிர்மாணிக்கப்பட்டு 		வரும் “கொழும்பு முகத்திடல்” (COLOMBO FACE GROUND) கடற்கரையின் 		நிர்மாணப்பணிகளை 
		புத்தளம் நகரபிதா கே.ஏ. பாயிஸ் 
		பார்வையிடுவதைப் படத்தில் காண்க.
புத்தளம் நகர மத்தியிலிருந்து கொழும்பு வீதியில் சுமார் 2 கிலோ மீற்றர் தூரத்தில் கடற்கரை ஓரமாக அமையும் இத்திட்டத்தில் செயற்பாடுகளை நகரபிதா பாயிஸ் அடிக்கடி சென்று அவதானித்து வருகின்றார்.
கொழும்பிலிருந்து புறப்பட்டு யாழ்ப்பாணம் செல்பவர்களும், அதேபோன்று வடபகுதியிலிருந்து கொழும்பு நோக்கி செல்பவர்களுக்கும் பிரதான தரிப்பிடமாகவும், தங்குமிடமாகவும் இருப்பது புத்தளம் நகரம் மாத்திரமே. தமிழ் பேசும் மக்களின் சூழலில் தரித்து நிற்பதையே வடபகுதி மக்கள் விரும்புகின்றனர்.
புத்தளம் மக்கள் தமது மாலை நேர ஓய்வை எவ்வாறு கழிப்பது என்பது குறித்து இதுவரை காலமும் கேள்விக்குறியே இருந்து வருகின்றது. இவற்றையெல்லாம் ஆழமாக யோசித்தே நகர பிதா பாயிஸ் இந்த முற்போக்காக நடவடிக்கையை மேற்கொள்ள துணிந்துள்ளார்.
இரண்டு கிலோ மீற்றர் தூரத்தில் காணப்படும் சகல விதமான தற்காலிக கட்டடங்கள் யாவும் அகற்றப்பட்டு கொழும்பு பேஸ் திடல் அமையவுள்ளது. பல இலட்சங்கள் செலவில் உருவாகிவரும் கொழும்பு பேஸ் திடல் திட்டம் பூர்த்தியானதும் புத்தளம் வாழ் மக்களின் பொழுது போக்குத் துறையில் ஓர் புதிய அத்தியாயமே ஆரம்பமாகியிடும்.

