சுதந்திரம் பெற்ற இரவில்...! : இன்று இந்திய சுதந்திர தினம்


''தண்ணீர் விட்டோ வளர்த்தோம் சர்வேசா! இப்பயிரைக் கண்ணீரால் காத்தோம்!" என்ற பாரதியின் வரிகளிலே நம் முன்னோர்கள் பெற்ற சுதந்திரத்தின் மதிப்பை அறியலாம். கொடுங்கோல் ஆட்சி புரிந்த ஆங்கிலேயர்களின் சகாப்தம், 1947ஆம் ஆண்டு ஆகஸ்ட் 14ஆம் திகதி இரவு முடிவுக்கு வந்தது. 
அன்றைய தினம் இரவு என்ன நடந்தது?
டில்லியில் பாராளுமன்றம் கூடியது. காந்தி, நேரு, மவுண்ட் பேட்டன் உட்பட பல முக்கிய தலைவர்கள் கூடினர். சுதேசா கிருபளானி, "வந்தே மாதரம்..." என்ற பாடலைப் பாடினார். ராஜேந்திர பிரசாத் கூட்டத்தின் தலைமை உரையை வாசித்தார். 
நள்ளிரவு 12 மணி...இந்தியாவுக்குச் சுதந்திரம் கிடைத்தது. முதல் பிரதமராக நேரு பதவியேற்றார். கவர்னர் ஜெனரல் மவுண்ட் பேட்டன், ஆட்சி அதிகாரத்தை நேருவிடம் ஒப்படைத்தார். ஆட்சிப் பொறுப்பை ஏற்றுக் கொண்ட நேரு, 'விதியுடன் ஒரு போராட்டம்' என்ற தலைப்பில் சிறப்பான உரை நிகழ்த்தினார்.
"இன்று நாம் ஏற்றுக்கொண்ட உறுதிமொழியை முழுமையாக அடையவில்லை என்றாலும் கணிசமான அளவு அடைந்து விட்டோம். உலகமே உறங்கிக் கொண்டிருக்கும் இந்த நேரத்தில் இந்தியா சுதந்திரத்தையும் புதுவாழ்வையும் பெறுகிறது. புதிய சகாப்தம் இன்று தொடங்குகிறது. வரலாற்றில் மிகவும் அரிதான தருணம் இது. 
நீண்ட காலம் அடைபட்டுக் கிடந்த ஒரு நாட்டின் மறுமலர்ச்சி இன்று புத்துயிர் பெறுகிறது. நாட்டின் ஒவ்வொரு குடிமகனும் பெற்ற சுதந்திரத்தைப் பேணிக் காக்கவும், நாட்டை முன்னேற்றப் பாதைக்குக் கொண்டு செல்லவும், மக்களின் சேவைக்காவும், மனித நேயத்துக்காகவும் அர்ப்பணித்து அயராது உழைப்போம்" என்று தனது கன்னி உரையில் நேருஜி கூறியிருந்தார்.
 

இந்தியத் தேசியக் கொடியில் உள்ள சக்கரம் என்ன சொல்கிறது? இந்தியத் தேசியக் கொடியில் உள்ள சக்கரம், சாரநாத்தில் உள்ள அசோகர் ஸ்தூபியிலிருந்து எடுக்கப்பட்டது. ஜூலை 22ஆம் நாள், 1947ஆம் ஆண்டு இந்திய அரசால் இது ஏற்றுக் கொள்ளப்பட்டது. 
சக்கரம், 24 ஆரங்களுடன் கூடிய நீல வண்ணமுடையது. இது சத்தியம், தர்மம், சட்டம் ஒழுங்கு, உண்மை போன்றவற்றைக் கடைப்பிடித்து, நல்லொழுக்கத்துடன் வாழ வேண்டும் என்பதை உணர்த்துகிறது.

