திருமணம் நிச்சயிக்கப்படுவது சொர்க்கத்திலா?


புருஷோத்மன்
கல்யாணம் ஆயிரம் காலத்துப் பயிர், திருமணங்கள் சொர்க்கத்தில் நிச்சயிக்கப்படுகின்றன என்றெல்லாம் சொல்வார்கள். 
ஆனால் இன்று பல திருமணங்கள் பொருளாதாரத்தின் அடிப் படையில் பல பொய்களை சொல்லித்தான் உறுதி செய்யப்படுகின்றன. இன்னும் சில கல்யாணங்கள் கோல் சென்டர், பீச், பார்க், தியேட்டர், ரோட்டு ஓரங்களில் நிச்சயிக்கப்படு கின்றன. இவற்றிற்கெல்லாம் காரணம் பெரும்பாலும் பணம்தான்.
பெற்றோர்கள் நிச்சயித்த திருமணமாக இருந்தாலும் சரி, பிள்ளைகளே நிச்சயித்துக் கொண்ட திருமணமாக இருந்தாலும் சரி, முடிவு எடுப்பதற்கு முன் சிறிது கால அவகாசம் எடுத்துக்கொண்டு அதில் கூறப்படும் உண்மை, பொய்களை ஆராய வேண்டும். 
இதை பெற்றோரும், பிள்ளைகளும் செய்யத் தவறுகிறார்கள். இதன் விளைவுதான் நாளுக்கு நாள் அதிகரித்து வரும் விவாகரத்துகளும், தனிமையில் வாழும் பெண்களின் எண்ணிக்கையும், திருமண உறவால் சில ஆண்களும் பெண்களால் பாதிக் கப்படுவது உண்மை என்றாலும் ஆண்டா ண்டு காலமாக ஆண்களால் பாதிக்கப்படும் பெண்களின் எண்ணிக்கைதான் அதிகம்.
சில பெற்றோர்கள் எப்படியாவது பெண்ணிற்கு திருமணம் நடந்தால் போதுமென்றோ, நெருங்கிய உறவுகள் விட்டுப்போகக் கூடாது என்றோ அல்லது சொத்துக்கள் வெளியே போகக்கூடாது என்றோ நினைத்து வயது வித்தியாசம் பார்க்காமல் திருமணம் செய்து வைத்து விடுகிறார்கள். 
இது மருத்துவ ரீதியாக நல்லதல்ல. அதேபோல பொய் ஜாதகம் சொல்லி திருமணம் செய்வது அக்காவை பெண் பார்த்துவிட்டு தங்கையை திருமணம் செய்வது போன்ற தவறுகளையும் செய்கிறார்கள். வெளிநாட்டு சம்பந்தம் என்றால் அவர்கள் சொல்வதை மட்டும் நம்பி கண்ணை மூடிக்கொண்டு பின் விளைவுகளைப் பற்றி யோசிக்காமல் திருமணம் செய்து வைத்து விடுகிறார்கள்.
திருமணத்திற்கு முன்தினம் மாப்பிள் ளையோ, பெண்ணோ இன்னொருவரோடு ஓடிப்போய் விடுவதும், உடனே உறவுக்கூட் டத்தில் இருக்கும் ஒரு பெண்ணை (அல்லது பையனை) திடீர் என்று தாலிகட்ட வைத்து அவள் (அல்லது அவன்) வாழ்க்கையை பாழாக்குவதும் பொய்யின்றி வேறு என்ன?
ஒவ்வொருவரும் தங்களுக்கு நிச்சயிக்கப்பட்ட ஆண் அல்லது பெண் தன்னிடம் அன்புடனும், பாசத்துடனும், உண்மையாகவும் இருக்க வேண்டும் என்று எதிர்பார்க்கிறார்கள். இது மனித இயல்பு. ஆனால் திருமணங்கள் நடப்பதற்காக சொல்லப்படும் பல்வேறு பொய்கள் இவர்கள் நிம்மதியை கெடுத்து விடுகின்றன. உதாரணத்திற்கு பையனுக்கு எந்த கெட்ட பழக்கமும் இல்லை. ‘தங்கக் கட்டி’ என்பார்கள். 
திருமணத்திற்குப் பிறகு பார்த்தால் தினசரி குடிப்பது மனைவியை மாட்டைப் போல் அடித்து உதைப்பது, இரவெல்லாம் ஊர் சுற்றுவது என ‘மண்ணாங்கட்டி’ ஆகி விடுவார் அவர். இப்படி பாதிக்கப்படும் சில பெண்கள் உயிர் பிழைத்தால் போதுமென தனியாக வாழ்கிறார்கள். சிலர் உயிரையே விட்டுவிடுகிறார்கள்.
மணமகனிடம் ஏழ்மையும், படிப்பும் இருந்தால் பெரும்பாலும் நல்லவராகத்தான் இருப்பார் என்று சிலர் கண்மூடித்தனமாக நம்புகிறார்கள். ஒரு சிலரோ சம்பந்தி பெரிய பணக்காரராக இருந்தால், நம் பிள்ளைகள் நன்றாக இருப்பார்கள் என்று தப்புக் கணக்கு போடுகிறார்கள். ஏழையோ, பணக்காரனோ, படித்தவனோ, படிக்காதவனோ யாராக இருந்தாலும் மனசாட்சியுடன் நடக்கக்கூடிய ஒரு நல்ல மனிதனாக அந்த வரன் இருக்க வேண்டும், அவ்வளவுதான்.
முற்காலத்தில் மக்களிடம் கள்ளம், பொய், சூது, வாது, பணத்தாசை குறைவாக இருந்தது. அதனால் பொய்கள் குறைந்து மாப்பிள்ளைகளும் ஓரளவிற்கு நல்லவர்களாக கிடைத்தனர். அதை மீறி தப்பு நடந்தாலும் அதைக் கண்டுபிடித்து பொய்கள் புறக்கணிக் கப்பட்டு நிறைய பெண்களின் வாழ்க்கை காப்பாற்றப்பட்டது. 
காலப்போக்கில் மக்கள் மனதில் பேராசையும், பணத்தாசையும் அதிகரித்து விட்டதால் திருமணத்தின் போது பெரிய பெரிய விஷயங்களை மறைப்பதும், கணக்கில் அடங்காத பொய்கள் சொல்வதும் வழக்கமாகி விட்டது.
ஏதாவது ஒரு சின்ன விஷயத்திற்கு பொய் சொல்லி திருமணம் செய்யலாம் என்று யாரோ தங்கள் வசதிக்காக சொன்னதை பலர் தங்களுக்கு சாதகமாக்கிக்கொண்டு கூசாமல் பொய்களையே சொல்லி ஒரு திருமணம் அல்லது பல திருமணங்கள் செய்ய ஆரம்பித்து விட்டனர். 
பெண்களும் வீட்டிற்கு தெரியாமல் திரைப்பட பாணி யில் படிக்கும் போதே இரகசியமாக தாலி கட்டிக்கொண்டு பெற்ற தாய், தந்தையிடம் பொய், பொய்யாக சொல்லி தங்கள் வாழ்க்கையையே சீரழித்துக்கொண்டிருக்கின் றார்கள். 
இதனால் யார், யார் எத்தனை திருமணம் செய்கிறார்கள்? யார், யாருக்கு மாப்பிள்ளை? என்று யாருக்குமே தெரிவ தில்லை.
காதலிக்கும் போது நிறையப் பொய்களை சொல்லி, திருமணம் செய்து குழந்தை பிறந்ததும் மனைவியை விட்டு விட்டு ஓடிவிடுவதும், இந்த வாரம் திருமணம், அடுத்த வாரம் விவாகரத்து என்று நீதிமன்றம் செல்வதும் இன்று அதிகரித்து விட்டது. இப்படிப்பட்ட ஆண்களை உண்ணாவிரதம் இருந்தோ, காவல்துறை அல்லது சட்டத்தின் மூலமாகவோ திருத்த முடியாது என புரிந்தும் வாழ வேறு வழியின்றி போராடுகின்றார்கள் பாவப்பட்ட சில பெண்கள்.
பெண் வீட்டாரும், பிள்ளை வீட்டாரும் ஒருவருக்கொருவர் உண்மையுடன் ஒளிவு மறைவின்றி நடந்துகொண்டால் மட்டுமே, பிள்ளைகளின் இல்லற வாழ்வு இனிக்கும். திருமணத்தில் தலைகாட்டுவது, மொய் எழுதுவது மட்டுமே தங்களின் கடமையாக நெருங்கிய நட்பும், உறவும் எண்ணக்கூடாது. 
இவர்கள் மணமக்களின் நலம் விரும்பிகளாக இருந்து பொய்களை கண்டறிந்து விலக்கி, உண்மையான ஆலோசனைகளை வழங்கி கூட்டாக இருந்து திருமணத்தை நடத்த வேண்டும். இப்படி அனைவரும் ஒன்றாக செயல்பட்டால் பொய் பேசும் திருமணங்கள் தவிர்க்கப்பட்டுவிடும்.
