கினிகத்தேனையில் கால்நடை வைத்திய அதிகாரி அலுவலகம்

(கொட்டகலை குறூப் நிருபர்)
கினிகத்தேனை புதிய கால்நடை வைத்திய அதிகாரி காரியாலயம் மத்திய மாகாண ஆளுநர் டிக்கிரி கொப்பேகடுவவினால் அண்மையில் திறந்து வைக்கப்பட்டது.
கினிகத்தேனை விவசாய சேவை மத்திய பீடத்திற்கு அருகில் அரை ஏக்கர் நிலத்தில் இக்காரியாலயக் கட்டடத்திற்கென மத்திய மாகாண கால்நடை உற்பத்தி திணைக்களம் 48 இலட்சம் ரூபா நிதி ஒதுக்கியுள்ளது.
மத்திய மாகாண முதல் அமைச்சர் சரத் ஏக்கநாயக்க, மத்திய மாகாண விவசாய, கால்நடை உற்பத்தி விவகார அமைச்சர் நிமல் பியதிஸ்ஸ, மத்திய மாகாண பயணிகள் போக்குவரத்து அதிகார சபைத் தலைவர் டப்ளிவ். ஜீ. ரணசிங்க ஆகியோர் இந்நிகழ்வில் கலந்து கொண்டனர்.
ஆளுநர் டிக்கிரி கொப்பேகடுவ உரைநிகழ்த்துகையில் கூறியதாவது :- மஹிந்த ராஜபக்ஷ ஜனாதிபதி அன்று இந்நாட்டின் பிரதமராக இருந்த போது கினிகஸ்தேனை பிரதேச மக்களுக்குக் கொடுத்த வாக்குறுதியை நிறைவேற்று முகமாகவே தான் இந்த கால்நடை வைத்திய அதிகாரிகள் காரியாலயத்தை திறந்து வைக்க முடிந்தது. அன்று கால்நடை வளர்ப்போர் மாற்றாந்தாய் மனப்பான்மையுடன் தான் நடத்தப்பட்டு வந்தனர். அதனால் கால்நடை வளர்ப்போர் அக்கறையில்லாத நிலையில் வாழ்ந்து வர நேர்ந்தது. 
ஆயினும் நிகழ்கால அரசு இந்நாட்டின் கால்நடை உற்பத்தியை மேம்படுத்திட நடவடிக்கை எடுத்துள்ளது. மத்திய மாகாண முதல் அமைச்சர் சரத் ஏக்கநாயக்கவும் உரையாற்றினார். (ஐ)
