தெல்தோட்டை முஸ்லிம் நவோதயாபாடசாலையின் பொன்விழா


(தெல்தோட்டை தினகரன் விசேட நிருபர்)
இன்றைய அரசிற்கு பல சவால்கள் உள்ள போதும் அவற்றுக்கு தீர்வுகாணும் அதேவேளையில், பல்வேறு துறை சார்ந்த அபிவிருத்திகளுக்கும் முன்னுரிமையளித்து வருவதாக மத்திய மாகாண முதலமைச்சரும், கல்வி அமைச்சருமான சரத் ஏக்கநாயக்க தெரிவித்தார்.
தெல்தோட்டை முஸ்லிம் நவோத்யா பாடசாலையின் பொன்விழா வைபவத்தின், அங்குரார்ப்பண நிகழ்வில் பிரதம அதிதியாக, கலந்துகொண்டு சிறப்புரையாற்றும் போதே முதலமைச்சர் மேற்கண்டவாறு தெரிவித்தார்.
பாடசாலை அதிபர் ஐ. எம். ஜெமீல் தலைமையில் நடைபெற்ற இந்நிகழ்வில் முதலமைச்சர் தொடர்ந்து உரையாற்றுகையில் மத்திய மாகாண சபை ஊடாக கல்வித்துறையின் வளர்ச்சிக்கு பல முன்னேற்பாடுகளை எடுத்துள்ளதாகவும் அதன் ஆரம்ப கட்டமாக 260 ஆங்கில ஆசிரியர்கள் விரைவில் நியமிக்கப்பட வுள்ளதாகவும் குறப்பிட்டார்.
வைபவத்தில், மத்திய மாகாண சபை உறுப்பினர்களான, எஸ். எம். மர்ஜான், எம். ஆர். எம். ஹம்ஜாட், ரிஸ்வி பாரூக் உட்பட வலய கல்விப் பணிப்பாளர் சூரிய ஆரச்சி மற்றும் பலரும் கலந்து சிறப்பித்தனர். அன்றைய தினம் பாடசாலையின் இணையத்தளமும் முதலமைச்சரினால் அங்குரார்ப்பணம் செய்து வைக்கப்பட்டது. (ஐ - ஞ)

