ஆயுதப்படை சட்டத்தைமீளப் பெற உதவுங்கள்

புதுடில்லி:
காஷ்மீரில் ஆயுதப்படை சிறப்பு அதிகாரச் சட்டத்தை மீளப் பெறுவது குறித்து, மாநில முதல்வர் ஒமர் அப்துல்லா, பிரதமர் மன்மோகன்சிங்குடன் நேற்று முன்தினம் பேச்சு வார்த்தை நடத்தினார். அப்போது, ஆயுதப்படை சட்டத்தை மீளப் பெற உதவ வேண்டும் என வலியுறுத்தினார்.
நேற்றுமுன்தினம் மன்மோகன்சிங்கை சந்தித்து, மாநில பாதுகாப்பு சூழ்நிலைகள் குறித்து அரைமணி நேரம் விவாதித்தார். அப்போது, ஆயுதப் படை சிறப்பு அதிகாரச் சட்டத்தை, காஷ்மீர் மாநிலத்தின் சில பகுதிகளில் மீளப் பெற உதவ வேண்டும் என வலியுறுத்தினார். அதன் பின் உள்துறை அமைச்சர் சிதம்பரத்தையும் நிதியமைச்சர் பிரணாப் முகர்ஜியையும் சந்தித்தார் நிருபர்களிடம் ஒமர் குறிப்பிடுகையில்; பிரதமரிடமும், அமைச் சர்களிடமும் பேசியதை வெளிப்படையாக கூறமுடியாது. நாட்டின் பாதுகாப்பு விடயத்தில் நான் அரசியல் வர்த்தகத்தை நடத்த விரும்பவில்லை. ஓராண்டுக்கு முன், பாதுகாப்புக்கான கெபினட் குழு என்ன பரிந்துரை செய்ததோ, அதை தான் நான் இப்போது அமுல்படுத்தும் படி கூறி வருகிறேன், காஷ்மீரில் ஆயுதப்படை சிறப்பு அதிகாரச் சட்டத்தை ஒரு பகுதியில், மீளப் பெறுவது தான் என்னுடைய குறிக்கோள் இதற்காக மீண்டும் இந்த தலைவர்களை சந்தித்து பேச தயாராக உள்ளேன் என்றார்.
காஷ்மீரில் தற்போது ஆயுதப்படை சிறப்பு அதிகாரச் சட்ட அமுலில் உள்ளது. இதன் மூலம் இராணுவம் மற்றும் பொலிஸாருக்கு, சந்தேகத்துக்குரிய நபர்களை கைது செய்யும் அதிகாரம் அளிக்கப்பட்டுள்ளது. தற்போது இராணுவம் செயல்படாத ஸ்ரீநகர், ஜம்மு, சம்பா, சோபூர் ஆகிய நான்கு மாவட்டங்களில், ஆயுதப்படை சிறப்பு அதிகாரச் சட்டத்தை மீளப் பெற, ஒமர் திட்டமிட்டுள்ளார். ஆனால் இவரது திட்டத்தை இராணுவம் ஏற்க மறுக்கிறது. இந்த சட்டத்தை மீளப் பெற்றால், இராணுவம் ஊனமாக்கப் பட்டதற்கு சமம் என, அவர்கள் தெரிவிக் கின்றனர். ஆயுதப்படை சிறப்பு அதிகாரச் சட்டத்தை மீளப் பெறும் விவகாரம், விரைவில் எதிர் விளைவுகளை ஏற்படுத்தக்கூடியது. எனவே, இந்த விவகாரத்தை மிகவும் பக்குவமான முறையிலும், அமைதியான முறையிலும் கையாள வேண்டும் என இராணுவ அமைச்சர் அந்தோணி கூறியுள்ளார்.
