புகழ்கின்றவனிடம் எச்சரிக்கையாகயிரு!



நம்மைப்பற்றி நன்மையாகப் பேசுகின்றவர்களை எல்லாம் நம்முடைய நண்பர்கள் என்று நாம் கருதுவதற்கில்லை. ஏனெனில் நம்முடைய நண்பர்கள் போன்று நம்முடன் கலந்து உறவாடி காரியத்தைச் சாதித்துச் செல்லும் சுயநலமிகளும், ஏமாற்றுவித்தைக்காரர்களும் இவ்வுலகில் ஏராளமாக இருக்கத்தான் செய்கின்றார்கள். 
தான்தான் பெரிய அறிவாளி, சாதனையாளன், மற்றவர்களெல்லாம் மடையர்கள் என நினைக்கும் தற்பெருமை கொண்டவர்களும் இருக்கத்தான் செய்கின்றார்கள். அவர்களை நாம் எவ்விதம் அறிவது என்று நீங்கள் வினவலாம். அவர்களை அறிவதற்கு ஒரு வழி, அவர்கள் தம்மை அதிகமாக நம்முன்பே புகழ்ந்துரைப்பார்கள். அந்தப் புகழ் மொழி நமக்கே பெரும் அருவருப்பைத்தரக்கூடியதாக இருக்கும். 
உண்மை நண்பர்கள் ஒருவரோடு ஒருவர் பழகும் பொழுது அனாவசியமாக ஒருவர் மற்றொருவரை புகழ்ந்து கொள்ள வேண்டுமென்ற தேவையில்லை. அவ்விதம் அனாவசியப் புகழ் மொழி ஒருவனிடமிருந்து வெளிவருமாயின் அவன் நம்முடைய நண்பனல்ல. எதிரி என்பதை நாம் உணர வேண்டும். அதிகமான இலைகள் உள்ள மரங்கள் காய் காய்க்காது. 
அதேபோன்று அதிகமாகப் புகழ் மொழிகளை அள்ளிச் சொரியும் ஒருவனிடம் உண்மையான அன்பு இருக்காது. ஏமாற்று வித்தைக்காரர்கள்தாம் இனிமையான வார்த்தைகளைப் பயன்படுத்துவார்கள் என்பதை அறிவாயாக! உன்னை பகழ்ந்துரைத்து உன்னை மனப்பூர்வமாக நேசிக்காத அவர்களுடன் அவர்களின் போலி உருவை நன்கு விளங்கிக்கொண்டு உறவாடு; உரையாடு, ஆனால் அவர்களை ஒருபோதும் நம்பிவிடாதே! ஏனெனில் உன்னை மனப்பூர்வமாக நேசிக்காதவர்கள் ஒருபோதும் உனக்கு உதவி செய்யமாட்டார்கள். பயன்படமாட்டார்கள். அதற்கு மாறாக உன்னைத்தான் அவர்கள் பயன்படுத்திக்கொள்வார்கள்.
பயன்படுத்திக் கொண்டபின் சாறு பிழிந்தபின் எலுமிச்சம் பழத் தோலை வெளியே தூக்கி எறிவதுபோன்று உன்னை தூக்கு எறிந்துவிடுவார்கள். ஆதலால் அவர்கள் பற்றிய வரையில் நீ மிகவும் எச்சரிக்கையாக இருப்பாயாக!
அவர்களில் வேறு சிலர் உன்னிடம் உன்னைப் பற்றிப் புகழ்ந்துரைக்க மாட்டார்கள். உன்னுடன் நெருக்கமாகப் பழகும் மற்றவர்களிடம் உன்னைப்பற்றி புகழ்ந்துரைத்து வெறுமனே இருப்பார்கள். அப்புகழ் மொழிகள் உன்னுடைய செவியில் படுமென்பது அவர்களுக்குத் தெரியும். அதற்காகத்தான் அவர்கள் அவ்விதம் செய்தார்கள். அவர்கள் பற்றியும் நீங்கள் எச்சரிக்கையாக இருக்கவேண்டும்.
முஹம்மது ஹஸனி 
புதிய வீதி,கல்முனை – 07.
