ஒஸ்லோவில் நான்காவது நாளாகவும் தொடரும் உண்ணாவிரத போராட்டம் : தூதுவர் சுனில் ராஜபக்ஷ நேரில் சென்று பார்வை


நோர்வேயின் தலைநகரான ஒஸ்லோவில் கடந்த ஞாயிற்றுக்கிழமை இலங்கையர்களால் ஆரம்பிக்கப்பட்ட சாகும்வரையிலான உண்ணாவிரத போராட்டம் நான்காவது தினமாக இன்று புதன்கிழமையும் தொடர்ந்தது.
ஒஸ்லோவில் அமைந்துள்ள டொம் என்றழைக்கப்படுகின்ற மிகப்பழமைவாய்ந்த கிறிஸ்தவ தேவாலயத்தில் உண்ணாவிரதம் இருந்துவரும் யாழ்ப்பாணத்தைச் சேர்ந்த இரு தாய்மாரே நோர்வேயிலுள்ள இலங்கைத் தூதுவர் சுனில் ராஜபக்ஷ நேரில் சென்று பார்வையிட்டதுடன் விபரங்களை அறிந்ததாகவும் இது தொடர்பில் சாதகமான பதிலைபெற்றுத்தருவதாக உறுதியளித்தாகவும் அங்கிருந்து கிடைக்கும் தகவல்கள் தெரிவிக்கின்றன. 
நோர்வே அரசாங்கத்தின் கீழ் இயங்கி வருகின்ற சிறுவர் காப்பகத்தினால் தமது குழந்தைகள் பலவந்தமாக எடுத்துச்செல்லப்பட்டதை கண்டித்தும் அவர்களை தம்மிடத்தில் திருப்பித்தறுமாறு வலியுறுத்தியும் இந்த உண்ணாவிரத போராட்டம் இடம்பெற்றுவருகிறது.
யாழ்ப்பாணத்தைச் சேர்ந்த தாமோதரம் பிள்ளை ஆனந்தராசா ரஜித்தா ஆனந்தராசா ஆகியோரின் நான்கு பிள்ளைகளும், ஜோ எரிக் ஜோசப் டிலாந்தினி எரிக் ஜோசப் ஆகியோரின் மூன்று பிள்ளைகளும் மற்றும் மகாத்மா ஜோதி செல்லத்துரை சித்திராதேவி செல்லத்துரை ஆகியோரின் மூன்று பிள்ளைகளும் இவ்வாறு சிறுவர் காப்பகத்தினால் எடுத்துச் செல்லப்பட்டுள்ளதாக இலங்கை மனித உரிமை ஆணைக்குழுவில் முறைப்பாடு செய்யப்பட்டுள்ளது. 
இந்நிலையிலேயே தமது பிள்ளைகளை மீடடுக்கொள்வதற்கு ரஜித்தா ஆனந்தராசா மற்றும் டிலாந்தினி எரிக் ஜோசப் ஆகிய இரண்டு தாய்மாரும் டொம் தேவாலயத்தில் சாகும்வரையிலான உண்ணாவிரத போராட்டத்தில் குதித்துள்ளனர்.
மேற்படி உண்ணாவிரத போராட்டம் நான்காவது நாளாக முன்னெடுக்கப்பட்டுவருவது தொடர்பில் யாழ் மாவட்டத்தில் சுதந்திரக்கட்சி அமைப்பாளர் அங்கதன் ராமநாதனூடாக நோநார்வேவயிலுள்ள இலங்கை தூதுவருக்கு அறிவிக்கப்பட்டதையடுத்தே தூதுவர் சுனில் ராஜபக்ஷ இன்று புதன்கிழமை ஸ்தலத்திற்கு நேரடிவிஜயம் மேற்கொண்டு நிலைமைகளை அறிந்துள்ளதாக தெரிவிக்கப்படுகிறது. 
இதேவேளை தேவாலய நிர்வாகத்துடனும் உண்ணாவிரத போராட்டத்தில் ஈடுபட்டுள்ள தாய்மாருடனும் கலந்துரையாடிய தூதுவர் சுனில் ராஜபக்ஷ இவ்விடயத்தை நோர்வே அரசாங்கத்தின் கவனத்திற்கு கொண்டுவருவதாகவும் சாதகமானதொரு பதிலை பெற்றுத்தருவதாகவும் உறுதியளித்துள்ளார். 
இது இவ்வாறு இருக்க உண்ணாவிரத போராட்டத்தில் ஈடுபட்டுள்ள மேற்படி இருதாய்மாரும் தமது பிள்ளைகள் தம்மிடத்தில் வந்து சேரும் வரையில் தமது நிலைப்பாட்டை மாற்றிக்கொள்ளப்போவதில்லை என தூதுவர் சுனில் ராஜபக்ஷவிடம் உறுதியாக தெரிவித்துள்ளதாகவும் நோர்வே அரசுக்கு இலங்கை அரசாங்கத்தினூடாக அழுத்தங்களை பிரயோகித்து தமது பிள்ளைகளை மீட்டுத்தருமாரு கேட்டுக்கொண்டதாகவும் தெரியவத்துள்ளது.

