மஸ்கெலிய வாழைமலைத் தோட்டத்தில் தீ விபத்து


மஸ்கெலியா நல்லதண்ணி பொலிஸ் பிரிவிற்குட்பட்ட வாழைமலைத் தோட்டத்தில் இடம்பெற்ற தீ விபத்தொன்றில் தோட்டக்குடியிருப்பொன்று முற்றாக சேதமடைந்துள்ளது.
வாழைமலைத் தோட்டத்தின் 12 ஆம் இலக்க லயன் குடியிருப்பே இந்தத் தீ விபத்தினால் சேதத்திற்குள்ளாகியுள்ளதுடன் இத் தீ விபத்தினால் இந்தக் குடியிருப்பினைச்சேர்ந்த 14 குடும்பங்கள் பாதிப்படைந்துள்ளன. இந்தச்சம்பவத்தில் எவருக்கும் காயங்களோ உயிராபத்தோ ஏற்படவில்லையெனத் தெரிவிக்கப்படுகின்றது.
தீயை நல்லத்தண்ணி பொலிஸாரும் தோட்டமக்களும் இணைந்து கட்டுப்பாட்டுக்குள் கொண்டுவந்துள்ள போதும் பொரும்பாலான உடைமைகள் தீயில் கருகியுள்ளன. தீ விபத்தினால் பாதிக்கப்பட்டவர்களை தற்காலிக இடமொன்றில் தங்க வைப்பதற்கான நடவடிக்கைகளில் தோட்ட நிருவாகம் ஈடுபட்டுள்ளது.
இச் சம்பவம் தொடர்பில் நல்லத்தண்ணி பொலிஸார் விசாரணைகளில் ஈடுபட்டு வருகின்றனர்.

