பாபர் மசூதி இடிப்புக்கு ஹவாலா பணம் வந்தது:சி.பி.ஐ. விசாரணையில் கண்டுபிடிப்பு


உத்தர பிரதேச மாநிலம் அயோத்தியில் சர்ச்சைக்குரிய பகுதியில் உள்ள பாபர் மசூதி கடந்த 1992 ஆம் ஆண்டு இடிக்கப்பட்டது. இது தொடர்பான வழக்குகள் உத்தர பிரதேசத்தில் நீதிமன்றில் நிலுவையில் உள்ளன.
இதற்கிடையே பாபர் மசூதி இடிப்பு குறித்து சி.பி.ஐ. விசாரணை நடத்தி வருகிறது. கரசேவகர்களை அழைத்து வந்தது யார்? மசூதியை இடிக்க திட்டமிட்டது எப்படி? என்று சி.பி.ஐ. அதிகாரிகள் தகவல்கள் சேகரித்தனர்.
சுமார் 20 ஆண்டுகளாக நடந்து வரும் இந்த விசாரணை இறுதிக் கட்டத்தை எட்டி உள்ளது. வரும் 15ம் திகதி இந்த விசாரணை முடிவடையும் என்று எதிர்பார்க்கப்படுகிறது.
அமுலாக்கப் பிரிவு மற்றும் வருமான வரித்துறைகளின் ஒத்துழைப்பையும் பெற்றுள்ள சி.பி.ஐ. விரைவில் பாபர் மசூதி இடிப்பு பின்னணியின் உள்ள சில தகவல்களை வெளியிடும் என்று தெரிகிறது.
குறிப்பாக பாபர் மசூதி இடிப்புக்கு ஹவாலா பணம் பயன்படுத்தப்பட்டு இருப்பதை சி.பி.ஐ. கண்டுபிடித்துள்ளதாக தெரிகிறது. 
எந்த நாட்டில் இருந்து யார் மூலம் அந்த ஹவாலா பணம் வந்தது? மசூதியை இடித்த கரசேவகர்களுக்கு அந்த பணம் எப்படி பட்டுவாடா செய்யப்பட்டது? என்பன போன்ற தகவல்களை சி.பி.ஐ. கசியவிடும் என்று தெரிகிறது.
சி.பி.ஐ. தன் முதல் தகவல் அறிக்கையில் வாஜ்பாய், அத்வானி, உமாபாரதி, கல்யாண்சிங், உட்பட 48 பேர் பெயரை குறிப்பிட்டுள்ளது. லிபரல் கமிஷன் 68 பேரின் பெயர்களை கூறியுள்ளது. அவர்களைப் பற்றி மீண்டும் சி.பி.ஐ. தகவல்களை திரட்டுவதாக தெரிகிறது.
சி.பி.ஐ.யின் இந்த நடவடிக்கை பா.ஜ.க. தலைவர்களுக்கு கடும் அதிர்ச்சியை கொடுத்துள்ளது.
பல்வேறு ஊழல் குற்றச்சாட்டுக்களில் சிக்கி தவித்துக்கொண்டிருக்கும் மத்திய அரசு, மக்களின் கவனத்தை திசை திருப்ப இத்தகைய முயற்சிகளில் ஈடுபட்டுள்ளதாக பா.ஜ.க. தலைவர்கள் கருதுகிறார்கள்.
