மக்களிடமிருந்து விலகி சென்று விடுமா புத்தகங்கள்?


ஒவ்வொரு புதிய தொழில் நுட்பம் வரும்போதும் பழைய தொழில் நுட்பத் துக்கு அச்சுறுத்தல் எழும் என்பதை மறுக்க முடியாது. &quot;ஊருக்குப் போனதும் மறக்காமல் கடிதம் போடுங்கள்&quot; என்று இப்போது யாராவது சொல்கிறார்களா? அவர்களுக்கு செல்போனும், குறுந்தகவலும் பக்கத்துணையாய் இருக்கின்றன.
பிறந்தநாள், தீபாவளி, பொங்கல் என வரிசையாய் வரும் பண்டிகைகளுக்காக கடைகளில் போய் வாழ்த்து அட்டைகள் வாங்குவது பழைய பல்லவி. இப்போது எல்லாம் மின்மயம். ஏதோ ஒரு இணையப் பக்கத்தில் போய் ஒரு வாழ்த்தை கிளிக் பண்ணி மெயில் பண்ணிவிட்டால் விஷயம் முடிந்தது.
தந்தி, தந்தி என்றொரு சமாசாரம் இருந்தது ஞாபகம் இருக்கிறதா? அதுவும் வழக்கொழிந்து போகிறது.
இப்படியே வழக்கொழிந்து போன விஷயங்கள் அல்லது புதுமையான வகையில் உருமாறிய விஷயங்கள் நிறையவே உண்டு. இப்போது அந்தப் பட்டியலில் நமது புத்தகங்களும் இணைந்து விடுமோ எனும் நிலை உருவாகி வருகிறது.
மென்புத்தகங்களின் வருகையும், அதை வாசிக்க வசதியாக வந்திருக்கின்ற ரீடர்கள், டேப்லெட்கள் போன்றவையும் அச்சுப் புத்தகங்களின் வளர்ச்சியை அசைக்கத் தொடங்கியிருக்கின்றன.
உலக அளவில் அச்சுப் புத்தகங்களின் விலை பெருமளவு குறைக்கப்பட்டிருப்பதாகச் சொல்கிறது இங்கிலாந்தில் நடத்தப்பட்ட ஆய்வு ஒன்று. ஒரு புத்தகத்தைச் சுமக்கும் எடையில் ஒரு புக் ரீடரை நீங்கள் தூக்கிச் சுமக்கலாம். சொல்லப் போனால் ஒரு நாவல் சுமார் 300 கிராம் எடை உண்டு. ஆனால் பொதுவான ரீடர்கள் 200 கிராம் எடையை விடக் குறைவு தான் அதில் சுமார் 1400 நாவல்களைச் சேமிக்கலாம். இப்படி மிக எளிமையான வாய்ப்பு வந்திருப்பதால் மக்கள் கொஞ்சம் கொஞ்சமாக புத்தகங்களை விட்டு விட்டு, மென் பக்கமாய் தலை சாய்க்கத் தொடங்கியிருக்கிறார்கள்.
பயணத்தின் போதெல்லாம் ரீடர்கள் மிகவும் உதவியாக இருக்கும் என்பதைச் சொல்லவும் தேவையில்லை. இந்த ஆண்டின் முதல் காலாண்டு புள்ளி விவரம் என்ன சொல்கிறது தெரியுமா? சுமார் 25% அச்சுப் புத்தகங்கள் விற்பனைச் சரிவு ஏற்பட்டிருக்கிறதாம். நீல்சனின் அறிக்கைபடி கடந்த ஆண்டில் சுமார் 11% அச்சுப் புத்தக விற்பனை வீழ்ச்சி ஏற்பட்டிருக்கிறது. &quot;அச்சுப் புத்தகங்களின் வீழ்ச்சி கண்கூடு 2020ல் அச்சுப் புத்தகங்கள் ரொம்பக் கொஞ்சமே இருக்கும் மென்புத்தகங்களே ஆட்சி புரியும்&quot; என்கிறார் புகழ்பெற்ற எழுத்தாளர்களில் ஒருவரான ஜி. பி. டெய்லர்.
