பார்வையைத் தாழ்த்துவதன் அவசியம்


பார்வையைத் தாழ்த்திக்கொள்வது உன்னதமான ஒரு பண்பாகும். அதன் மூலம் மனிதன் தன் உள்ளத்தின் தூய்மையையும், தனது ஆன்மாவினதும் அறிவினதும் ஒளியையும் பாதுகாத்துக்கொள்கிறான். அப்பண்பு மனிதனை மானமுள்ளவனாக ஆக்கி விடுகின்றது. “நபியே முஃமின்களிடம் பார்வையைத் தாழ்த்துமாறு கூறுவீராக” (அந்நூர் : 30, அல்குர்ஆன்)
உனது பார்வை அல்லாஹ் உன்மீது சொரிந்த அருளாகும். அந்த அருளுக்கு மாறு செய்யக் கூடாது. ஹராமானவைகளைப் பார்ப்பதை விட்டும் பாதுகாத்துக் கொள்ள வேண்டும்.
அல்லாஹ்வின் கட்டளைகளை ஏற்று நடப்பதிலும் அவனது விலக்கல்களைத் தவிர்ந்து நடப்பதிலும் தான் உள்ளத்தின் உண்மையான மகிழ்ச்சி, சந்தோசம், நிம்மதி தங்கியிருக்கின்றது.
ஒரு முஸ்லிம் பெண் தனது இரட்சகனுக்குக் கட்டுப்பட்டு, தடுக்கப்பட்டவைகளிலிருந்து தன்பார்வையைப் பாதுகாத்துக்கொண்டால் அல்லாஹ்வை அறிவதன்மூலம் கிடைக்கும் இன்பத்தைப் பெறுவாள். இவ்வுலகத்தில் அவனது அன்பைப் பெறுவாள். அவளது உள்ளத்தில் ஈமானின் சுவையை உணர்வாள். 
உம்மு ஸல்மா (றழி) அவர்களும் மைமூனா (றழி) அவர்களும் நபியவர்களிடம் இருந்த போது அப்துல்லாஹ் இப்னு உம்மிமக்தூம் (றழி) அவர்களின் புதல்வர் வந்தார்கள். அப்போது நபி (ஸல்) அவர்கள் இருவரையும் ஹிஜாபை அணிந்து கொள்ளுமாறு வேண்டினார்கள். அதற்கு உம்மு ஸல்மா (ரழி) அவர் குருடர் அல்லவா அவரால் எம்மைப் பார்க்க முடியாதே என்றார்கள். அதற்கு நபி (ஸல்) அவர்கள் நீங்களிருவரும் பார்வையற்றவர்களில்லையே? அவரை நீங்கள் பார்க்கின்aர்களில்லையா? என வினவினார்கள். (அபூதாவூத் திர்மிதி)
‘பார்வை இப்லீஸின் அம்புகளிலுள்ள நஞ்சூட்டப்பட்ட ஒரு அம்பாகும்” அல்லாஹ் தடுத்தவைகளை விட்டும் பார்வையைத் தாழ்த்திக்கொண்ட கண், அல்லாஹ்வின் பாதையில் விழித்திருந்த கண், அல்லாஹ்வின் மீதான பயத்தின் காரணமாக கொசுவின் தலைபோன்றளவு கண்ணீர் வெளியான கண். இவைகளைத் தவிர எல்லாக் கண்களும் மறுமை நாளில் கண்ணீர் விட்டு அழும் (நபிமொழி அறிவிப்பவர் அபூநயீம்)
பார்வையைத் தாழ்த்தும் பண்பு மறுமை நாளில் ஒரு மனிதனுக்கு விடிவைக்கொடுக்கும். அல்லாஹ்வை அஞ்சிக்கொள்ள வேண்டும். மோசமான நிலையில் வைத்து அல்லாஹ் எம் உயிர்களைக் கைப்பற்றுவதிலிருந்து நாம் மிகுந்த எச்சரிக்கையோடு நடந்துகொள்ள வேண்டும். இல்லாவிட்டால் நஷ்டமும் கைசேதமும் தான் கிடைக்கும். ஆணின் பார்வையை உம்மீது திருப்பி விடும்படி பெண்கள் வாசனைப் பொருட்களை இட்டுக்கொள்ளாதீர்கள். எந்தச் சந்தர்ப்பத்திலும் பார்வையைத் தாழ்த்தி நடந்து அல்லாஹ்வின் நல்லருளைப் பெறுவோமாக!எம். எம். ஆதம்பாவா
சாய்ந்தமருது 08.
