இரகசிய அறைகளிலிருந்து ஊழியர்கள்நகைகளை கடத்தியதாக தகவல்


திருவனந்தபுரம்
திருவனந்தபுரம் பத்மநாபசுவாமி கோயில் இரகசிய அறைகளில் இருந்து கோயில் ஊழியர்களே நகைகளை கடத்தி சென்றுள்ளதாக பொலிஸாருக்கு இரகசிய தகவல் கிடைத்துள்ளது. இதையடுத்து, ஊழியர்கள் சிலரை பொலிஸார் இரகசியமாக கண்காணித்து வருகின்றனர். கேரளாவில் திருவனந்தபுரம் பத்மநாபசுவாமி கோயில் இரகசிய அறைகள் திறக்கப்பட்ட பின், தினமும் பல்வேறு பரபரப்பு தகவல்கள் வெளியாகி வருகின்றன.
கோயில் பொக்கிஷங்கள் நூற்றாண்டுகளாக இரகசிய அறைகளிலேயே பாதுகாப்பாக இருந்தது குறித்து ஆச்சரியத்துடன் பேசப்பட்டு வந்தது. இந்நிலையில் உத்திராடம் திருநாள் மார்த்தாண்ட வர்மாவே ரகசிய அறைகளில் இருந்து பொக்கிஷங்களை கடத்தி சென்றதாக கடந்த 2 தினங்களுக்கு முன் கேரள முன்னாள் முதல்வர் அச்சுதானந்தன் கூறியது பெரும் பரபரப்பை ஏற்படுத்தியது. இந்த பரபரப்பு அடங்குவதற்குள் மேலும் ஒரு திடுக்கிடும் தகவல் வெளியாகியுள்ளது.
கோயில் ஊழியர்கள் சிலர் இரகசிய அறைகளில் இருந்து யாருக்கும் தெரியாமல் நகைகளை கடத்தி சென்றிருப்பதாக பொலிஸாருக்கு இரகசிய தகவல் கிடைத்துள்ளது. பல ஆண்டுகளாகவே இந்த புகார் கூறப்பட்டு வந்தபோதிலும் யாரும் இதை கண்டு கொள்ளவில்லை. தற்போது இரகசிய அறைகளை திறந்து பரிசோதித்த பின்னர், ஏற்கனவே கூறப்பட்டு வந்த புகார்கள் தூசு தட்டப்பட்டு வருகின்றன.
கோயில் ஊழியர்களே நகைகளை கடத்தி சென்றதாக கிடைத்த இரகசிய தகவலை அடுத்து பொலிஸார் ஊழியர்களை இரகசியமாக கண்காணித்து வருகின்றனர். சாதாரண ஊழியர்களாக பணியில் சேர்ந்த சிலர் குறுகிய காலத்தில் ஏராளமான சொத்துக்களை வாங்கி குவித்திருப்பது விசாரணையில் தெரிய வந்துள்ளது. அவர்களது வங்கி கணக்குகள் மற்றும் சொத்துக்கள் குறித்த விபரத்தை பொலிஸார் சேகரிக்க தொடங்கியுள்ளனர். இந்த விபரங்கள் அனைத்தையும் பொலிஸார் அரசிடம் தாக்கல் செய்ய தீர்மானித் துள்ளனர்.
