முதல்வர் ஜெயலலிதாவின் விஷன் 2023 திட்டத்திற்குமேரிலாண்ட் வெளியுறவுத்துறை அமைச்சர் பாராட்டு


ஜெயலலிதாவின் விஷன் 2023 திட்டம் நிறைவேறினால் தமிழகமே உலக தரத்திற்கு உயரும். இதற்கு மேரிலாண்ட் மாகாண அரசு உதவத் தயார் என்று அமெரிக்க மேரிலாண்ட் வெளியுறவுத் துறை அமைச்சர் டாக்டர் ராஜன் நடராஜன் தெரிவித்துள்ளார்.
அவர் அளித்துள்ள சிறப்பு பேட்டியில், தமிழக முதல்வர் ஜெயலலிதாவின் விஷன் 2023 திட்ட அறிக்கையைப் பார்த்தேன். இந்த 10 வருடத் திட்டம் நிறைவேற்றப்பட்டால் இலட்சக்கணக்கான புதிய வேலைவாய்ப்புகள் உருவாகும். சராசரி குடும்ப வருமானமும் வாழ்க்கைத்தரமும் உயரும். 
உலகத் தரத்துடன் கட்டமைப்புகள் மாற்றமடையும். மக்களுக்கு உலகத்தரத்தில் மருத்துவ வசதி, கல்வி, போக்குவரத்து மற்றும் பாதுகாப்பு கிடைக்கும். உள்ளூர் தொழில் புரிவோருக்கு மட்டுமல்லாமல் வெளிநாடுகளில் வசிக்கும் தமிழர்களுக்கும் தமிழக அரசுத் திட்டத்தில் முதலீடு செய்வதற்கான வாய்ப்பு கிடைக்கும்.
உள்நாட்டு தொழில்நுட்பம் மற்றும் வளங்களை பயன்படுத்திக்கொண்டு கூடவே வெளிநாட்டிலிருந்தும் அந்நிய முதலீடு புதிய தொழில்நுட்பங்களையும் இணைத்து செயல்படுத்தினால் விஷன் 2023 திட்டம் விரைவில் சாத்தியமாகும். இத்திட்டம் செயல்படுத்தப்பட்டால் தமிழகம் முழுவதும் வளர்ச்சி பெற்ற மாநிலமாக மாற்றமடையும் என அவர் தெரிவித்துள்ளார்.
தமிழகத்தின் எரிசக்தி, கல்வி, மருத்துவம், போக்குவரத்து நவீனமயமாக்கல் தொழில்நுட்பம் துறைகளில் நாங்கள் ஒருங்கிணைந்து செயல்பட முடியும். தமிழக அரசு விரும்பினால் இணைந்து செயல்படத் தயாராக இருக்கிறோம் என டாக்டர் ராஜன் நடராஜன் தெரிவித்தார்.
