மாணவி தற்கொலை


மட்டக்களப்பு ஏறாவூர் பொலிஸ் பிரிவிற்குட்பட்ட சந்திவெளியில் பாடசாலை மாணவியொருவர் நஞ்சருந்தி தற்கொலை செய்துள்ளார்.
சந்திவெளி சித்தி விநாயகர் வித்தியாலயத்தில் 10ஆம் தரத்தில் கல்வி கற்கும் மாணவியொருவரே இரசாயன உயிர்க் கொல்லியான குருணலை உட்கொண்டதனால் மயக்கமுற்று வாந்தி எடுத்த நிலையில் வைத்தியசாலையில் அனுமதிக்கப்பட்டு சில நிமிடங்களில் மரணமானதாகியுள்ளார்.
நேற்று மாலை 4 மணியளவில் இடம்பெற்ற இச்சம்பவத்தில் பாஸ்கரன் நிரோஜினி என்பவரே இவ்வாறு மரணமடைந்துள்ளார்.
மேலதிக மாவட்ட நீதிபதி ரீ. கருணாகரனின் உத்தரவின் பேரில் குறித்த சடலம் பிரேத பரிசோதனைக்காக சந்திவெளி பிரதேச வைத்தியசாலையிலிருந்து எடுத்து வரப்பட்டு தற்சமயம் செங்கலடி மாவட்ட வைத்தியசாலையில் வைக்கப்பட்டுள்ளது. 
பிரேத பரிசோதனை நாளை இடம்பெற்று சடலம் உறவினர்களிடம் கையளிக்கப்படும் என பிரதேச திடீர் மரண விசாரணை அதிகாரி எம்.எஸ்.எம். நஸீர் தெரிவித்தார்.
குறித்த இந்த மாணவிக்கு இளைஞன் ஒருவன் தொடர்ந்தேர்ச்சையாக விரும்பத்தகாத காதல் இம்சைகளைக் கொடுத்து வந்தமையால் குறித்த மாணவி மன உளைச்சலுக்குள்ளாகி இருந்துள்ளனர். இந்நிலையில் இதுகுறித்து நேற்றைய தினம் சந்திவெளிப் பொலிசுக்குச் சென்று பெற்றோரும் அந்த மாணவியும் முறையிட்டிருந்தார்கள் என்றும் உறவினர்கள் தெரிவித்தனர்.
இன்று காலை குறித்த மாணவி வழமைபோன்று பாடசாலை சென்று வீடு திரும்பியிருந்தார் என்றும் இன்று அவர் விரதம் அனுஷ்டித்திருந்தார் என்றும் உறவினர்கள் கூறினர்.
மாலை விரதம் முடிவுக்கு வருகின்ற தறுவாயில் இந்த மாணவி வாந்தி எடுத்த வண்ணம் கட்டிலில் வீழ்ந்து கிடந்ததனால் உடனடியாக அருகிலுள்ள சந்திவெளி பிரதேச வைத்தியசாலையில் சேர்ப்பித்து 20 நிமிட நேரத்தில் உயிரிழந்துள்ளார்.

