முல்லைப்பெரியாறு அணை: துளைகளை மூட எதிர்த்த கேரள அரசு பணிந்தது

புதிய அணை அமைக்கும் முடிவில் மாற்றமில்லை என்கிறார் கேரள அமைச்சர்
முல்லை பெரியாறு அணையில், ஆய்வுக்காக தோண்டப்பட்ட துளைகளை மூட, தமிழக அரசு மேற்கொண்ட நடவடிக்கைகளை கேரள அரசு தடுத்து நிறுத்தியது குறித்து, தமிழக முதல்வர் ஜெயலலிதா பிரதமர் மன்மோகன் சிங்கிற்கு கடிதம் அனுப்ப கேரள அரசு பணிந்தது. அணையின் துளைகளை அடைக்கத் தமிழக அதிகாரிகளுக்கு அனுமதி வழங்கியது.
முல்லைப் பெரியாறு அணை பலமாக உள்ளதா என்பது குறித்து ஆய்வு செய்ய உச்ச நீதிமன்ற உத்தரவுப்படி நியமிக்கப்பட்ட உயர் மட்டக் குழுவினர், தொழில்நுட்ப வல்லுனர்களின் உதவியோடு அணையில் துளைகளை போட்டு ஆய்வு செய்தனர். இந்த துணைகளை அடைக்க, மூன்று முறை தமிழக அரசு அதிகாரிகள் அணைக்கு சென்ற போது அவர்களை கேரள அரசு நீர்வளத்துறை அதிகாரிகளும் பொலிஸாரும் தடுத்து நிறுத்தி திருப்பி அனுப்பினர்.
பொலிஸ¤க்கு உத்தரவு: தமிழக அதிகாரிகள் அணைக்கட்டு பகுதிக்கு வந்தால், அவர்களைத் தடுத்து நிறுத்த, கேரள பொலிஸாருக்கு மாநில அரசு உத்தரவிட்டிருந்தது. இதனால் அணையில் உள்ள துளைகளை அடைக்க முடியாத நிலை ஏற்பட்டது. இது குறித்து முதல்வர் ஜெயலலிதா இரு தினங்களுக்கு முன் பிரதமர் மன்மோகன் சிங்கிற்கு கடிதம் அனுப்பினார்.
அதில், &quot;முல்லை பெரியாறு அணையில் போடப்பட்ட துளைகளை அடைத்து அணையைப் பாதுகாக்க, தமிழக அரசு எடுக்கும், நடவடிக்கைக்கு கேரள அரசு எதிர்ப்புத் தெரிவிக்கிறது. எனவே, அங்கு மத்திய படைகளை அனுப்பி பாதுகாப்புப் பணியை மேற்கொள்ள வேண்டும். இல்லாவிடில் அணையைப் பாதுகாக்க தமிழக பொலிஸாரை அனுப்ப வேண்டிய நிலை ஏற்படும்&quot; என குறிப்பிட்டிருந்தார்.
இந்நிலையில் கடந்த திங்கட்கிழமை அணை பகுதிக்குச் சென்ற தமிழக அதிகாரிகளை வழக்கம்போல் கேரள பொலிஸார் தடுத்து நிறுத்தினர். ஒன்றரை மணி நேரத்திற்கு பின் கேரள நீர்வளத் துறை மேற்பார்வையாளர் அங்கு வந்தார். அவர் கேரள பொலிஸாரிடம் &quot;அணைக்கட்டில் தமிழக அதிகாரிகள் துளைகளை மூடுவதற்கு அரசு அனுமதி வழங்கியுள்ளது. ஆனால், அவர்கள் துளைகளை அடைக்கும் பணியில் மட்டுமே ஈடுபட வேண்டும். பிற பணிகளைச் செய்ய பொலிஸார் அனுமதிக்கக் கூடாது. அதற்கு கேரள அரசின் அனுமதி இல்லை&#39; என தெரிவித்தார். இதன் மூலம் தமிழக முதல்வர் ஜெயலலிதாவின் எச்சரிக்கைக்கு கேரள அரசு பணிந்துள்ளது தெளிவாகியது.
இதையடுத்து, துளைகளை அடைக்கும் பணியில் தமிழக அதிகாரிகள் இறங்கினார். இப்பணிகள் சில நாட்கள் நீடிக்கும். தொடர்ந்து கேரளவில் தென்மேற்கு பருவ மழை பெய்யத் தொடங்கியதும் அணையின் நீர் மட்டம் உயரும். இதன் மூலம் தென் மாவட்ட விவசாயிகளுக்குத் தேவையான நீரைப் பெற முடியும்.
கேரளா முடிவில் மாற்றமில்லை அமைச்சர் பி.ஜே.ஜோசப் உறுதி: &quot;முல்லை பெரியாறு அணை தொடர்பாக உச்ச நீதிமன்றம் நியமித்த உயர் மட்டக்குழு தெரிவித்த கருத்துக்கள் தன்னிச்சையானவை. முல்லை பெரியாறில் புதிய அணை அமைவது உறுதி&quot; என கேரள நீர்வளத்துறை அமைச்சர் பி.ஜே.ஜோசப் தெரிவித்தார். திருவனந்தபுரத்தில் நேற்று முன்தினம் அவர் கூறியதாவது, உச்ச நீதிமன்றம் நியமித்த முல்லை பெரியாறு அணை தொடர்பான உயர் மட்டக்குழு அளித்த அறிக்கையில், அணை பாதுகாப்பானது என தெரிவிக்கப்பட்டுள்ளது. தமிழகத்தில் உள்ள அண்ணாமலை பல்கலைக்கழக வல்லுனர்கள் கூறிய கருத்துக்களின் அடிப்படையில் இந்த அறிக்கை தயாரிக்கப்பட்டுள்ளது.
ரூர்கி மற்றும் டில்லி ஐ.ஐ.டி. வல்லுனர்கள் அணையை ஆய்வு செய்து தந்த அறிக்கைகள் கவனத்தில் கொள்ளப்படவில்லை. அணை பாதுகாப்பாக உள்ளதாக உயர்மட்டக் குழு அளித்த அறிக்கையை ஏற்க முடியாது. உச்ச நீதிமன்றத்தில் முல்லைப் பெரியாறு அணை தொடர்பான வழக்கு விசாரணை நடக்கும் போது அணை பாதுகாப்பற்றதாக உள்ளதாகத் தெரிவிக்கப்பட்ட சில அறிக்கைகள் சமர்ப்பிக்கப்படும். முல்லை பெரியாறில் புதிய அணை கட்டுவது என்ற கேரள அரசின் நிலையில் எந்த மாற்றமும் இல்லை. புதிய அணை இரண்டாண்டுகளில் கட்டப்படும். மத்திய தண்ணீர் ஆணையம், 1979 ஆம் ஆண்டே முல்லை பெரியாறில் புதிய அணை கட்டுவதற்கு ஆதரவு அளித்துள்ளது. இவ்வாறு அமைச்சர் ஜோசப் தெரிவித்தார்.
