பலனில் பற்று வைக்காதுதொழிலாற்றுதல் வேண்டும்!


ம. சண்முகநாதன்

திருகோணமலை பிரதான வீதி யில் ஸ்ரீமத் சுவாமி கெங்காத ரானந்தா சமாதி மண்டபம் காணப்படுகின்றது. இங்கு சிவயோக சமாஜம் அமைந்து நாற்பது ஆண்டு களுக்கும் மேலாக தமது அருட்கரு ணையை பக்தர்கள் மீது பொழிந்து நின்ற மாதவ சிரேட்டர் ஸ்ரீமத் சுவாமி கெங்காதரானந்தா மகாசமாதி அடைந்து இன்று 16 ஆம் திகதியுடன் இருபது ஆண்டுகள் நிறைவு பெறுகின்றன.
		
சுவாமிஜியின் மகா சமாதியையொட்டி குருபூஜை வைபவங்களும், பிரார்த்தனை வழிபாடுகளும், பொது நிகழ்ச்சிகளும், திருகோணமலை சமாஜ மண்டபத்திலும், நாட்டின் பல பாகங்களிலும் நடைபெற்று வருகின்றன. ஏராளமான பக்தர்கள் ஒன்று கூடி தமது குருநாதரின் புகழ்பாடி பணிவு மிக்க தமது வணக்கங்களைத் தெரிவித்துக் கொள்கின்றனர்.
சுவாமி கெங்காதரானந்தா பூர்வீகத்தில் பாரதத்தின் கேரள மண்ணைச் சேர்ந்தவர். செல்வ செழிப்பு மிக்க ‘நம்பூதிரி’ எனும் பிராமண குலத்தில் பிறந்தவர். 
இளமையிலிருந்தே அவர் கொண்ட துறவு நாட்டம் காரணமாக பாரத நாடெங்கும் அலைந்து திரிந்தார். பல முனிவர்களையும் தரிசித்தார். குகைகள் வாசம் செய்தார். பிறவியின் பெரும் பயனைப் பெற வேண்டும் என்னும் பேரவாவின் காரணமாக கடுமையான யோக சாதனைகளை மேற்கொண்டார்.
1946 ஆம் ஆண்டளவில் இலங்கைக்கு வந்த சுவாமி கெங்காதரானந்தா இலங்கையின் பல பாகங்களையும் தரிசித்தார். யாழ்ப்பாணத்து யோகர் சுவாமிகள் மீதும் கதிர்காமத்து அருள் மீதும் தீவிர ஈடுபாடு கொண்டிருந்தார். ஆயினும் தமது தவத்திற்கும், சாதனைகளுக்கும் உரிய இடமாக திருகோணமலையைத் தெரிவு செய்து கொண்டார். 
கோணேசப் பெருமான் மீது அளவிலாப் பற்றுக் கொண்டிருந்த அவர், கோணேசர் ஆலயச் சூழலிலுள்ள கற்பாறைகளில் அமர்ந்து பல ஆண்டுகளாக கடுந்தவம் மேற்கொண்டு ஒரு விசாக பெளர்ணமி தினத்தில் ஞானம் கைவரப் பெற்றார்.
‘ஞானி ஞானோதயத்திற்குப் பின்னும் மக்களையும் மாநிலத்தையும் நன்றியுணர்வுடன் பார்க்க வேண்டும்’ என்று சுவாமிஜியின் வாக்கிற்கமைய சிவயோக சமாஜம் எனும் ஆச்சிரமத்தின் மூலம் பல பணிகளை அவர் ஆரம்பித்தார். சமாஜ மண்டபத்தில் வாரம் தவறாமல் பஜனை, பூஜை, வழிபாடு யோக வகுப்புகள், சத்சங்கம், இசை வகுப்புகள் என்பன கிரமமாக நடைபெற்றன. சிவராத்திரி, நவராத்திரி, வைகுண்ட ஏகாதசி, திருவெம்பாவை ஆகிய சிறப்புப் பூஜைகள் மிகவும் விமரிசையாக நடைபெற்றன.
இதன் மூலம் சுவாமிஜி, சமயப் பணிகளை சமூகத்துடன் ஒன்றிணைத்தார். தேனை நாடி வண்டுகள் வருவது போன்று சமாஜத்தையும் சுவாமியையும் நாடி பக்தர்கள் பெருந்திரளாக வருமாறு சமாஜம், அருள், மணம் நிறைந்து திகழ்ந்து இவ்வாறு மக்கள், பக்தர்கள், தமக்குள்ளே ஒரு ஆன்மீக மலர்ச்சியை உருவாக்கிக் கொள்ள சுவாமி வழிசமைத்தார்.
சுவாமிஜியைத் தேடி மிகச் சாதாரண மனிதர்களிலிருந்து, சமயப் பெரியோர்கள், அரசியல் தலைவர்கள், தீவிரவாத எண்ணங் கொண்டோர் அனைவரும் வருவதுண்டு. அவரவர் மனப்பக்குவத்திற்கு ஏற்றவாறு உரையாடி அறிவுரை கூறி சுவாமி வழியனுப்பி வைப்பார்.
அவர் தாமே ஒரு ‘கர்மயோகி’க்குரிய வாழ்வினை நடத்தியவர். பன்குளத்திலே இருந்த காடுகளைத் திருத்தி வயல்களாக்கி கிராம மக்களுடன் இணைந்து தாமும் ஒரு விவசாயியாக உழுது, வளங்கொழிக்கச் செய்தார். இதன் மூலம் கடமை, தொழில் என்பன நமக்கே உரிய பணிகள் என்றும், அவற்றை ‘பலனில் பற்று வைக்காது ஆற்றுதல்’ வேண்டும் எனவும் உணர்த்தி வைத்தார். சாதாரண மக்களின் மத்தியில் ஒரு கடுமையான உழைப்பாளியாக விளங்கியவர் அவர். 
சுவாமிஜியின் வாழ்க்கையின் ஒவ்வொரு கணமும் போதனையாக அமைந்தது. அவர் எவரிடமும் எந்தப் பொருளையும் பெற்றது இல்லை. தாம் உழைத்துப் பெற்ற வயலின் வருமானத்தின் மூலம் சமாஜத்தை நடத்தியதோடு ஏழைகளுக்கு உணவு, உடை என்பவற்றையும் அளித்துப் பராமரித்தார். தாம் இருந்த காலத்தில், அநாதை இல்லமொன்றையும் நடத்தினார்.
திருகோணமலை கன்னியா எனுமிடத்தில் சுவாமிஜி நடேசர் ஆலயத்தை ஸ்தாபித்து கும்பாபிஷேகம் செய்வித்தார். இந்த ஆலயத்தை அமைப்பதற்கு தாமே, கூலியாளாகவும் சிற்பியாகவும், தச்சனாகவும் செயற்பட்டு ஆலயம் அழகுற அமைய மிகவும் கடுமையாக உழைத்தார். தற்போது இவ்வாலயம் கும்பாபிஷேகம் கண்டு சிறப்பாகக் காட்சி தருகின்றது. 
சுவாமி ஒரு மகாஞானி, கருணை வள்ளல். ஆயினும் வாழ்க்கையின் ஒழுங்குகள் அனைத்தையும் சாதாரண மனிதர்களுக்கு உணர்த்தும் வகையில் அவர் வாழ்ந்து காட்டினார். உணவு, உறக்கம், கடமை, சமாஜப் பணிகள் அனைத்திலும் ஒழுங்கு, பஜனை, சத்சங்கம் ஆலய வழிபாடு போன்ற அனைத்தையும் ஒரு முறையோடு நடத்துதல் என எல்லா விடயங்களிலும் சமாஜ பக்தர்களுக்கு முன்மாதிரியாக விளங்கினார். அத்துடன் பத்திரிகைகளிலும், சிறப்பு மலர்களிலும், அவரது ஆன்மீகக் கட்டுரைகள் வெளிவந்தன. 
இவை பின்னர் சமாஜ வெளியீடுகளாக நூல் வடிவம் பெற்றன. ‘ஞான மண்டலம்’ ஞானச்சுடர், ஆத்ம விசாரம், ஆலயம், அலையாத இன்பம், கீதாசாரம், வஜனாமிருதம், வேதநூல் போன்ற பல நூல்கள் இதுவரை வெளிவந்துள்ளன. சுவாமிஜியின் மகாசமாதிக்குப் பின்பு, அவரது வாழ்க்¨கை வரலாறு, அச்சில் வராத அருளுபதேசங்கள் என்பன நூல் வடிவம் பெற்றுள்ளன.
சுவாமி கெங்காதரானந்தாவின் கருணையை அவரது பக்தர்கள் நன்கு உணர்வர். ஒவ்வொரு பக்தரின் உடல், உளத்துன்பங்கள் நீக்குமாறு தமது வார்த்தைகளாலும் ஸ்பரிசத்தினாலும், பார்வையினாலும் அருள் கூர்ந்து உதவுவார். தனிப்பட்டோரின் லெளகீகப் பிரச்சினைகள், குடும்பப் பிரச்சினைகள் என்பவற்றுக்கு உரிய ஆலோசனைகளை வழங்கி மனம் அமைதியுறுமாறு வழிகாட்டுவார். அவர் தம் கருணையை வியந்து கசிந்து கண்ணீர் மல்கி, உருகி வழிபடும் பக்தர்கள் மட்டுமே அந்த அருளின் திறத்தை நன்கு உணர்வர்.
சுவாமி கெங்காதரானந்தா 1991 ஆம் ஆண்டு பெப்ரவரி மாதம் 16 ஆம் திகதி மகாசமாதி அடைந்தார். அவர் சமாதி அடைவதற்கு முன்பு சில மாதங்கள் மிகவும் கடுமையான உடல் உபாதைகளையும், நோய்களையும் அனுபவித்தார். இவை பல ஆண்டு காலமாக அவரது பக்தர்களின் உடல் உளத் துன்பங்களை தாமே ஏற்றுக் கொண்ட தியாகத்தின் வெளிப்பாடாகும். தாங்க முடியாத வேதனைகளோடும் அவர் உடல் துன்பங்களை அனுபவித்த தன்மையை பக்தர்கள் நேரிற் கண்டனர்.
அந்த நிலையிலும் பல அற்புதங்களை வெளிப்படுத்தினார். சுவாமிஜி தமது தூல உடலை நீத்த பின்னும் சூக்கும உடலிலே பக்தர்களுக்கு அருள் பாலித்து வருகின்றமை கண்கூடாகும். இன்றும் மனமுருகி வழிபடுவோர், ஆத்ம சாந்தியைப் பெறுகின்றனர். அத்துடன் தம்மை ஒரு ஆன்மீக வாழ்வின் நெறி முறைகளுக்குள் இட்டுக் கொள்கின்றனர். நினைப்போருக்கு நீக்கமற நிறைந்து நின்று அருள்புரியும் அவரது ஆத்ம சைதன்யத்தை - ஆன்மீக உணர்வலைகளை உலகின் பல பாகங்களிலும் வாழ்கின்ற பக்தர்கள் உணர்ந்து அனுபவிக்கின்றனர்.
திருகோணமலையைச் சார்ந்த சுவாமி கெங்காதரானந்தா இந்த மண்ணில் ஆன்மீகப் பயிர் செழிக்க அரும்பெரும் பணிகளை ஆற்றியவர். கருணை வள்ளலாக தமது அருளினை இனமத பேதமற்று அனைவருக்கும் வழங்கியர். ஆன்மீக வாழ்வில் கவர்ச்சி, விளம்பரம் என்பன இல்லை என மிக உறுதியோடு கூறி அவ்வாறே எளிமையாகவும் வாழ்ந்து காட்டியவர். சமூகக் கடமைகளை ஆற்றுவதிலிருந்து பின்னிற்காது பணி செய்தவர்.
திருகோணமலை சிவயோக சமாஜம் ஆன்மீக நாட்டம் கொண்டோருக்கு அருள் வழங்கும் நிலையமாகக் காட்சி தருகின்றது. ஒரு தடவை அங்கு விஜயம் செய்பவர்கள் அதனை பிரத்தியட்சமாக உணர்ந்து அனுபவிக்கலாம். நம்பினார்க்கு சுவாமிஜி கருணை வள்ளல்; வழி காட்டும் தெய்வம்.
