சுற்றுலாப் பயணிகளை கவரும் இடங்களில் அவர்களின் பாதுகாப்பை உறுதிப்படுத்தும் பணிகள் பு+ர்த்தி


எம். ஐ. நிஷாம்தீன்...-
சுற்றுலா பயணிகள் வருகை தரும் இடங்களில் பாதுகாப்பு தொடர்பான மதிப்பீடு வெற்றிகரமாக பூர்த்தி செய்யப்பட்டுள்ளதாக இலங்கை உள்ளூர் சுற்றுலா சேவை இயக்குனர்களின் ஒன்றியம் (SLAITO ) தெரிவித்தது.
பாதுகாப்பு தொடர்பான இடர் மதிப்பீட்டை SLAITO நிறுவனம் நடைமுறைப்படுத்தியதுடன் TUI Travel PLC நிறுவனத்தின் தொழிற்பாட்டு சுகாதாரம், பாதுகாப்பு பிரிவின் தலைமை அதிகாரி மெல்கம் எல்லிஸினால் மதிப்பீடு செய்யப்பட்டது.
உல்லாசப் பிரயாணிகள் அதிகம் விரும்பும் இடங்களை நேரில் சென்று பார்வையிட்டதுடன், பாதுகாப்பு தொடர்பான மதிப்பீடுகளின் அறிக்கை ஒன்றையும் SLAITO நிறுவனத்திற்கு இவர் கையளித்தார்.
மெல்கம் எல்லிஸ் இலங்கையில் 11 நாட்கள் தங்கியிருந்ததுடன், இலங்கையில் உள்ள பிரசித்தி பெற்ற சுற்றுலா தலங்களுக்கும் சென்றதுடன், அப்பிரதேசங்களின் பாதுகாப்பு தொடர்பான மதிப்பீட்டு அறிக்கையை மிகக் குறுகிய காலத்தில் சமர்ப்பித்தமை விசேட அம்சமாகும்.
அனுராதபுரம், தம்புள்ள, சீகிரிய, பாசிக்குடா, திருகோணமலை, மலையகம், யால, மிரிஸ்ஸ மற்றும் நீர்கொழும்பு உட்பட இலங்கையில் உள்ள சுற்றுலா பகுதிகளுக்கு விஜயம் செய்தார்.
குறிப்பாக இந்த மதிப்பீட்டில் சுற்றுலா தலங்கள், சுற்றுலா பிரயாணிகள் செல்லும் இடங்கள் மற்றும் அமைவிடங்கள் இடர் மதிப்பீடு செய்யப்பட்டன. எதிர்காலத்தில் ஏற்படக்கூடிய இடர் தொடர்பாக இந்த அறிக்கை முழுமையான பாதுகாப்பை பெற்றுக் கொடுக்கும், அத்துடன் இடர்களை கணிப்பீடு செய்வதற்கும் இந்த அறிக்கை சிறந்த ஆவணமாகவும் இருக்கும்.
அபாயகரமான கடற்பரப்புகள், வெள்ளை நீர் மீதான துணிகர படகோட்டத்தின் போது ஏற்படும் விபத்துக்கள் தொடர்பில் ஹோட்டல்களும், சுற்றுலா சேவை இயக்குனர்களும், சுற்றுலா பயணிகளுக்கு முன்னெச்சரிக்கை வழங்குவதற்கும் இந்த மதிப்பீடானது பல்வேறு தீர்வை பெற்றுக் கொடுக்கும்.
அத்துடன் மழைக் காலங்களில் ஏற்படக்கூடிய அபாயகரமான நிகழ்வுகளை வெளிப்படுத்தும் வகையில் பல்வேறு உதாரணங்களுடன் தெளிவாக குறிப்பிடப்பட்டுள்ளன. குறிப்பாக ஆற்றங்கரையில் வழுக்கும் பகுதிகளில் செல்வது தொடர்பாகவும் மதிப்பீடு செய்யப்பட்டுள்ளமை பாராட்டுக்குரிய விடயமாகும்.
2015 ஆம் ஆண்டு வெளிநாட்டு உல்லாசப் பயணிகளின் எண்ணிக்கையை 2.5 மில்லியனாக அதிகரிக்கும் அரசாங்கத்தின் செற்பாட்டுக்கு பங்களிப்பை வழங்கும் வகையிலேயே நாம் இடர் பாதுகாப்பு தொடர்பான வேலைத்திட்டத்தை செயற்படுத்தினோம். 
இலங்கைக்கு வருகை தரும் உல்லாசப் பயணிகளின் பாதுகாப்பு தொடர்பில் அதிக அக்கறை செலுத்தியுள்ளதுடன், வெளிநாட்டு உல்லாசப் பயணிகளை கவர்ந்திழுக்கும் செயற்பாடாகவே இது அமைந்துள்ளதாக இலங்கை உள்ளூர் சுற்றுலா சேவை இயக்குனர்களின் ஒன்றியம் (SLAITO ) தலைவர் நில்மின் நாணயக்கார தெரிவித்தார்.
உல்லாச பிரயாணிகளை கவரும் வகையில் சுற்றுலாத்துறை பிரதானமாக மூன்று கொள்கைகளுடன் செயற்பட்டு வருகின்றது. இலங்கையில் உள்ள சுற்றுலா பிரதேசங்களை பாதுகாத்து வருவதுடன், அவற்றை சிறந்த முறையில் பராமரித்து வருதல், அத்துடன் வெளிநாட்டு உல்லாசப் பிரயாணிகள் குறைந்த செலவில் நாட்டின் சகல பிரதேசங்களுக்கும் சென்று வரக்கூடிய வகையில் உட்கட்டமைப்பு வசதிகளை மேம்படுத்தல்.
வெளிநாட்டு உல்லாசப் பிரயாணிகள் இலங்கைக்கு வருகை தருவதுடன் மாத்திரம் நின்றுவிடாமல் அவர்கள் இலங்கையில் பெற்ற அனுபவங்களை தமது நண்பர்களுக்கும், உற்றார், உறவினர்களுக்கும் எடுத்துக் கூறும் வகையில் பல்வேறு வேலைத் திட்டங்கள் முன்னெடுத்து வருகின்றது.

