இரத்த வங்கி தோன்றிய வரலாறு


இரத்த வங்கி பற்றி எழுதும் போது முதலாம் உலக போர் பற்றி குறிப்பிடாமல் இருக்க முடியாது. ஏனெனில் இரத்த வங்கிகள் தோன்றுவதற்கு முக்கிய காரணமாக இருந்தது முதலாம் உலகப்போர் தான். ஏனெனில் பத்தொன்பதாம் நூற்றாண்டின் தொடக்கத்தில் இரத்த ஏற்றம் என்பது ஒரு நரம்பிலிருந்து மற்றொரு நரம்புக்கு நேரடியாக இரத்தம் செலுத்துதல் என்ற முறை தான் வழக்கத்தில் இருந்தது.
இதனால் ஆபத்தான காலகட்டங்களில் இரத்தம் கிடைப்பது என்பது அரிதான நிகழ்வாகவே இருந்தது. ஆபத்தான காலத்தில் இரத்தம் கிடைத்தாலும் அதை சோதித்து அது இப் பிரிவு என்று உறுதி செய்து தேவைப்படும் நோயாளிகளுக்கு ஏற்றுவதற்குள்ளாக குறிப்பிட்ட அந்த நோயாளிகள் ஆபத்தான கட்டத்தை எட்டி உயிர்போகும் சம்பவம் நிறைய நிகழ்ந்ததுண்டு.
இந்நிகழ்வு முதலாம் உலகப்போரின் போது யுத்த களத்தில் இராணுவ வீரர்களுக்கு மருத்துவ சேவை செய்து கொண்டிருந்த மருத்துவர் ஒருவருக்கு மிகுந்த மனவருத்தத்தை அளித்தது. 
மனிதர்களுக்கு அவசரகாலங்களில் தேவைப்படும் இரத்தத்தை நம்மால் ஏன் முன்கூட்டியே சேகரித்து சேமிப்பில் வைக்க முடியாது என்று அவர் சிந்திக்கத்தொடங்கினார். அதன் விளைவாக தோன்றியதுதான் இரத்த வங்கி. இப்படி தன் கண் முன்னே தன் நாட்டு இராணுவ வீரர்கள் மடிந்து கொண்டிருப்பதை பார்த்து சகித்துக்கொள்ள முடியாமல் துடிதுடித்த அந்த மருத்துவர் செர்ஜி யூதின் என்பவர் ஆவார்.
செர்ஜி யூதின் 1891ஆம் ஆண்டு ரஷ்யாவில் உள்ள மாஸ்கோ நகரில் செல்வச் செழிப்பான குடும்பத்தில் பிறந்தவர். யூதின் 1914 ஆம் ஆண்டு யுனிவர்சிட்டி ஆப் மாஸ்கோவில் மருத்துவ பட்டத்தை நிறைவு செய்தார். பட்டத்தை நிறைவு செய்ததும் ரஷ்ய இராணுவத்தில் மருத்துவராக பணிபுரியும் வாய்ப்பு அவருக்கு கிடைத்தது. 
அவர் பணியில் சேர்ந்த சமயம் முதலாம் உலகப்போர் தொடங்கியது. போரில் ரஷ்ய வீரர்களும், பங்கேற்றனர். போரில் காயமடைந்த வீரர்களில் பெரும்பான்மையோர் அதிக இரத்த போக்கு ஏற்பட்டு மரணமடைய செர்ஜி யூதின் மனதில் அவசரகாலங்களுக்காக தேவைப்படும் இரத்த த்தை முன்கூட்டியே சேகரித்து சேமிப்பில் வைக்கவேண்டும் என்ற சிந்தனை தோன்றியது.
இரத்தத்தை சேமித்து வைக்க வேண்டும் என்ற எண்ணம் தோன்றியதும் யூதின் சந்தித்த முதல் பிரச்சினை இரத்தம் வெகு சீக்கிரம் உறைந்து போய் விடுவதுதான். இரத்தத்தை நீண்ட நேரம் உறையாமல் பாதுகாப்பது எப்படி என்று யூதின் ஆராய்ச்சி செய்து கொண்டிருந்த நேரம் 1916ஆம் ஆண்டு டாக்டர் பிரான்சிஸ் ரூஸ் மற்றும் டாக்டர் ஜே. ஆர். டர்னர் என்ற இரு மருத்துவ மேதைகள் சோடியம் சிட்ரேட் என்ற இரசாயன பொருள் மூலம் ஒரு மனிதனிடமிருந்து பெற்ற இரத்தத்தை சில நாட்கள் பாதுகாப்பாக அதாவது திரும்பவும் அதை மனிதனுக்கு செலுத்தும் வண்ணம் உறையாமல் வைத்திருக்க முடியும் என்ற உண்மையை கண்டறிந்து மருத்துவ உலகிற்கு அறிவித்தனர்.
இதன் பிறகு யூதினின் வேலை வெகு சுலப மாயிற்று, இரத்ததானம் பற்றிய விழிப்புணர்வை ரஷ்ய மக்களிடையே ஏற்படுத்தினார். இதனால் பலர் இரத்ததானம் தர முன்வந்தனர். தானமாக கிடைத்த இரத்தம் நகரங்களில் உள்ள சில குறிப்பிட்ட மருத்துவமனைகளில் வைத்து பாதுகாக்கப்பட்டது. 
1930ஆம் ஆண்டு மார்ச் மாதம் நிக்கோலே ஸ்க்லிபோஸ்கி என்ற நிறுவனத்தால் ரஷ்யாவின் அனைத்து இரத்த சேமிப்பு கிடங்கிகளும் ஒன்றிணைக்கப்பட்டு உலகின் முதல் அதிகாரபூர்வமான பதிவு செய்யப்பட்ட இரத்த வங்கி செர்ஜி யூதினால் ஏற்படுத்தப்பட்டது. இங்கு சேமிப்பில் உள்ள இரத்தம் தேவைப்படும் இடங்களுக்கு உடனடியாக பகிர்ந்தளிக்கப்பட்டது.
இதன் பிறகு செர்ஜி யூதின் பல்வேறு இன்னல்களை சந்தித்தார். 1948 ஆம் ஆண்டு டிசம்பர் மாதம் 22ம் திகதி ரஷ்ய அதிபர் ஸ்டாலினின் படையினரால் கைது செய்யப்பட்டு விசாரணையின்றி மூன்று ஆண்டுகளுக்கும் மேலாக சிறையில் அடைக்கப்பட்டார். 1952ல் அவர் சம்பந்தமான அனைத்து தகவல்களும் ரஷ்ய ஆவணங்களில் இருந்து முற்றிலும் அழிக்கப்பட்டன.
ஆயிரம் கைகளால் மறைக்க முயற்சித்தாலும் சூரியனின் வெளிச்சத்தை மறைக்க இயலாது என்பார்கள், அதுபோல முதல் இரத்த வங்கியை உருவாக்கியவர் என்ற பெருமையை மட்டும் அவர்களால் அழிக்க இயலாமல் போயிற்று.
