கடந்த வருடத்தைப் பார்க்கிலும் 15 வீதத்தினால் முன்னேற்றம்


(தெல்தோட்டை தினகரன்)
மத்திய மாகாணத்தில் அண்மை யில் வெளியான சாதாரண தர பெறுபேறுகளில் முன்னேற்றம் அதிகரித்துள்ளது. கடந்த வருடம் தமிழ் மொழி மூலமான பெறுபேறு 25 சதவீதமாக இருந்த பெறுபேறு இம்முறை 40 சதவீத மாக அதிகரித்துள்ளது. கல்வி அமைச்சர் பந்துல குணவர்தன அமைச்சர் ஆறுமுகன் தொண்டமான் ஆகியோரின் உதவி காரணமாகவே பெறுபேறுகள் அதிகரித்தன.
சாதாரணத்தர பரீட்சையை முன்னிட்டு விசேட பரீட்சைகள் நடத்தவும் விசேடமாக கற்பித்தல் வழி காட்டலுக்கு அமைச்சர்கள் உதவிகளை வழங்கினர். 
இவர்களுக்கு நன்றி கூற வேண்டும் என மத்திய மாகாண தமிழ் கல்வி அமைச்சர் அனுசா சிவராஜா, கலஹா ஸ்ரீ இராம கிருஷ்ண மத்திய கல்லூரியில் நடைபெற்ற விசேட தேவையுடைய மாணவர்களது கலை நிகழ்வு ஒன்றில் கலந்து உரையாற்றும் போது கூறினார். மேலும் அவர் கூறுகையில்,
விசேட தேவையுடைய மாணவர்களுக்கு கற்பித்தல் வழிகாட்டல்களை மேற்கொள்ள சாதாரண ஆசிரியர்களை விட சாமர்த்தியம் மிக்கவர்களாக இருக்க வேண்டும். இங்கு விசேட கல்வி கற்பிக்கும் பாடசாலை அதிபர்களது வேண்டுகோளுக்கு இணங்க, இந்த ஆசிரியர்களுக்கு வெளிநாட்டில் கல்வி பயில வாய்ப்புகள் பெற்று தர நடவடிக்கை எடுக்கப்படும்.
விசேட கல்விக்கு என தனியான அலகு ஒன்று அதிபர்களால் கோரப்பட்டது. இது தொடர்பான முயற்சிகள் எடுக்கப்படும் எனவும், நாம் எந்த ஒரு சந்தர்ப்பத்திலும் வேற்றுமைகளை முன்வைக்காது இனங்களுக்கு இடையில் ஒற்றுமையாக வாழ பழக வேண்டும். எம்மிடம் ஒற்றுமை இருக்க வேண்டும் என்றார்.
கண்டி கல்வி வலயத்துக்கு உட்பட்ட தெல்தோட்டை எனசல கொல முஸ்லிம் ம. கல்லூரி, கலஹா ஸ்ரீ இராமகிருஷ்ண மத்திய கல்லூரி, பேராதனை இந்து கல்லூரி ஆகியவற்றில் கல்வி பயிலும் விசேட தேவையுடைய மாணவர்கள் கலை நிகழ்வில் பங்கு பற்றினர்.
