வாக்கு எண்ணும் இடங்களில் 3276 வீடியோ கெமரா கண்காணிப்பு



வாக்கு எண்ணிக்கையை வீடியோ கெமரா மூலம் கண்காணிக்க தேர்தல் ஆணையம் முடிவு செய்துள்ளது. இதற்காக வாக்கு எண்ணும் இடங்களில் 3276 வீடியோ கெமராக்கள் பொருத்தவும் ஏற்பாடு செய்துள்ளது. தமிழகம் முழுவதும் கடந்த 13ம் திகதி ஒரே கட்டமாக தேர்தல் நடைபெற்றது. 
மின்னணு வாக்குப் பதிவு எந்திரங்கள் அனைத்தும், பத்திரமாக வாக்கு எண்ணும் 91 இடங்களுக்கு கொண்டு சென்று பாதுகாப்பாக வைக்கப்பட்டன. வாக்கு இயந்திரங்களை பாதுகாக்க துணை இராணுவப் படையின் பாதுகாப்பு உட்பட 4 அடுக்கு பாதுகாப்பு ஏற்பாடுகள் செய்யப்பட்டுள்ளன. அவர்கள் 24 மணி நேரமும் சுழற்சி முறையில் பணியாற்றி வருகின்றனர். வாக்கு எண்ணிக்கை மே 13ம் திகதி நடைபெறுகிறது. அதற்கு இன்னும் கால அவகாசம் உள்ளது. 
ஆனாலும், வாக்கு எண்ணிக்கை நடத்துவதற்கான ஆரம்ப கட்ட பணிகளை தேர்தல் ஆணையம் செய்து வருகிறது. வாக்கு எண்ணிக்கைக்கு ஒரு வாரத்துக்கு முன்னதாக வாக்கு எண்ணும் ஊழியர்களுக்கு ஒரு வாரம் பயிற்சி அளிக்கவும் தேர்தல் ஆணையம் திட்டமிட்டுள்ளது. 
மேலும் ஒவ்வொரு தொகுதிக்கான வாக்குகளை 14 மேசைகளில் வைத்து எண்ண உத்தரவிடப்பட்டுள்ளது. ஒவ்வொரு மேசைக்கும் ஒரு வீடியோ கெமராவை வைக்க உத்தரவிடப்பட்டுள்ளது. அதன்படி தமிழகம் முழுவதும் 3276 வீடியோ கெமராக்களை வைத்து கண்காணிக்க திட்டமிட்டுள்ளது தேர்தல் ஆணையம். 
ஒவ்வொரு கட்டடத்திலும் அமைக்கப்படும் கட்டுப்பாட்டு அறையில் உள்ள கணனியில் அதிகாரிகளும் அரசியல் கட்சிகளின் முகவர்களும் இதை பார்க்கலாம். இணையம் மூலம் உடனடி தகவல்: தமிழக தலைமை தேர்தல் அதிகாரி பிரவீன்குமார் கூறுகையில், வாக்கு எண்ணிக்கை நாளில் வாக்குகள் ஒவ்வொரு சுற்றும் எண்ணி முடிந்தவுடன் அதே கட்டத்தில் பலகையில் அறிவிக்கப்படும். 
ஒவ்வொரு தொகுதியில் உள்ள வாக்கு எண்ணிக்கையின் போதும் ஒவ்வொரு சுற்று எண்ணி முடித்தவுடன், வாக்கு எண்ணிக்கை மையத்தில் உள்ள கணனியில் அதை பதிவு செய்வார்கள். சென்னையில் தேர்தல் ஆணைய கட்டுப்பாட்டு அறையில் உள்ள கணனியிலும் அதே நேரத்தில் தெரிந்து கொள்ளும் வகையில் இணைய இணைப்பு கொடுக்கப்பட்டுள்ளது என்றார்.
