சட்டசபை இருக்கை அமைப்புகளில் தலைகீழ் மாற்றம்



கோட்டையில் புதுப்பிக்கப்படும் தமிழக சட்டசபையில், எதிர்க்கட்சி வரிசையில் ஆளுங்கட்சி அமரும் வகையில் மாற்றங்கள் செய்யப்படுகின்றன. சபாநாயகர் இருக்கையும் எதிர்புறத்துக்கு மாற்றப்படுகிறது.
தமிழக சட்டசபையில், ஆளுங்கட்சிக்கும், எதிர்க் கட்சிக்கும் இடையே ஒரே மேசைதான் முன்னர் இருந்தது. இதனால், மிக அருகிலேயே இரு தரப்பினரும் பேசிக்கொள்ள வாய்ப்பு இருந்தது. இந்த வசதி, சில சமயங்களில் பிரச்சினைகளுக்கும் காரணமானது.
இதன் காரணமாக, சட்டசபையில் இருக்கை வசதிகள் மாற்றியமைக்கப்பட்டன. ஆளுங்கட்சிக்கும், எதிர்க் கட்சிக்கும் இடையே மிகப் பெரிய இடைவெளி விடப்பட்டது. 
இதன் காரணமாக, சட்ட சபைக்குள் அனைவருக்கும் இருக்கை அளிக்க முடியாமல், வெளியே, ‘லாபி’ வரை இருக்கைகள் அமைக்கப்பட்டன. சிலர் வெளியே இருந்ததால், அவர்கள் பேசும் போது, ‘மைக்’ ஆபரேட்டர்களுக்கு தெரியாத நிலை இருந்தது. இதற்காக, அங்கு கேமராக்கள் வைக்கப்பட்டு, அதை பார்த்து, அவர்களுக்கு ‘மைக்’ இணைப்பு கொடுக்கப்பட்டது.
இவ்வளவு மாற்றங்களுக்கு பிறகும், புதிய சட்ட சபை வளாகம் அமைக்கப்பட்டது. அதனால் இங்கிருந்த சட்டசபை செயலகம் அங்கு மாற்றப்பட்டது. கோட்டையில் இருந்த சட்டசபையில், இருக்கைகள் அகற்றப்பட்டு தரை சமமாக்கப்பட்டு, செம்மொழி நூலகமாக மாற்றப்பட்டது. தற்போது அ. தி. மு. க. ஆட்சி மீண்டும் வந்தவுடன், கோட்டையில் உள்ள பழைய சட்ட சபையிலேயே கூட்டத் தொடரை நடத்த முடிவு செய்யப்பட்டுள்ளது. இதனால், இந்த சட்ட சபையை புதுப்பிக்கும் பணி தீவிரமாக நடந்து வருகிறது. அவ்வாறு புதுப்பிக்கும் போது 2006க்கு முன் இருந்த முறைப்படியே, இருக்கைகள் அமைக்கப்பட்டு வருகின்றன. அதாவது, ஆளுங்கட்சி வரிசைக்கும், எதிர்க் கட்சி வரிசைக்கும் இடையேயான இடைவெளி பழையபடி குறைக்கப்பட்டுள்ளது.
முந்தைய சட்டசபையில், ஆளுங் கட்சியான தி. மு. க.வுக்கு தனிப் பெரும்பான்மை இல்லாததால், ஆளுங்கட்சி வரிசையில், பா. ம. க., மற்றும் கம்யூனிஸ்ட் கட்சியினருக்கும் இடம் ஒதுக்கப்பட்டிருந்தது. தற்போது, ஆளுங்கட்சியான அ. தி. மு. க.வுக்கு 150 உறுப்பினர்கள் உள்ளதால், இவர்களில் சிலருக்கு எதிர்க்கட்சி வரிசையில் இடம் ஒதுக்கப்படும்.
