உலகின் இரைச்சலான விமான நிலையம் டில்லி தான்; பிரான்ஸ் விமான நிலையத்துக்கு 2 வது இடம்


லகிலேயே மிகவும் இரைச்சல் நிலவும் விமான நிலையம் எது தெரியுமா? டில்லியில் உள்ள இந்திரா காந்தி சர்வதேச விமான நிலையம்தான்.உலகின் முக்கிய நகரங்களில் உள்ள விமான நிலையங்களில் தினமும் ஆயிரத்துக்கும் மேற்பட்ட விமானங்கள் வந்து செல்கின்றன. இதனால் அந்த விமான நிலையங்களிலும் அதைச் சுற்றியுள்ள இடங்களிலும் அதிக இரைச்சல் நிலவும். இது அந்த பகுதிகளில் வசிப்போருக்கு அதிக அளவில் பாதிப்பை ஏற்படுத்தும். ஒவ்வொரு விமானங்கள் வந்து செல்லும் போதும் அந்த அளவுக்கு இரைச்சல் ஏற்படுகிறது என்பதை, அனைத்து விமான நிலையங்களிலும் வைக்கப்பட்டுள்ள கருவிகள் பதிவு செய்கின்றன. இதன்படி டில்லியில் உள்ள இந்திராகாந்தி சர்வதேச விமான நிலையம் (ஐ. ஜி. ஐ. ஏ) தான் உலகிலேயே இரைச்சல் அதிகம் உள்ள விமான நிலையம் என தெரியவந்துள்ளது.
டில்லி விமான நிலையத்தின் அதிகபட்ச இரைச்சல் 105 டெசிபல்ஸ் என பதிவாகியுள்ளது. இதற்கு அடுத்த இடத்தை பிரான்சின் பரிசில் உள்ள சார்லஸ் டி பவுல்லே விமான நிலையம் பிடித்துள்ளது. இங்கு நிலவும் அதிகபட்ச இரைச்சல் அளவு 104.5 டெசிபல்ஸ். மூன்றாவது இடத்தை இத்தாலியின் உரோமில் உள்ள புளூமின்சியோ விமான நிலையமும் (103), நான்காவது இடத்தை பெல்ஜியம், ப்ரசல்ஸ் விமான நிலையமும் (100), ஐந்தாவது இடத்தை அமெரிக்காவின் நியூயோர்க்கில் உள்ள ஜே. எப். கே. விமான நிலையமும் (99), ஆறாவது இடத்தை இலண்டன் ஹீத்ரு விமான நிலையமும் (94) பிடித்துள்ளன.
இந்த தகவல் வெளியானதை அடுத்து டில்லி விமான நிலைய போக்குவரத்து அதிகாரிகள் அனைத்து விமான நிறுவனங்களுக்கும் ஒரு சுற்றறிக்கையை அனுப்பியுள்ளனர். அதில் விமானங்கள் வந்து செல்லும்போது ஏற்படும் இரைச்சலின் அளவை குறைக்க வேண்டும் என்றும் விதிமுறைகளை மீறி செயல்படும் விமான நிறுவனங்கள் மீது ஒழுங்கு நடவடிக்கை எடுக்கப்படும் என்றும் தெரிவிக்கப்பட்டுள்ளது.

சீனாவின் முதலாவது அணுகுண்டு உருவாக்கத்தில் முக்கிய பங்கு வகித்தவரான சு. குவாங்கியா (87) மரணமடைந்தார். 
மத்திய சீனாவின் யிசான்ங் நகரில் குவாங்கியா பிறந்தார். இவர் மிச்சிகன் பல்கலைக்கழகத்தில் 1950ம் ஆண்டு அணு இயற்பியலில் முனைவர் பட்டம் பெற்றார். தனது முயற்சியால் படிப்படியாக முன்னேறிய அவர், பல்வேறு ஆய்வுக்கு பின்னர் சீனாவில் தயாரான முதல் அணுகுண்டு தயாரிப்பில் முக்கிய பங்கு வகித்தார். அதைத் தொடர்ந்து சீனாவின் விஞ்ஞானம் மற்றும் பொறியியல் நிறுவனத்தின் மூத்த உறுப்பினரானார். மேலும் இவர் 1956ம் ஆண்டு கம்யூனிஸ்ட் கட்சியில் இணைந்து பல்வேறு அரசியல் பணிகளிலும் ஈடுபட்டார். 1994 தொடக்கம் 2003 வரை சீனாவின் முக்கிய அரசியல் ஆலோசகராகவும் பணியாற்றினார்.
