நாட்டின் அபிவிருத்திப் பணிகளில் இளைஞர்களைநேரடியாக ஈடுபடுத்த அரசு நடவடிக்கை


(உக்குவளை விசேட நிருபர்)
இந்நாட்டின் மொத்த சனத் தொகையில் 25% வீதத்தினர் இளைஞர்கள் இது எமது நாடு பெற்றுக்கொண்ட அருமையான சந்தர்ப்பம். ஜனாதிபதி மஹிந்த ராஜபக்ஷ அவர்களின் நேரடி வழிகாட்டலின் பேரில் அவர்களை நாட்டின் அபிவிருத்திப் பணிகளில் இணைத்துக் கொள்ள தற்போது ஆக்கபூர்வமான நடவடிக்கைகளை அரசு மேற்கொண்டு வருவதாக இளைஞர் விவகார மற்றும் இளைஞர் வலுவூட்டல் அமைச்சர் டலஸ் அழகப்பெரும தெரிவித்தார்.
இளைஞர்களுக்கான விருதுகள் வழங்கும் வைபவம் மாத்தளை மாநகர சபை மண்டபத்தில் இடம்பெற்ற போது அங்கு உரையாற்றிய அமைச்சர் டலஸ் அழகப்பெரும மேற்கண்டவாறு தெரிவித்தார்.
அபிவிருத்தித்துறையில் முன்னேற்றமடைந்து வரும் ஆசிய வலய நாடுகளிடையே இலங்கை முன்னணியில் திகழ்கின்றது. இதற்கு மூன்று முன்னணி காரணிகள் உள்ளன. இதில் முக்கியமானது இந்நாட்டின் மொத்த சனத் தொகையில் 25% சதவீதத்தினர் இளைஞர்களாக இருப்பது ஸ்தீரமான அரசியல் தன்மை ஒன்று நாட்டில் நிலவுவது மற்றும் நாட்டில் நிலவிய படுபயங்கரமான யுத்தம் முடிவுக்கு வந்து நாட்டில் சமாதான சூழ்நிலை உருவாகி இருக்கும் போது நாட்டின் அனைத்து மக்களும் நாட்டை அபிவிருத்திப் பாதையில் கொண்டு செல்ல முயல்வது மாத்திரமல்லாமல் நாட்டின் அபிவிருத்தித்துறையில் அரசு தூர நோக்கு சிந்தனையுடன் செயல்படுவது என்பன நம் நாடு அபிவிருத்தித்துறையில் முன்னேற்றமடைய முக்கிய காரணியாகும்.
மூன்று தசாப்த கால யுத்தம் முடிவுற்று நாடு தற்போது அபிவிருத்தித்துறை அசுர வேகத்தில் இடம்பெறும் போது சில தீய சக்திகள் நம் நாட்டுக்கும் நம் நாட்டு அரசுக்கும் அபகீர்த்தி ஏற்படும் வகையில் நடந்து கொள்வது வேதனைக்குரிய விடயமாகும். (ரு - ஞ)
