வலிப்பு நோயைச் சுட்டிக் காட்டும் கைச்சங்கிலி உணரி 


nghதுவாக குழந்தைகளுக்கு ஏற்படும் ‘ஆட்டிசம்’ எனும் மூளை நோய் காரணமாக வலிப்புகள் உண்டாகும். இதனால் ஏற்படும் பின்விளைவுகளால் நிகழும் இறப்புகளின் எண்ணிக்கை மார்பக புற்று நோய் இறப்புகளைவிட மிக அதிகம் என்கிறது ஒரு புள்ளி விவரம்.
ஆனால் ஒருவருக்கு வலிப்பு வரும்போது அது அவருடைய உயிருக்கு ஆபத்தானதா இல்லை சாதாரணமானதா என்று இனம் கண்டறிந்து சொல்வது மிகவும் கடினம், ஆக உயிருக்கு ஆபத்தான வலிப்புகளை இனம் கண்டு சொல்ல ஒரு கருவி இருந்தால் நன்றாக இருக்குமே என்பதுதான் வலிப்பு நோயாளிகள் மற்றும் ஆய்வாளர்களின் தற்போதைய கவலை.
உயிருக்கு ஆபத்தான வலிப்பு வரும்போதும் அதனை நோயாளி அல்லது அவருடைய குடும்பத்தாருக்கு சுட்டிக்காட்டும் திறனுள்ள ஓர் அழகான உணரிக் (Sensor) கருவி கண்டுபிடிக்கப்பட்டுள்ளது. 
கையில் அணிந்து கொள்ளக்கூடிய கைச்சங்கிலி போன்று வடிவமைக்கப்பட்டுள்ள இந்த உணரிக் கருவியை, அமெரிக்காவின் மசாசுசெட்ஸ் நகரிலுள்ள எம்.ஐ.டி. மீடியா ஆய்வகத்தில் பணிபுரியும் ஆய்வாளர் ரோசாலின்ட் பைக்கார்டு உருவாக்கியிருக்கிறார்.
வலிப்பு நோயின் தீவிரத்தை அறிய தற்போது எலக்ட்ரோ என்செபாலோகிராம் அல்லது இ.இ.ஜி. கருவி பயன்படுத்தப்படுகிறது. இது மூளையிலுள்ள மின் அதிர்வலைகளை கணக்கிட்டு சொல்லும் கருவி. ஆனால், ஒருவருக்கு வலிப்பு வரும்போது அவருக்கு உண்டாகும் வியர்வையின் அளவிலிருந்து அந்த வலிப்பின் தீவிரத்தை கணக்கிட்டு சொல்லும் கைச்சங்கிலி உணரி கருவியும் இ.இ.ஜி.க்கு நிகரானது என்கிறார் ஆய்வாளர் ரோசாலிண்ட்.
நம் உடலில் இருக்கும் வியர்வை சுரப்பிகள் ஆபத்து நேர நடவடிக்கைகளை தீர்மானிக்கும் சிம்பதெடிக் நரம்பு மண்டலத்தால் தூண்டப்படுகின்றன. உதாரணமாக, ஒருவர் பயத்தில் உறையும் போது அவருடைய சிம்பதெடிக் நரம்பு மண்டலம் வியர்வை சுரப்பிகளை தூண்டுகிறது. இதனால் அதிகமான வியர்வை உண்டாகிறது.
ஒருவருக்கு எவ்வளவு வியர்க்கிறது என்பது அவருடைய தோல் வழியாக கடத்தப்படும் மின்சார அளவினைப் பொறுத்தது. ஆக அதிகமாக வியர்க்கும் போது தோல் வழியாக கடத்தப்படும் மின்சார அளவும் அதிகரிக்கிறது. இந்த அடிப்படையில் ஒருவரின் வியர்வையின் அளவை வைத்து அவருடைய உணர்ச்சி நிலையை துல்லியமாக கணக்கிட முடியும் என்பது குறிப்பிடத்தக்கது.
உண்மையில் ஆட்டிச நோயால் பாதிக்கப்பட்ட குழந்தைகளின் உணர்ச்சி நிலைகளை கண்டறியத்தான் கைச்சங்கிலி உணரி முதலில் பயன்படுத்தப்பட்டது. இத்தகைய ஒரு பரிசோதனையின் போது வலிப்புக்கு முன்னர் இந்த கைச்சங்கிலி உணரி கருவியின் செயல்பாடுகள் அதிகரித்திருந்தது எதிர்பாராதவிதமாக கண்டறியப்பட்டது. இதன் மூலம் இந்த உணரிக் கருவியை வைத்து வலிப்புகளின் தீவிரத்தையும் கணக்கிட முடியும் என்பது தெரியவந்தது.
முந்தைய ஓர் ஆய்வில் வலிப்பு ஏற்படும் போது தலையில் இடித்துக்கொள்வது மற்றும் நீரில் மூழ்கிப்போவது தவிர்த்து வேறு எந்த காரணத்தால் ஒருவர் இறக்க நேரிடுகிறது என்பது ஆய்வு செய்யப்பட்டது. இதில் உயிருக்கு அபத்தான வலிப்புகள் முடிந்தவுடன் ‘ப்ரெயின் வேவ்’ எனும் மூளை அலை செயல்பாடு தடைபடுவது கண்டறியப் பட்டது. இத்தகைய தருணங்களில் மீண்டும் மூளை அலை செயல்பாடு சகஜ நிலைக்கு திரும்பாவிட்டால் சம்பந்தப்பட்டவர் இறக்க நேரிடும் என்பதும் தெரிய வந்தது.
மருத்துவர்கள் பொதுவாக ஒரு வலிப்பு எவ்வளவு நேரம் நீடிக்கிறது என்பதைப் பொறுத்தே அதன் தீவிரத்தை ஆபத்தை கணக்கிடுகிறார்கள். ஆனால் இதற்கும் மூளை அலை செயல்பாட்டுக்கும் எந்தவித தொடர்பும் இல்லை என்பது குறிப்பிடத்தக்கது. இ.இ.ஜி. கருவிகளை மண்டை ஓட்டில் பொருத்துவதன் மூலம் மூளை அலை செயல்பாடுகளை கணக்கிட முடியும். ஆனால் வன்மையான வலிப்புகளின் போது இ.இ.ஜி.யின் உணரிகள் அறுந்து போய்விடும் என்பதால் வலிப்புகளை ஆய்வு செய்ய இவற்றை பயன்படுத்த முடியாது.
வலிப்புகளின் தீவிரத்தை கணக்கிடுவதில் உள்ள இத்தகைய நடைமுறைச் சிக்கலை தவிர்க்க கையில் அணிந்துகொள்ளக்கூடிய கைச்சங்கிலி உணரி கொண்டு வலிப்புகளின் தீவிரத்தை கணக்கிட்டுப் பார்க்கலாமே என்று நினைத்தார். ரோசாலிண்ட். அதிர்ஷ்டவசமாக இந்த முயற்சிக்கு கைமேல் பலன் கிடைத்தது.
ரோசாலிண்டும் அவரது ஆய்வு சகாக்களும், மூளை அறுவை சிகிச்சைக்கு தயார் நிலையில் இருந்த 11 குழந்தைகளுக்கு கைச்சங்கிலி உணரி அணிவித்து சுமார் 34 வலிப்புகளை பதிவு செய்தனர். ஒரு வலிப்பு ஏற்படும் போது நோயாளியினுடைய தோலின் வழியாக கடத்தப்படும் மின்சார அளவு அதிகமாக இருந்தால் வலிப்பு நின்றபின் அவருடைய மூளை அலை செயல்பாடுகள் சகஜ நிலைக்கு திரும்ப மிக நீண்ட நேரம் ஆனது என்பது இந்த ஆய்வில் தெரியவந்தது.
வலிப்பு சமிக்ஞைகளை சில சமயங்களில் இ.இ.ஜி. கருவிகளை விட விரைவாக கைச்சங்கிலி உணரி கண்டறிந்து பதிவு செய்ததும் கண்டறியப்பட்டது. மேலும் மூளையின் வெளிப்படலமான கார்டெக்ஸ் பகுதியின் செயல்பாடுகளைத்தான் இ.இ.ஜி. கருவியால் கண்டறிய முடியும். ஆனால் மூளையின் அமிக்டலா பகுதியில் வலிப்பு தொடங்கினால் இ.இ.ஜி. கருவியால் கண்டறிய முடியாது. மாறாக அமிக்டலாவில் தொடங்கும் வலிப்புகளையும் கைச்சங்கிலி உணரிகளால் துல்லியமாக கண்டறிந்து பதிவு செய்ய முடியும் என்பதே அதன் விசேஷம் என்கிறார் ரோசாலிண்ட்.
அது சரி மூளை அலை செயல்பாடுகள் தடைபடுவதால் ஏன் உயிரிழப்பு நேரிடுகிறது?
இதயத்துடிப்பு மற்றும் சுவாசித்தலை கட்டுப்படுத்தும், அட்டானமிக் நரம்பு மண்டலத்தின் மூளை அலை செயற்பாடுகளில் ஏற்படும் குறைபாடு காரணமாகவே உயிரிழப்பு நேரிடுகி றது. இந்த பகுதியில் உள்ள குறை பாடுகள் தோல் வழியாக கடத்தப்படும் மின்சார அளவுகளில் தெரிந்துவிடும் என்கிறார் ரோசாலிண்ட்.
தற்போது ஆய்வு நிலையில் இருக்கும் கைச்சங்கிலி உணரி. ஆய் வாளர் ரோசாலிண்டால் தொடங்கப்பட்டுள்ள நிறுவனமான ‘அபெக்டிவா’ மூலம் மக்கள் பயன்பாட்டுக்காக விரைவில் உற்பத்தி செய்யப்பட இருக்கிறது.
