சிகிச்சை முடிந்துபுறப்படுகிறார் ஹசாரே


குர்கானில் உள்ள மருத்துவமனையில் கடந்த 29 ஆம் திகதி சேர்க்கப்பட்ட சமூக ஆர்வலர் அண்ணா ஹசாரே, சிகிச்சை முடிந்து புதன்கிழமை, அங்கிருந்து புறப்பட்டார்.
பத்திரிகையாளர்களை தவிர்ப்பதற்காக மருத்துவமனையின் பின்வாசல் வழியாக அவர் சென்றார்.
லோக்பால் மசோதா வலுவானதாக இருக்க வேண்டும் என்று வலியுறுத்தி ஆகஸ்ட் 19 ஆம் திகதியில் இருந்து உண்ணாவிரத போராட்டத்தில் ஈடுபட்டார்.
கடந்த 28 ஆம் திகதி உண்ணாவிரதத்தை நிறைவுசெய்த ஹசாரே குர்கானில் உள்ள மருத்துவமனையில் சேர்க்கப்பட்டார். கடந்த 4 நாட்களாக சிகிச்சை பெற்று வந்த அவர் புதன்கிழமை அங்கிருந்து புறப்பட்டதாக டாக்டர் யதின் மேதா நிருபர்களிடம் தெரிவித்தார்.
உண்ணாவிரதத்துக்குப் பிறகு புதன்கிழமை தான் முதன் முதலாக ஹசாரே திட உணவை சாப்பிட்டார். அவரிடம் மேற்கொள்ளப்பட்ட அனைத்துப் பரிசோதனை முடிவுகளும் திருப்திகரமாக உள்ளது. இப்போது அவர் நலமாக உள்ளார் என்று மருத்துவமனை அதிகாரி டாக்டர் நரேஷ் திரேஹன் கூறினார். மகாராஷ்டிரத்தில் உள்ள அவரது சொந்த ஊரான ராலேகான் சித்திக்கு அவர் புறப்பட்டுச் சென்றதாக தகவல்கள் கூறுகின்றன.
