மாணவருக்கு கல்வி வாய்ப்பை வழங்க தவறினால் பழிபாவமே வந்து சேரும்


ஆசிரியர் மத்தியில் மனமாற்றம் ஏற்படாதவரை இடமாற்றம் மேற்கொள்வது சாத்தியமற்றது. கிழக்கில் முடியுமானவரை ஆசிரியர் இடமாற்றத்தை நிறுத்துவதே எமது கணக்கெடுப்பின் நோக்கமாகும்.
இவ்வாறு கிழக்கு மாகாண கல்வி அமைச்சின் பிரதிச் செயலாளர் எம். ரீ. அப்துல் நிஸாம் சம்மாந்துறை வலய அதிபர்கள் மத்தியில் உரையாற்றுகையில் தெரிவித்தார்.
சம்மாந்துறை வலய பிரதிக் கல்விப் பணப்பாளர் (நிருவாகம்) எஸ். புவனேந்திரன் தலைமையில் சம்மாந்துறை தாருஸ்ஸலாம் மகா வித்தியாலயத்தில் வலயத்திலுள்ள பாடசாலை அதிபர்களுக்கான கணக்கெடுப்புக் கூட்டம் சில தினங்களுக்கு முன்னர் நடைபெற்றது.
கிழக்கில் ஆசிரியர் தொடர்பான உண்மையான தகவல் கணக்கெடுப்பு வலய ரீதியாக நடைபெற்று வருகிறது. அதன் ஓரங்கமாகவே கடந்த திங்களன்று சம்மாந்துறையில் மேற்படி கூட்டம் நடைபெற்றது.
அங்கு செயலாளர் நிஸாம் மேலும் விளக்கமளிக்கையில் குறிப்பிட்டதாவது,
கிழக்கில் ஆசிரியர் இடமாற்றம் செய்யும் யோசனை இனிமேல் இல்லை. எவ்வளவு ஆசிரியர் இடமாற்றத்தைக் குறைக்க முடியுமோ, அவ்வளவு குறைக்க இக்கணிப்பீடு உதவும். ஆசிரியர் வெற்றிடங்களுக்கு புதிய ஆசிரியர் நியமனத்தின் போது ஆசிரியர்களை நியமிப்பதனூடாக பிரச்சினையைத் தீர்க்க முடியும்.
எனது பார்வையில் ஆசிரியர்களை இரு வகையாகப் பார்க்கின்றேன். ஒன்று வலயத்தில், மாகாணத்தில் பற்றாக்குறையாகவுள்ள ஆசிரியர்கள். இரண்டு ஆசிரியர் சமமின்மை, ஓரிடத்தில் கூடிய ஆசியரும், இன்னுமொரு இடத்தில் ஆசிரியர் குறைவாகவும் இருக்கின்ற நிலைமை.
ஆசிரியர் சமமின்மையை இடமாற்றம் மூலம் சமப்படுத்தலாமென்று எண்ணி செய்யப்பட்ட இடமாற்றம் சாத்தியமில்லாமல் போயிற்று. இனியும் சாத்தியமாகாது என்பது எனக்குத் தெரியும். எனவே, இன்னுமொரு இடமாற்றத் திட்டத்தை தயார்படுத்துவது என்பது முட்டாள்தனமான காரியமாகும். எனவே இனிமேல் இடமாற்றத் திடடத்தைக் குறைக்க அல்லது நிறுத்தவே இத்திருத்தமான கணக்கெடுப்பு நடக்கிறது.
மாணவர் இல்லாத ஆசிரியரை அனுமதிக்கலாம்; ஆனால் ஆசிரியரில்லாத மாணவரை அனுமதிக்க முடியாது.
மாணவர் இல்லாத ஆசிரியரை மேலதிக ஆசிரியர் என்று கூறுவோம். இவர்களை ஆசிரியர் என்று அழைக்க முடியாது. ஏனெனில் இவர்கள் கற்றல் கற்பித்தல் செயற்பாடுகளில் ஈடுபடாதவர்கள். நேரசூசி அற்றவர்கள்.
இவர்கள் வெறும் அரச உத்தியோகத்தர் மட்டுமே. இவர்களைப் பற்றி நாம் எள்ளளவும் கவலைப்படப் போவதில்லை. இவர்களை இடமாற்றத்துக்கும் உள்ளாக்குவதில்லை. சும்மா இருந்துவிட்டுப் போகட்டும்.
ஆனால் ஆசிரியர் இல்லாத மாணவரை அனுமதிக்க முடியாது. இப்படிப்பட்ட மாணவர்களைக் கவனித்தேயாக வேண்டும். அதற்கான பொறுப்பும் கடமையும் எம்மிடமுள்ளது.
உண்மையில் கற்றல், கற்பித்தலில் நேரடியாக ஈடுபடும் ஆசிரியரைத் தவிர அதிபர் முதல் கல்விப் பணிப்பாளர்கள், செயலாளர்கள் வரை எல்லோரும் அம்மாணவர்களுக்கு சமமான கல்வி வாய்ப்பை வழங்குவது பொறுப்பாகும்.
அதிபர் முதல் கல்விப் பணிப்பாளர்கள் வரை கற்றல் கற்பித்தல் செயற்பாட்டில் நேரடியாக ஈடுபடாதவர்கள். அவர்களுக்கு கடமையும், பொறுப்பும் வேறு. சமமான கல்வி வாய்ப்பை சகல மாணவர்க்கும் வழங்க வேண்டிய கடமையுள்ளது.
அந்த நிரலில் உள்ளவர்கள் இக்கடமையைச் செய்யாவிடின் சமமான கல்வி வாய்ப்பைப் பெறமுடியாது. ஒரு பிள்ளைக்கு கல்வி உரிமை மறுக்கப்படுமாயின் கல்வி கற்பதற்கான சூழலை ஏற்படுத்திக் கொடுக்காவிட்டால் அப்பழி பாவத்தை ஆசிரியர், அதிபர், கல்விப் பணிப்பாளர் சமூகத்தில் உள்ளவர்கள் ஏற்றுக்கொள்ள வேண்டும்.
எனவே ஆசிரியர் இல்லாத மாணவர்க்கு ஆசிரியரை வழங்குவதில் புதிய உபாயத்தைக் கையாள வேண்டியுள்ளது. இடமாற்றம் சரிவராது. எனவே புதிய ஆசிரியர்களை நியமித்து அப்பிரச்சினையைத் தீர்க்கலாம். அதுவும் பாடத்திற்குப் பொருத்தமான ஆசிரியர்களை பொருத்தமான இடத்திற்கு நியமிக்க வேண்டும்.
உண்மையில் மனவேதனையான விடயமென்னவென்றால், புதிய புதிய ஆசிரியர்கள் நவீன கல்விச் சிந்தனையோடு புது உத்வேகத்தோடு வருவார்கள். அதுவும் பட்டதாரிகள், கல்விக் கல்லூரி ஆசிரியர்கள். இவர்களை மேலதிகம் என்று பச்சை குத்திய வலயங்களுக்கு நியமிக்கமாட்டார்கள். அதனால் இவர்களது சேவையை அவ்வலயங்கள் பெற முடியாமல் போவது வேதனைதான்.
மேலதிக ஆசிரியர் உள்ள வலயங்களில் தேவையான ஆசிரியர்கள் இல்லாமலிருக்கலாம். சமமின்மை காரணமாக. ஆனால், மேற்படி வாண்மை விருத்தியுடன் வரும் ஆசிரியர்களைப் பெறமுடியாத துர்ப்பாக்கிய நிலை நிலவுகிறது.
எனவே தேவையான சிறந்த ஆசிரியர்களைப் பெற முடியாத அதேவேளை தேவைக்கு மேலதிகமான அலுப்புத்தட்டிய ஆசிரியர்களை வைத்துக் கொண்டிருப்பது வலயத்தை மேலும் பின்நிலைப்படுத்தும்.
இப்போதெல்லாம் ஆசிரியர்களை வெறும் சட்டதிட்டம், சுற்று நிருபத்திற்கு அப்பால் அன்பால் அரவணைத்து செயற்பட வேண்டும். ஹிட்லர் பாணியில் அணுகி நிருவாகம் நடத்தமுடியாது. அந்தக் காலம் மலையேறிவிட்டது.
கிராமப்புறங்களில் உள்ள பல மீட்திறன் குறைந்த மாணவர்களுக்குக் கற்பிக்க வயதிலும் அனுபவத்திலும் கூடிய பழைய ஆசிரியர் தேவை. ஆனால் இவர்களை நாம் தொடர்ந்தும் நகரப் புறங்களில் வைத்துக்கொண்டு புதிய ஆசிரியர்களை அங்கு அனுப்புகிறோம். அவர்களால் அங்கு பெரிய பிரயோசனம் வரப்போவதில்லை. மாணவருக்கும் பயனில்லை. புதிய ஆசிரியர்களை மீட்திறன்கூடிய நகர்ப்புற, சில கிராமப்புற மாணவர்களுக்கு நியமிப்பது பொருத்தமானது.
இதைவிடுத்து அனுபவமுள்ள மூத்த ஆசிரியர்களை இங்கு நியமிப்பதால் பிரயோசனமில்லை. இது சொந்தக் கருத்து. இடமாற் றம் செய்யவேண்டுமென்ற கருத்து இல்லை.
புதிதாக நியமனம் பெறும் ஆசிரியர்களைக் கூட அவரது வதிவிடம் உள்ள வலயத்தில் அவரது பாடத்திற்கு வெற்றிடம் நிலவினால் அங்கேயே நியமிப்போம். தவறினால் அருகிலுள்ள வலயத்திற்கு நியமிப்போம். அதற்கான தகவலைப் பெறுவதே இதன் நோக்கமாகும். மாவட்டத்துக்கு வெளியே பணியாற்றும் சொந்த வதிவிட ஆசிரியர்களின் விபரமும் பெறப்படுகிறது.
இவ்வாண்டு ஜனவரியில் இடம்பெற்ற இடமாற்றத்தில் அநீதி ஒருசாராருக்கு இழைக்கப்பட்டுள்ளது. ஏனெனில் இடமாற்றப்பட்ட ஆசிரியர்களில் 80 வீதமான ஆசிரியர்கள் ஒன்றில் இடமாற்றத்தை ரத்துச் செய்துள்ளார்கள். இன்றேல் பிற்போட்டுள்ளார்கள். ஆக 20 வீத ஆசிரியர்களே கல்வி அமைச்சின் இடமாற்றத்தை ஏற்று கஷ்டத்துடன் பணியாற்றுகின்றனர்.
திணைக்களத்தின் இடமாற்றத்தை ஏற்று கெளரவப்படுத்திய ஆசிரியர்கள் தூர இடத்தில் கஷ்டப்படுகின்றார்கள். ஆனால் இடமாற்றத்தை ஏற்காதவர்கள் கெளரவமாக சொந்த ஊர்களில் பணியாற்றுகிறார்கள்.
என்னைப் பொறுத்தவரை இது ஓர் அநீதியாகும். சட்டத்தை மதித்தவன் தண்டிக்கப்படுகிறான். மதியாதவன் கெளரவப்படுத்தப்படுகிறான்.
எனவே விரைவில் அந்த 20 வீத ஆசிரியர்களையும் சொந்த இடத்திற்கே மாற்ற உள்ளோம். மேலும் நேரசூசி இல்லாத மேலதிக ஆசிரியர்களுக்கு ஒரு மதிப்பீடும் இல்லை, பிரச்சினையுமில்லை. ஆனால் ஒழுங்காகக் கற்பிக்கும் ஆசிரியருக்குத்தான் மதிப்பீடும், ஏச்சும் பேச்சும். கற்பிக்காத ஆசிரியர் தப்புகிறார், கற்பிக்கும் ஆசிரியர் அகப்படுகிறார். இந் நிலையை மாற்ற வேண்டும்.
ஒரு ஆசிரியரை மாற்ற அதிபரால் முடியாது. ஆனால் ஒரு அதிபரை மாற்ற ஆசிரியரால் முடியும். அந்த அதிகாரமும் பலமும் அவனிடம் நிறைய உண்டு. எனவே ஆசிரியரின் மனப்பாங்கில் மாற்றம் வரவேண்டும். சட்ட திட்டம் சுற்று நிருபத்திற்கு அப்பால் மனச்சாட்சியின் படி கடமையாற்ற வேண்டும்.
சட்டத்தையும் சுற்றறிக்கையை யும் மட்டும் வைத்துக்கொணடு இக்காலத்தில் நிருவாகம் செய்ய முடியாது. எமது சமகால அனுபவம் இது.
எனவே இடமாற்றம் என்று நாம் எதனையும் செய்யப்போவ தில்லை. நாம் பெறும் தரவுகளை யும் தகவல்களையும் பகுப்பாய்வு செய்து புதிய செய்தியொன்றை வெளியிடவுள்ளோம். உங்கள் ஒத்துழைப்பு அவசியம். 

