பொலிஸ் பயிற்சி நிலையத்தின் பொறுப்பதிகாரி படுகொலை : சந்தேக நபருக்கு விளக்கமறியல்


சப்ரகமுவ பொலிஸ் பயிற்சி நிலையத்தின் பிரதம பொறுப்பதிகாரியின் கொலையுடன் தொடர்புடைய சந்தேக நபரை எதிர்வரும் 3ஆம் திகதிவரை விளக்கமறியலில் வைக்குமாறு இரத்தினபுரி மவட்ட நீதிவான் உத்தரவிட்டுள்ளார்.
இந்நிலையில் இரத்தினபுரி வைத்தியசாலையில் சிகிச்சை பெற்றுவரும் சந்தேகநபரை இரத்தினபுரி நீதிவான் இன்று திங்கட்கிழமை நேரில் சென்று பார்த்தபோதே எதிர்வரும் டிசம்பர் மாதம் 3ஆம் திகதிவரை விளக்கமறியலில் வைக்குமாறு உத்தரவிட்டுள்ளார். 
கொலைச் சம்பவத்திற்கு பின்னர் கைது செய்யப்பட்ட சந்தேகநபர் நேற்று தற்கொலைக்கு முயற்சித்து, பின்னர் பொலிஸ் பாதுகாப்பின் கீழ் இரத்தினபுரி வைத்தியசாலையில் தடுத்து வைக்கப்பட்டு சிகிச்சை பெற்றுவருகின்றார். 
இரத்தினபுரி அலபான பிரதேசத்தில் உள்ள அவரது வீட்டில் வைத்து சப்ரகமுவ பொலிஸ் பயிற்சி நிலையத்தின் பிரதம பொறுப்பதிகாரி நேற்றுக் காலை சுட்டுக் கொல்லப்பட்டார். 
இச் சம்பவத்துடன் தொடர்புடைய சந்தேகநபர் நேற்று ஆயுதத்துடன் கைது செய்யப்பட்டிருந்தமை குறிப்பிடத்தக்கது.

