சந்தர்ப்பவாத தர்க்கங்கள்


ஜனாதிபதித் தேர்தலில் யாரை ஆதரிப்பது என்பதை அறிவிப்பதில் தமிழ்த் தேசியக் கூட்டமைப்பு உடன் பாட்டுக்கு வர முடியாதிருப்பதொன்றும் இரகசியமல்ல. இத் தேர்தல் தொடர்பாகக் கூட்டமைப்பு மேற்கொண்ட முடிவு இரண்டு கட்சிகளால் மீறப்பட்டுள்ளது. 
தேர்தலைப் பகிஷ்கரிப்பதில்லை என்றும் வேட்பாளரொருவரை நிறுத்து வதில்லை என்றும் கூட்டமைப்பு மேற்கொண்ட தீர்மானமே மீறப்பட்டுள்ளது. ரெலோவின் சிவாஜிலிங்கம் சுயேச்சை வேட்பாளராகப் போட்டியிடுகின்றார். அகில இலங்கைத் தமிழ்க் காங்கிரஸ் தேர்தலைப் பகிஷ்கரிப்பதெனத் தீர் மானித்திருக்கின்றது.
மற்றைய கட்சிகள் மத்தியில் அபிப்பிராய பேதம் நிலவு வதாலேயே இறுதியான தீர்மானத்துக்கு வர முடி யாமலுள்ளனர். கூட்டமைப்பின் பாராளுமன்றக் குழுத் தலைவர் சம்பந்தன் சரத் பொன்சேகாவுக்கு ஆதரவளிக்க வேண்டும் என்ற கருத்தை வலியுறுத்துவதாலேயே அபிப் பிராய பேதம் நிலவுவதாகத் தெரிய வருகின்றது. 
இனப் பிரச்சினைக்கான அரசியல் தீர்வை அடைவதற்கு இந்த நிலைப்பாடு பொருத்தமானதல்ல என்பது ஒருபுறமிருக்க, இது முற்று முழுதாக சந்தர்ப்பவாத நிலைப்பாடு.
இனப் பிரச்சினைக்கான அரசியல் தீர்வு பற்றிப் பேசுவதற்கு இன்றைய அரசாங்கம் பல சந்தர்ப்பங்களில் கூட்டமைப் புக்கு அழைப்பு விடுத்தது. அவர்கள் அந்த அழைப்பை நிராகரித்தனர். சர்வகட்சிப் பிரதிநிதிகள் குழுவின் செயற் பாடுகளில் பங்குபற்றும்படி விடுத்த அழைப்பையும் கூட்ட மைப்பு நிராகரித்தது. 
இனப் பிரச்சினைக்கான அரசியல் தீர் வைத் தீவிரமாக எதிர்க்கும் அமைப்புகள் அரசாங்கத்தின் ஆதரவாளர்களாக இருப்பதாலேயே அழைப்புகளை நிராகரித்ததாக சம்பந்தன் அப்போது காரணம் கூறினார். ஆனால், இப்போது இனப் பிரச்சினை இருப்பதையே மறு தலிக்கும் மக்கள் விடுதலை முன்னணியின் ஆதரவி லேயே பெருமளவில் தங்கியிருக்கும் சரத் பொன்சேகாவை ஆதரிக்க வேண்டுமெனக் கூறுகின்றார்.
ஓய்வுபெற்ற இராணுவ அதிகாரியை வடமாகாண ஆளுநராக நியமித்திருக்கும் அரசாங்கத்துடன் அரசியல் தீர்வுபற்றிப் பேசுவதில் அர்த்தமில்லை என்றும் சம்பந்தன் அண்மை யில் கூறியிருந்தார். 
ஆனால் இப்போது ஓய்வுபெற்ற இரா ணுவத் தளபதியை முழுநாட்டுக்கும் தலைவராக ஏற்றுக் கொள்வதற்கு முன்வந்திருக்கின்றார். அதுவும் இலங்கை சிங்களவர்களின் நாடு என்றும் தமிழர்களும் முஸ்லிம் களும் விருந்தினர்களாக மாத்திரம் இங்கு வாழலாம் என்றும் இராணுவத் தளபதியாக இருந்த காலத்தில் பகிரங் கமாகக் கூறியவரை ஆதரிக்க முன்வந்திருக்கின்றார்.
எதிரணி வேட்பாளர் பக்கம் சரிபவர்கள் ஏற்றுக்கொள்ளக் கூடிய காரணங்களைக் கூறுவதாக இல்லை. வெளிப்படுத்த முடியாத உண்மைக் காரணத்தை மூடி மறைப்பதற்காக சந்தர்ப்பவாத காரணங்களையே கூறுகின்றார்கள். இலங் கைத் தொழிலாளர் காங்கிரஸிலிருந்து ஐக்கிய தேசியக் கட்சிக்குத் தாவிய யோகராஜன் இதற்கு விதிவிலக்கல்ல.
இலங்கைத் தொழிலாளர் காங்கிரஸிலிருந்து வெளியேறிய தற்கான காரணங்களை ஊடகவியலாளர் மகாநாடொன்றில் விளக்கிய யோகராஜன் அரசாங்கத்தின் மீதும் சில குற்றச் சாட்டுகளைச் சுமத்தியிருக்கின்றார். இனப் பிரச்சினைக்கு அரசியல் தீர்வு காணும் நோக்கம் அரசாங்கத்துக்கு இல்லை என்பதும் மலையக மக்களின் நலனில் அக்கறை செலுத்தவில்லை என்பதும் அவற்றுள் பிரதானமானவை. 
ஒரு வாரத்துக்கு முன் அரசாங்கத்திலுள்ள தமிழ் அரசியல் வாதிகளின் ஊடகவியலாளர் மகாநாட்டில் பங்குபற்றிய யோகராஜன் ஜனாதிபதி மஹிந்த ராஜபக்ஷவைத் தேர் தலில் ஆதரிக்க வேண்டும் என்ற வகையில் கருத்துத் தெரிவித்திருந்தார். அப்போது அவருக்குத் தெரியாத குறைபாடுகள் இப்போது தெரிவது விசித்திரமாக இருக் கின்றது.
தேர்தல் காலத்தில் இப்படியான சந்தர்ப்பவாத தர்க்கங்கள் முன்வைக்கப்படுவது சர்வசாதாரணம். மக்கள் இவற்றை இனங்கண்டு சரியான முடிவை எடுப்பார்கள் என்பதில் எமக்கு நம்பிக்கை உண்டு.
